CELEX: 52011PC0779
Language: da
Date: 2011-11-30
Title: Forslag til EUROPA-PARLAMENTETS OG RÅDETS FORORDNING om specifikke krav til lovpligtig revision af virksomheder af interesse for offentligheden

|
			
		
		
		52011PC0779
		
			Forslag til EUROPA-PARLAMENTETS OG RÅDETS FORORDNING om specifikke krav til lovpligtig revision af virksomheder af interesse for offentligheden /* KOM/2011/0779 endelig - 2011/0359 (COD) */
			
				
		
		
			
			   	BEGRUNDELSE
1.           BAGGRUND FOR FORSLAGET
De foranstaltninger, der blev vedtaget både i
Europa og andre steder umiddelbart efter finanskrisen, har primært været
koncentreret om det påtrængende behov for at stabilisere finanssystemet. Den
rolle, som banker, hedgefonde, vurderingsbureauer, tilsynsmyndigheder og
centralbanker har spillet, er blevet anfægtet og analyseret grundigt i mange
sammenhænge, mens spørgsmålet om revisorernes rolle i krisen – eller den rolle,
de burde have spillet – kun har fået begrænset eller slet ingen opmærksomhed. I
lyset af at adskillige banker havde store tab i perioden 2007-2009 både på de
balanceførte poster og ikke-balanceførte poster, er det svært for mange borgere
og investorer at forstå, hvordan revisorerne har kunnet fremlægge rene
revisionspåtegninger for deres kunder (især bankerne) for disse perioder. 
Det er vigtigt at bemærke, at i en krise, hvor
4 588,9 mia. EUR af skatteydernes penge blev brugt til at støtte banker i
perioden oktober 2008 til oktober 2009, og hvor denne støtte beløb sig til
39 % af BNP i EU-27 i 2009[1], skal alle dele af det
finansielle system forbedres. 
Grundig revision er nøglen til at genoprette
tilliden på markedet. Det bidrager til investorbeskyttelsen ved at
tilvejebringe lettilgængelige, omkostningseffektive og pålidelige oplysninger
om virksomheders årsregnskaber. Revision kan også mindske de reviderede
virksomheders kapitalomkostninger ved at sikre, at årsregnskaberne bliver mere
gennemsigtige og pålidelige. 
Det er også vigtigt at understrege, at
revisorerne har fået overdraget udførelsen af lovpligtig revision af
årsregnskaber for virksomheder, der er aktieselskaber, og/eller som er
bemyndiget til at levere tjenesteydelser i finanssektoren. Denne overdragelse
giver revisorerne en samfundsrolle, eftersom de afgiver erklæring om, at
regnskaberne for disse virksomheder giver et retvisende billede.
EU's regler har siden 1984 delvist reguleret
lovpligtig revision i medfør af et direktiv (direktiv 1984/253/EØF), som
harmoniserede procedurerne for godkendelse af revisorer. Europa-Parlamentets og
Rådets direktiv 2006/43/EF af 17. maj 2006 om lovpligtig revision af
årsregnskaber og konsoliderede regnskaber, om ændring af Rådets direktiv
78/660/EØF og 83/349/EØF og om ophævelse af Rådets direktiv 84/253/EØF (i det
følgende benævnt direktiv 2006/43/EF) blev vedtaget i 2006 og udvidede i vid
udstrækning anvendelsesområdet for det foregående direktiv. 
Finanskrisen har fremhævet svaghederne i den
lovpligtige revision, navnlig med hensyn til virksomheder af interesse for
offentligheden, som er virksomheder, der er af væsentlig interesse for
offentligheden, fordi deres virksomhed, størrelse, antal medarbejdere eller
status betyder, at de har en lang række interessenter. Derfor fastsætter dette
forslag betingelser for udførelse af den lovpligtige revision af
årsregnskaberne for virksomheder af interesse for offentligheden. 
2.           RESULTAT AF HØRINGER AF BERØRTE PARTER
OG KONSEKVENSANALYSER
Kommissionen gennemførte en høring fra den 13.
oktober til den 8. december 2010[2].
Kommissionen modtog i alt næsten 700 svar fra
forskellige interessenter, bl.a. revisorer, tilsynsmyndigheder, investorer,
akademikere, virksomheder, offentlige myndigheder, erhvervsorganisationer og
enkeltpersoner.
Høringen har vist, at der både er støtte til
og modstand mod forandring, hvor det især er de veletablerede interessenter,
der er imod ændringerne. På den anden side konkluderede især små og mellemstore
revisionsfirmaer samt investorer, at den nylige finanskrise har afsløret nogle
alvorlige mangler. En sammenfatning af svarene fra offentligheden findes på:
http://ec.europa.eu/internal_market/consultations/docs/2010/audit/summary_responses_en.pdf
Desuden blev der afholdt en konference på højt
plan om revision den 10. februar 2011[3], som gav mulighed for
yderligere drøftelser.
Europa-Parlamentet vedtog den 13. september
2011 en initiativbetænkning om dette spørgsmål som reaktion på Kommissionens
grønbog og opfordrer indtrængende Kommissionen til at sikre mere
gennemsigtighed og konkurrence på revisionsmarkedet.[4]
Det Europæiske Økonomiske og Sociale Udvalg (EØSU) vedtog en tilsvarende
udtalelse den 16. juni 2011.[5] 
Medlemsstaterne blev også gjort opmærksom på
disse spørgsmål på mødet i Udvalget for Finansielle Tjenesteydelser den 16. maj
2011 og mødet i revisionsreguleringsudvalget den 24. juni 2011.
I overensstemmelse med principperne om
"Bedre regulering" identificerer konsekvensanalysen de forskellige
problemområder, som kan kræve lovgivningsforanstaltninger: 
·                        
Der er forskelle med hensyn til interessenternes
forventninger til en revision og det, revisorerne faktisk udfører. 
·                        
Uafhængigheden hverken sikres eller kan påvises i
et paradigme, hvor revision i praksis er blevet en ud af en uendelig række af
kommercielle tjenesteydelser. Fraværet af regelmæssige udbud af
revisionsydelser og periodisk udskiftning af revisionsfirmaer har betydet, at
revisionen er gået væk fra sin grundsætning: professionel skepsis. 
·                        
Markedskoncentration og manglende udbud: Markedet
er så polariseret, at det er sjældent, at en revisor for en virksomhed af
interesse for offentligheden ikke er en af de "fire store". I
størstedelen af medlemsstaterne reviderer de fire store firmaer flere end
85 % af de større børsnoterede virksomheder. 
Konsekvensanalysen
resulterede i følgende foretrukne løsningsmodeller:
·                        
Omfanget af den lovpligtige revision bør præciseres
og specificeres, og de oplysninger, som revisoren giver brugerne, de reviderede
virksomheder, revisionsudvalg og tilsynsmyndigheder, skal forbedres.
·                        
Forbuddet mod levering af ikke-revisionsydelser til
de reviderede virksomheder og selv forbuddet mod levering af
ikke-revisionsydelser generelt vil reelt imødekomme behovet for at styrke
uafhængigheden og den professionelle skepsis. Endvidere vil strengere regler
for proceduren for udnævnelse af revisorer og indførelse af obligatorisk
rotation af revisionsfirmaer bidrage til at øge kvaliteten af revisionen. 
·                        
For at muliggøre et objektivt valg af
revisionsudbyder bør aftaler, der begrænser valget af revisionsfirma, forbydes,
gennemsigtigheden med hensyn til revisionskvalitet og revisionsfirmaer bør
øges, og der bør indføres en kvalitetscertificering for revisionsfirmaer.
·                        
For at øge udbuddet af revisionsudbydere bør
begrænsningerne i ejerskab fjernes.
·                        
De nationale revisionstilsynsmyndigheder bør
styrkes, og der bør etableres et EU-samarbejde under Den Europæiske Værdipapir-
og Markedstilsynsmyndighed (ESMA).
Konsekvensanalyserapporten for dette forslag
findes på:
http://ec.europa.eu/internal_market/auditing/index_en.htm
3.           FORSLAGETS JURIDISKE INDHOLD
3.1         Retsgrundlag
Det eksisterende direktiv 2006/43/EF er
baseret på artikel 50 TEUF. De etableringsrelaterede krav (f.eks. kravene om godkendelse/registrering
af revisorer) og ændringer dertil ligger stadig inden for direktivets
anvendelsesområde[6].
Denne forordning indeholder specifikke
supplerende krav om udførelse af lovpligtig revision af virksomheder af
interesse for offentligheden i overensstemmelse med artikel 114 TEUF.
3.2.        Nærhedsprincippet og
proportionalitetsprincippet
Hidtil har EU-reglerne givet medlemsstaterne
vide skønsbeføjelser, og disse er primært blevet udøvet gennem selvregulering i
branchen. Krisen har vist, at selvregulering ikke er hensigtsmæssigt, når vi
ser fremad. Endvidere kan de problemer, som konsekvensanalysen har vist, ikke
løses på nationalt plan, fordi det ville resultere i store forskelle i
retsgrundlagene, hvilket dermed i udbredt grad ville underminere det indre
marked.
I lyset af at værdipapirmarkederne og de
finansielle aktører er gensidigt forbundne, bør revisioner udføres på tværs af
Unionen inden for en harmoniseret ramme. Det er afgørende, at rollen,
revisorernes uafhængighed og markedsstrukturen håndteres på EU-plan, fordi de
europæiske virksomheder af interesse for offentligheden ofte har
grænseoverskridende aktiviteter. Det er værd at bemærke, at lovgivningen om
investorbeskyttelse samt finansielle institutioner allerede vedtages i EU-regi.
Endvidere vil en koordineret indsats i
Unionen, suppleret af international støtte, også reducere risikoen for
tilsynsarbitrage.
Forslaget er i overensstemmelse med
proportionalitetsprincippet, da det ikke går videre end, hvad der er nødvendigt
for at nå målene.
3.3.        Nærmere beskrivelse af
forslaget
Artikel 39-43 i direktiv 2006/43/EF omhandler
allerede visse krav til lovpligtig revision af virksomheder af interesse for
offentligheden. Disse krav vil ikke længere være omfattet af direktivet, men
vil blive integreret (og videreudviklet) i denne forordning.
En forordning er et passende og rimeligt
retligt instrument til at sikre en høj kvalitet i revisionen af virksomheder af
interesse for offentligheden. Det, at en forordning finder direkte anvendelse,
skaber større retssikkerhed. Lovgivningen vil endvidere træde i kraft på samme
dato i hele Unionen, hvilket forhindrer problemerne med forsinket gennemførelse
af lovgivningen i medlemsstaterne[7]. Endvidere giver en
forordning den højeste grad af harmonisering: De lovpligtige revisioner vil
blive udført i henhold til stort set identiske regler i alle medlemsstater. 
3.3.1.     Afsnit I (genstand,
anvendelsesområde og definitioner)
Forordningen finder anvendelse på revisorer,
der udfører lovpligtig revision af virksomheder af interesse for
offentligheden, samt på de reviderede virksomheder af interesse for
offentligheden, bl.a. regler om det revisionsudvalg, en sådan virksomhed skal
have. 
De definitioner, der finder anvendelse i det
ændrede direktiv 2006/43/EF, finder også anvendelse i forordningen. Efterhånden
som den finansielle sektor udvikler sig, fremkommer der nye kategorier af
finansielle institutioner i EU-lovgivningen, og det er derfor hensigtsmæssigt,
at definitionen af virksomheder af interesse for offentligheden også omfatter
investeringsselskaber, betalingsinstitutter, institutter for kollektiv
investering i værdipapirer (investeringsinstitutter), e-pengeinstitutter og
alternative investeringsfonde.
3.3.2.     Afsnit II (betingelser for
udførelse af lovpligtig revision af virksomheder af interesse for
offentligheden)
Kapitel I (uafhængighed og forebyggelse af
interessekonflikter)
En revisor skal udstikke passende politikker
og procedurer for at sikre opfyldelse af forpligtelserne i forordningen med
hensyn til uafhængighed, interne kvalitetskontrolsystemer og tilsyn med
medarbejderne. 
Tidligere revisorer, ledende revisionspartnere
eller deres medarbejdere må ikke påtage sig en ledende stilling i den
reviderede virksomhed, blive medlem af den reviderede virksomheds revisionsudvalg,
være bestyrelsesmedlem, der ikke indgår i direktionen, eller blive medlem af
den reviderede virksomheds tilsynsorgan før to år efter afslutningen af
revisionsopgaven.
Honoraret for udførelse af relaterede
finansielle revisionsydelser for den reviderede virksomhed bør højst være 10 %
af det revisionshonorar, virksomheden betaler. Tilsvarende bør der, hvis det
samlede honorar, for revisionsydelser og relaterede finansielle
revisionsydelser, som en revisor modtager fra en virksomhed af interesse for offentligheden,
overstiger en stor procentdel af dennes samlede årlige honorar, træffes
passende sikkerhedsforanstaltninger.
Revisoren, revisionsfirmaet eller et medlem af
revisionsfirmaets netværk må ikke, for de virksomheder, de reviderer, udføre bestemte
ikke-revisionsydelser, der i alle tilfælde er grundlæggende uforenelige med udførelse
af en revision i offentlighedens interesse; med hensyn til andre
ikke-revisionsydelser, der ikke er grundlæggende uforenelige med udførelse af
en revision i offentlighedens interesse, vil revisionsudvalget eller den
kompetente myndighed være beføjet til i den konkrete situation at vurdere, om
de pågældende ydelser kan udføres for den reviderede virksomhed. Dette gælder
imidlertid ikke for relaterede finansielle revisionsydelser. Kommissionen har
beføjelse til at ændre i listerne over autoriserede ydelser og forbudte ydelser
i overensstemmelse med betingelserne i afsnit VI. Endvidere skal
revisionsfirmaer af en vis størrelse fokusere deres virksomhed på at udføre
lovpligtig revision og bør ikke have tilladelse til at udføre andre ikke-revisionsydelser.

Før en revisor påtager sig eller fortsætter en
opgave, skal denne vurdere alle potentielle trusler mod sin uafhængighed og
bekræfte sin uafhængighed over for revisionsudvalget. 
Kapitel II (fortrolighed og tavshedspligt)
Revisorer må ikke lade reglerne om
tavshedspligt forhindre, at bestemmelserne i dette forslag anvendes. 
Artikel 13 sikrer, at de nødvendige
oplysninger kan udveksles i forbindelse med udførelsen af revisionen. Disse
regler vil imidlertid ikke give en revisor mulighed for at samarbejde med
myndigheder i tredjelande uden for de samarbejdskanaler, der er fastsat i
kapitel XI i direktiv 2006/43/EF. 
Kapitel III (udførelse af den lovpligtige
revision)
I forordningen fastlægges det, at revisoren
skal træffe de nødvendige foranstaltninger til at kunne tage stilling til, om
årsregnskabet giver et retvisende billede og er udarbejdet i overensstemmelse
med de gældende regler for regnskabsaflæggelse. Dette omfatter ikke en erklæring
om den reviderede virksomheds fremtidige rentabilitet eller om effektiviteten
af direktionens eller bestyrelsens nuværende eller fremtidige ledelse af
virksomheden. Denne undtagelse bør imidlertid ikke underminere de opgaver, en
revisor skal udføre for at kunne udføre revisionen korrekt, eller eventuelle
rapporteringskrav.
Den professionelle skepsis styrkes. Revisoren
bør altid være opmærksom på muligheden for væsentlig fejlinformation som følge
af svig eller fejl, uanset revisorens tidligere erfaringer med virksomheden.
Der fastlægges grundlæggende krav til
udførelse af den lovpligtige revision. Revisionsfirmaet skal udpege mindst en
ledende revisionspartner, som skal være aktivt involveret i udførelsen af den
lovpligtige revision. Der skal endvidere afsættes tilstrækkelige ressourcer.
Der skal oprettes et stamkort for hver kunde samt en revisionsfil. Endvidere
bør revisoren sikre, at alle organisatoriske krav er opfyldt. 
I tilfælde af en hændelse, som har fået eller
kan få alvorlige konsekvenser for de lovpligtige revisionsaktiviteters
integritet, skal revisoren træffe passende foranstaltninger til at håndtere
følgerne af hændelsen og forhindre, at det sker igen. 
I forbindelse med revision af et konsolideret
regnskab, hvor koncernrevisoren ikke er i stand til at dokumentere det
revisionsarbejde, der er udført af tredjelandsrevisorer, skal han træffe
passende foranstaltninger, herunder udføre supplerende revisionsarbejde og
oplyse den kompetente myndighed. 
En revisor/et revisionsfirma skal udføre sin
egen vurdering af den interne kvalitetssikringskontrol, før
revisionspåtegningen indgives. Kontrollen skal gennemføres af en revisor, der
ikke har medvirket ved den lovpligtige revision, som den interne
kvalitetssikringskontrol omhandler.
Kapitel IV (revisionspåtegning)
Indholdet i revisionspåtegningen, som
offentliggøres, udvides, således at den forklarer den anvendte metode, navnlig
hvor stor en del af balancen der er blevet kontrolleret direkte, og hvor meget
der er baseret på systemrevision, den anvendte væsentlighedstærskel i
revisionen, de vigtigste risikoområder med hensyn til væsentlig fejlinformation
i årsregnskabet, hvorvidt den lovpligtige revision er udformet til at sikre, at
svig opdages, og i tilfælde af en udtalelse med forbehold eller en afkræftende
konklusion eller ikke-afgivelse af revisionspåtegning også årsagerne til denne
beslutning. Den skal også forklare forskellen i vægtningen af substansrevision
og systemrevision i forhold til det foregående år.
Endvidere skal revisoren også udarbejde et
længere og et mere detaljeret revisionsprotokollat til revisionsudvalget. Dette
protokollat indeholder mere detaljerede oplysninger om den udførte revision, om
virksomhedens situation som sådan (f.eks. going concern) og resultaterne af
revisionen kombineret med de nødvendige forklaringer. Dette
revisionsprotokollat skal også beskrive (og begrunde) det udførte
revisionsarbejde over for revisionsudvalget. Dette protokollat forelægges
revisionsudvalget og ledelsen i den reviderede virksomhed, men offentliggøres
ikke (i lyset af at indholdet indeholder forretningshemmeligheder og potentielt
kursfølsomme oplysninger). Revisoren skal imidlertid fremsende protokollatet
til den kompetente myndighed på anmodning.
I de fleste af direktiverne om finansielle tjenesteydelser
er revisoren allerede forpligtet til at meddele den kompetente myndighed, der
fører tilsyn med virksomheden af interesse for offentligheden, enhver oplysning
eller beslutning vedrørende virksomheden. Denne forpligtelse udvides nu til at
omfatte alle virksomheder af interesse for offentligheden. Endvidere skal de
kompetente myndigheder, der fører tilsyn med kreditinstitutter og
forsikringsselskaber, etablere en regelmæssig dialog med revisorerne.
Kapitel V (beretning om gennemsigtighed fra
revisorer og revisionsfirmaer og registrering)
Revisorer skal offentliggøre finansielle
oplysninger, herunder især om deres samlede omsætning opdelt i revisionshonorar
betalt af virksomheder af interesse for offentligheden, revisionshonorar betalt
af andre virksomheder og honorar for andre ydelser. De skal også offentliggøre
finansielle oplysninger om det netværk, de tilhører. 
Revisorers beretninger om gennemsigtighed for
virksomheder af interesse for offentligheden skal suppleres af en redegørelse
for firmaernes egen virksomhedsledelse. Der skal fremsendes yderligere
supplerende oplysninger om revisionshonorar til de kompetente myndigheder til
støtte for deres tilsynsopgaver.
Revisoren skal opbevare visse dokumenter og
oplysninger i en periode på fem år.
3.3.3.     Afsnit III (virksomheder af
interesse for offentlighedens udnævnelse af revisorer eller revisionsfirmaer)
For at styrke revisionsudvalgets uafhængighed
og kapacitet skal det bestå af medlemmer, der ikke indgår i direktionen, mindst
ét medlem skal have erfaring og viden inden for revision og et andet inden for
regnskab og/eller revision. 
Forslaget til udnævnelse af revisor til
generalforsamlingen skal baseres på en indstilling fra revisionsudvalget.
Indstillingen bør altid indeholde en begrundelse for den foreslåede beslutning.
Medmindre den vedrører fornyelse af en revisionsopgave, skal indstillingen desuden
indeholde navnene på mindst to personer (ikke den siddende revisor), og
revisionsudvalget skal angive, hvilken en af disse personer det foretrækker, med
en behørig begrundelse. Revisionsudvalget skal fremsætte sin indstilling efter
en udbudsprocedure. I forbindelse med kreditinstitutter eller
forsikringsselskaber skal revisionsudvalget fremsende sin indstilling til
tilsynsmyndigheden, som har vetoret over indstillingen. 
Aftaler med tredjeparter, som begrænser den
reviderede virksomheds valg af revisor, skal forbydes.
For at forhindre risikoen i forbindelse med
fortrolighed, som skyldes, at den reviderede virksomhed ofte udnævner og
genudnævner det samme revisionsfirma i årtier, indfører forordningen en
forpligtelse til at udskifte revisionsfirmaet efter højst seks år eller otte år
i exceptionelle tilfælde. Når en virksomhed af interesse for offentligheden har
udpeget to eller flere revisorer eller revisionsselskaber, må revisionsopgaven
maksimalt vare ni år. Denne tidsbegrænsning kan i særlige tilfælde forlænges
til tolv år. Ligeledes bestemmes det, at der skal gå et vist tidsrum, før
revisionsfirmaet må udføre den lovpligtige revision af den samme virksomhed
igen. For at sikre en gnidningsfri overgang skal den tidligere revisor
overdrage en sagsmappe med relevante oplysninger til den nye revisor.
Revisionsudvalget, en eller flere aktionærer,
de kompetente myndigheder og de kompetente myndigheder for tilsynet med
virksomheder af interesse for offentligheden har beføjelser til at anlægge sag
ved en national domstol om afskedigelse af revisoren, hvis der er en gyldig
grund dertil. 
3.3.4.     Afsnit IV (overvågning af
revisorers og revisionsfirmaers aktiviteter i forbindelse med lovpligtig
revision af virksomheder af interesse for offentligheden)
Kapitel I (kompetente myndigheder)
Hver enkelt medlemsstat skal udpege en
kompetent myndighed med ansvar for tilsynet med revisorer og revisionsfirmaer,
der reviderer virksomheder af interesse for offentligheden. Disse myndigheder
skal have det fornødne personale og være uafhængige af revisorer. De kompetente
myndigheders medarbejdere er underlagt tavshedspligt.
De kompetente myndigheder skal have alle
nødvendige tilsyns- og undersøgelsesbeføjelser til at udøve deres funktion, men
må ikke øve indflydelse på indholdet i en revisionspåtegning.
De kompetente myndigheder skal samarbejde på
nationalt plan med den myndighed, der er ansvarlig for godkendelse og
registrering af revisorer og revisionsfirmaer (direktiv 2006/43/EF), samt med
andre myndigheder, der fører tilsyn med virksomheder af interesse for
offentligheden, f.eks. bank- eller forsikringstilsyn.
Kapitel II (kvalitetssikring, undersøgelse,
markedsovervågning, beredskabsplanlægning og gennemsigtighed i de kompetente
myndigheder)
De kompetente myndigheders opgaver omfatter:
·                        
Udførelse af kvalitetssikringskontrol af de udførte
lovpligtige revisioner. Disse kontroller skal stå i et rimeligt forhold til
omfanget og størrelsen af den kontrollerede revisors aktiviteter.
·                        
Gennemførelse af en undersøgelse for at konstatere,
korrigere og forhindre utilstrækkelig gennemførelse af lovpligtige revisioner
af virksomheder af interesse for offentligheden.
·                        
Overvågning af udviklingen på markedet for
udførelse af lovpligtige revisionsydelser for virksomheder af interesse for
offentligheden. 
·                        
Regelmæssig overvågning af de mulige trusler mod
kontinuiteten i de store revisionsfirmaers virksomhed, herunder risiciene ved
høj koncentration og krav om, at de store revisionsfirmaer skal udarbejde
beredskabsplaner for sådanne trusler.
·                        
Sikring af gennemsigtighed i aktiviteterne,
herunder offentliggørelse af de enkelte kvalitetssikringskontrolrapporter.
Kapitel III (samarbejde mellem kompetente
myndigheder og forbindelser til de europæiske tilsynsmyndigheder)
Forordningen kræver, at samarbejdet mellem de
kompetente myndigheder i hele EU finder sted inden for ESMA i stedet for den
nuværende EU-samarbejdsmekanisme under Den Europæiske Gruppe af Revisionstilsynsorganer
(EGAOB), som er en ekspertgruppe med Europa-Kommissionen som formand. ESMA arbejder allerede på området revision (og regnskab)
for virksomheder af interesse for offentligheden, og den retlige ramme omfatter
samarbejde mellem ESMA, Den Europæiske Banktilsynsmyndighed (EBA) og Den
Europæiske Tilsynsmyndighed for Forsikrings- og Arbejdsmarkedspensionsordninger
(EIOPA) inden for deres fælles udvalg på revisionsområdet.
ESMA skal nedsætte et permanent internt udvalg, som mindst skal bestå af
de nationale kompetente myndigheder. 
ESMA skal udstede vejledninger om flere emner,
f.eks. om indholdet i og fremstillingen af revisionspåtegningen og
revisionsprotokollatet til revisionsudvalget, om revisionsudvalgets
tilsynsaktivitet og om udførelse af kvalitetssikringskontroller.
En "frivillig" tværeuropæisk
revisionskvalitetscertificering indføres for at øge synligheden og
anerkendelsen af samt omdømmet for alle revisionsfirmaer med kapacitet til at
udføre revisioner af virksomheder af interesse for offentligheden af høj
kvalitet. ESMA skal offentliggøre certificeringskravene sammen med eventuelle
administrative og honorarrelaterede konsekvenser. De nationale kompetente
myndigheder skal deltage i behandlingen af ansøgninger om certificering. Hvad
angår undersøgelser og kontrolbesøg på stedet, skal de kompetente myndigheder
underrette den kompetente myndighed i den anden medlemsstat, hvis de
konkluderer, at der bliver eller er blevet udført aktiviteter i modstrid med
forordningens bestemmelser. Desuden kan en medlemsstats kompetente myndighed
anmode om, at en anden medlemsstats kompetente myndighed foretager en
undersøgelse på sidstnævnte medlemsstats område.
Endvidere kan ESMA oprette kollegier af
kompetente myndigheder på anmodning af en eller flere kompetente myndigheder
for at lette udførelsen af visse opgaver. 
Kapitel IV (samarbejde med
tredjelandsrevisorer og med internationale organisationer og organer)
De kompetente myndigheder og ESMA må kun indgå
samarbejdsaftaler om udveksling af oplysninger med de kompetente myndigheder i
tredjelande, hvis der gives garanti for tavshedspligt i forhold til de meddelte
oplysninger, og hvis reglerne om beskyttelse af personoplysninger er opfyldt.
3.3.5.     Afsnit V
(tilsynsforanstaltninger og sanktioner)
For at fremme opfyldelsen af kravene i denne
forordning og i henhold til Kommissionens meddelelse af 9. december 2010 med
titlen "Udvidelse af sanktionsordningerne i sektoren for finansielle
tjenesteydelser"[8] styrkes de kompetente
myndigheders beføjelser til at træffe tilsynsforanstaltninger og
sanktionsbeføjelser. Der indføres administrative økonomiske sanktioner for
revisorer og virksomheder af interesse for offentligheden for identificerede
overtrædelser. Myndighederne skal sikre gennemsigtighed i de sanktioner og
foranstaltninger, de anvender.
3.3.6.     Afsnit VI (rapportering,
overgangsbestemmelser og afsluttende bestemmelser)
Der indføres en overgangsordning for
ikrafttrædelsen af en obligatorisk rotationsordning for revisionsfirmaer, en
forpligtelse til at tilrettelægge en udvælgelsesprocedure i forbindelse med
valg af revisionsfirma og etablering af revisionsfirmaer, der kun tilbyder
revisionsydelser.
3.3.7.     Reguleringsmæssige tekniske
standarder og overholdelse af artikel 290 TEUF
For at følge udviklingen inden for revision og
på revisionsmarkedet anmodes ESMA om at fremsende reguleringsmæssige tekniske
standarder til Kommissionen for at specificere de tekniske krav til indholdet i
den sagsmappe, den nye revisor skal modtage, og indførelse af et europæisk
kvalitetscertifikat for revisorer, der udfører lovpligtig revision af
virksomheder af interesse for offentligheden. Kommissionen har beføjelse til at
vedtage disse tekniske standarder som delegerede retsakter.
Den 23. september 2009 vedtog Kommissionen
forslag til forordninger om oprettelse af EBA, EIOPA (Den Europæiske
Tilsynsmyndighed for Forsikrings- og Arbejdsmarkedspensionsordninger) og ESMA
(Den Europæiske Værdipapir og Markedstilsynsmyndighed)[9].
Kommissionen vil i denne henseende minde om sine erklæringer vedrørende artikel
290 og 291 TEUF i forbindelse med vedtagelsen af forordningerne om oprettelse
af de europæiske tilsynsmyndigheder: "For så vidt angår proceduren for
vedtagelse af reguleringsstandarder understreger Kommissionen den unikke
karakter af sektoren for finansielle tjenesteydelser som følge af
Lamfalussystrukturen, hvilket er udtrykkeligt anerkendt i erklæring 39 til
TEUF. Kommissionen er imidlertid i alvorlig tvivl om, hvorvidt begrænsningerne
i dens funktion i forbindelse med vedtagelsen af delegerede retsakter og
gennemførelsesretsakter er i overensstemmelse med artikel 290 og 291 i
TEUF."
4.           BUDGETMÆSSIGE KONSEKVENSER
Kommissionens forslag har ingen direkte eller
indirekte konsekvenser for EU's budget. Det skal især bemærkes, at opgaver, der
vil blive varetaget af EU's tilsynsorganer, som nævnt i forslaget, ikke vil
kræve yderligere EU-finansiering.
2011/0359 (COD)
Forslag til
EUROPA-PARLAMENTETS OG RÅDETS FORORDNING
om specifikke krav til lovpligtig revision af
virksomheder af interesse for offentligheden
(EØS-relevant tekst)
EUROPA-PARLAMENTET OG RÅDET FOR DEN
EUROPÆISKE UNION HAR —
under henvisning til traktaten om Den
Europæiske Unions funktionsmåde, særlig artikel 114,
under henvisning til forslag fra
Europa-Kommissionen,
efter fremsendelse af forslaget til
lovgivningsmæssig retsakt til de nationale parlamenter,
under henvisning til udtalelse fra Det
Europæiske Økonomiske og Sociale Udvalg[10],
efter høring af Den Europæiske Tilsynsførende
for Databeskyttelse[11],
efter den almindelige lovgivningsprocedure, og
og ud fra følgende betragtninger:
(1)              
Revisorer og revisionsfirmaer har fået overdraget
udførelsen af lovpligtig revision af virksomheder af interesse for
offentligheden med henblik på at styrke befolkningens tillid til disse
virksomheders årsregnskaber og konsoliderede regnskaber. At en lovpligtig
revision udøver en funktion i offentlighedens interesse, betyder, at en stor
gruppe mennesker og institutioner stoler på kvaliteten af en revisors arbejde.
En god revisionskvalitet bidrager til, at markederne fungerer korrekt, ved at
øge regnskabernes integritet og effektivitet. Dermed spiller revisorerne en
særligt vigtig samfundsrolle.
(2)              
EU-lovgivningen kræver, at årsregnskaber,
omfattende virksomheders årsregnskaber eller konsoliderede regnskaber, for
kreditinstitutter, forsikringsselskaber, udstedere af værdipapirer, der er
optaget til handel på et reguleret marked, betalingsinstitutter,
investeringsinstitutter, e-pengeinstitutter og alternative investeringsfonde
revideres af en eller flere personer med bemyndigelse til at udføre en sådan
revision i henhold til EU-lovgivningen, nemlig: artikel 1, stk. 1, i Rådets
direktiv 86/635/EØF af 8. december 1986 om bankers og andre penge- og
finansieringsinstitutters årsregnskaber og konsoliderede regnskaber[12],
artikel 1, stk. 1, i Rådets direktiv 91/674/EØF af 19. december 1991 om
forsikringsselskabers årsregnskaber og konsoliderede regnskaber[13],
artikel 4, stk. 4, i Europa-Parlamentets og Rådets direktiv 2004/109/EF af 15.
december 2004 om harmonisering af gennemsigtighedskrav i forbindelse med
oplysninger om udstedere, hvis værdipapirer er optaget til handel på et
reguleret marked, og om ændring af direktiv 2001/34/EF[14],
artikel 15, stk. 2, i Europa-Parlamentets og Rådets direktiv 2007/64/EF af 13.
november 2007 om betalingstjenester i det indre marked og om ændring af
direktiv 97/7/EF, 2002/65/EF, 2005/60/EF og 2006/48/EF og om ophævelse af
direktiv 97/5/EF[15], artikel 73 i
Europa-Parlamentets og Rådets direktiv 2009/65/EF af 13. juli 2009 om
samordning af love og administrative bestemmelser om visse institutter for
kollektiv investering i værdipapirer (investeringsinstitutter)[16],
artikel 3, stk. 1, i Europa-Parlamentets og Rådets direktiv 2009/110/EF af 16.
september 2009 om adgang til at optage og udøve virksomhed som udsteder af
elektroniske penge og tilsyn med en sådan virksomhed, ændring af direktiv
2005/60/EF og 2006/48/EF og ophævelse af direktiv 2000/46/EF[17]
og artikel 22, stk. 3, i Europa-Parlamentets og Rådets direktiv 2011/61/EF af
8. juni 2011 om forvaltere af alternative investeringsfonde og om ændring af
direktiv 2003/41/EF og 2009/65/EF samt forordning (EF) nr. 1060/2009 og (EU)
nr. 1095/2010[18]. Endvidere kræves det
også i artikel 4, stk. 1, nr. 1, i Europa-Parlamentets og Rådets direktiv
2004/39/EF af 21. april 2004 om markeder for finansielle instrumenter, om
ændring af Rådets direktiv 85/611/EØF og 93/6/EØF samt Europa-Parlamentets og
Rådets direktiv 2000/12/EF og om ophævelse af Rådets direktiv 93/22/EØF[19],
at investeringsselskabers årsregnskaber revideres, når Rådets fjerde direktiv
78/660/EØF af 25. juli 1978 om årsregnskaberne for visse selskabsformer[20]
eller Rådets syvende direktiv 83/349/EØF af 13. juni 1983 om konsoliderede
regnskaber[21] ikke finder anvendelse. 
(3)              
Betingelserne for godkendelse af personer med
ansvar for udførelse af den lovpligtige revision samt mindstekravene for
udførelsen af sådan lovpligtig revision er fastlagt i Europa-Parlamentets og
Rådets direktiv 2006/43/EF af 17. maj 2006 om lovpligtig revision af
årsregnskaber og konsoliderede regnskaber, om ændring af Rådets direktiv
78/660/EØF og 83/349/EØF og om ophævelse af Rådets direktiv 84/253/EØF[22].

(4)              
I forbindelse med finanskrisen havde adskillige
banker store tab i perioden 2007-2009 både på de balanceførte poster og
ikke-balanceførte poster. Dette rejste ikke blot spørgsmålet om, hvordan
revisorerne har kunnet fremlægge rene revisionspåtegninger for deres kunder for
disse perioder, men også om, hvorvidt de gældende lovrammer er hensigtsmæssige
og tilstrækkelige. Kommissionen offentliggjorde den 13. oktober 2010 en grønbog
med titlen "Revisionspolitik: Læren af krisen"[23],
som lancerede en bred offentlig høring inden for rammerne af reformen af
tilsynet med de finansielle markeder om revisionens rolle og dens omfang, og
hvordan revisionsfunktionen kan styrkes for at skabe øget finansiel stabilitet.
Den offentlige høring viste, at reglerne i direktiv 2006/43/EF om udførelse af
den lovpligtige revision af årsregnskaber og konsoliderede regnskaber for
virksomheder af interesse for offentligheden kunne forbedres betydeligt.
Europa-Parlamentet udsendte en initiativbetænkning om grønbogen den 13.
september 2011. Det Europæiske Økonomiske og Sociale Udvalg vedtog også en
udtalelse om grønbogen den 16. juni 2011.
(5)              
Det er vigtigt at fastlægge detaljerede regler for
at sikre, at den lovpligtige revision af virksomheder af interesse for
offentligheden har en passende kvalitet og udføres af revisorer og
revisionsfirmaer, der er underlagt strenge krav. En fælles reguleringsstrategi
bør øge integriteten, uafhængigheden, objektiviteten, ansvarligheden,
gennemsigtigheden og pålideligheden for de revisorer og revisionsfirmaer, der
udfører lovpligtig revision af virksomheder af interesse for offentligheden,
der bidrager til kvaliteten af den lovpligtige revision i Unionen, hvilket
bidrager til at sikre et velfungerende indre marked samt et højt niveau af
forbruger- og investorbeskyttelse. Udarbejdelsen af en særskilt retsakt for
virksomheder af interesse for offentligheden bør også sikre en konsekvent
harmonisering og ensartet anvendelse og dermed bidrage til et mere effektivt
fungerende indre marked. 
(6)              
Den finansielle sektor er under udvikling, og der
fremkommer nye kategorier af finansielle institutioner i EU-lovgivningen. Nye
virksomheder og aktiviteter uden for det almindelige banksystem bliver stadig
vigtigere, og deres indflydelse på den finansielle stabilitet er blevet større.
Derfor er det hensigtsmæssigt, at definitionen af virksomheder af interesse for
offentligheden også omfatter andre finansielle institutioner og virksomheder
som f.eks. investeringsselskaber, betalingsinstitutter, institutter for
kollektiv investering i værdipapirer (investeringsinstitutter),
e-pengeinstitutter og alternative investeringsfonde. 
(7)              
Revision af årsregnskaber og konsoliderede
regnskaber skal tjene som en retsbeskyttende foranstaltning for investorer,
långivere og forretningsmodparter, der har del i eller forretningsmæssig
interesse i virksomheder af interesse for offentligheden. Derfor bør revisorer
og revisionsfirmaer være fuldstændigt uafhængige, når de udfører lovpligtig
revision af sådanne virksomheder, og interessekonflikter bør undgås. For at
vurdere, om revisorer og revisionsfirmaer er uafhængige, skal der også tages
højde for begrebet "netværk", som revisorer og firmaer arbejder inden
for.
(8)              
Revisorer og revisionsfirmaers interne organisation
skal bidrage til at forhindre eventuelle trusler mod deres uafhængighed. Derfor
må ejerne af eller aktionærerne i et revisionsfirma, samt ledelsen, ikke gribe
ind i udførelsen af en lovpligtig revision på en måde, som skaber tvivl om
uafhængigheden og objektiviteten for den revisor, der udfører den lovpligtige
revision for revisionsfirmaet. Desuden bør revisorer og revisionsfirmaer
indføre passende interne politikker og procedurer i forhold til de ansatte og
andre personer, der beskæftiger sig med lovpligtig revision i deres
organisationer, for således at sikre opfyldelse af deres forpligtelser ifølge
lovgivningen. Disse politikker skal navnlig søge at forebygge og styre trusler
mod uafhængigheden og sikre den lovpligtige revisions kvalitet, integritet og
grundighed. Disse politikker og procedurer skal stå i et rimeligt forhold til
omfanget og kompleksiteten af revisorens eller revisionsfirmaets virksomhed. 
(9)              
Revisorer, revisionsfirmaer og deres ansatte bør
navnlig afholde sig fra at udføre lovpligtig revision for en virksomhed, hvis
de har en forretningsmæssig eller finansiel interesse i den, samt fra at handle
med andre finansielle instrumenter, som udstedes, garanteres eller på anden
måde understøttes af en revideret virksomhed, end kapitalinteresser i
diversificerede kollektive investeringsordninger. Revisoren eller
revisionsfirmaet bør holde sig ude af den reviderede virksomheds interne
beslutningsprocesser. Revisorer og deres ansatte bør først kunne påtage sig
opgaver i den reviderede virksomhed på ledelses- eller bestyrelsesniveau efter,
at der er gået et passende tidsrum siden revisionsopgavens afslutning.
(10)          
Størrelsen af honoraret fra én revideret virksomhed
og honorarets sammensætning kan true en revisors eller et revisionsfirmas
uafhængighed. Derfor er det vigtigt at sikre, at revisionshonorar ikke på nogen
måde gøres betinget, og at der indføres en specifik procedure for at sikre
revisionens kvalitet, hvis der modtages et stort revisionshonorar fra en enkelt
kunde. Hvis revisoren eller revisionsfirmaet er for afhængig af en enkelt
kunde, bør revisoren eller revisionsfirmaet ikke udføre den pågældende
lovpligtige revision.
(11)          
Revisorers, revisionsfirmaers eller medlemmer af
deres netværks udførelse af andre ydelser end lovpligtig revision for
reviderede virksomheder kan være til skade for deres uafhængighed. Derfor er
det hensigtsmæssigt at kræve, at revisoren, revisionsfirmaet og medlemmerne af
deres netværk ikke udfører ikke-revisionsydelser for deres reviderede
virksomheder. Et revisionsfirmas udførelse af ikke-revisionsydelser for en
virksomhed vil betyde, at det pågældende revisionsfirma ikke kan udføre
lovpligtig revision af den virksomhed, hvilket fører til en reduktion i
antallet af revisionsfirmaer, der kan udføre lovpligtig revision, navnlig med
hensyn til revision af store virksomheder af interesse for offentligheden, hvor
markedet er koncentreret. Derfor er det for at sikre, at der findes et minimum
af revisionsfirmaer, der kan udføre revisionsydelser for store virksomheder af
interesse for offentligheden, hensigtsmæssigt at kræve, at revisionsfirmaer af
en vis størrelse fokuserer deres virksomhed på at udføre lovpligtig revision og
ikke har tilladelse til at udføre andre ydelser, som ikke har tilknytning til
deres lovpligtige revisionsfunktion, såsom konsulent- eller
rådgivningsaktiviteter.
(12)          
For at undgå interessekonflikter er det vigtigt, at
revisoren eller revisionsfirmaet, før de påtager sig eller fortsætter en
lovpligtig revision af en virksomhed af interesse for offentligheden, vurderer,
hvorvidt uafhængighedskravene er opfyldt, og især hvorvidt der opstår trusler
mod uafhængigheden som følge af forbindelserne til den pågældende virksomhed.
For at opretholde denne uafhængighed er det også vigtigt at sikre, at de fører
registre over alle trusler mod deres uafhængighed og uafhængigheden af de
ansatte og andre personer, der beskæftiger sig med den lovpligtige
revisionsproces, sammen med de sikkerhedsforanstaltninger, der træffes for at
imødegå disse trusler. Hvis truslerne mod deres uafhængighed er for alvorlige,
selv efter at der er truffet sikkerhedsforanstaltninger, bør de fratræde eller
afholde sig fra revisionsopgaven. Revisoren eller revisionsfirmaet bør hvert år
bekræfte over for den reviderede virksomheds revisionsudvalg, at de er
uafhængige, og drøfte enhver trussel mod uafhængigheden samt de
sikkerhedsforanstaltninger, der er truffet for at imødegå disse trusler, med
udvalget.
(13)          
Europa-Parlamentets og Rådets direktiv 95/46/EF af
24. oktober 1995 om beskyttelse af fysiske personer i forbindelse med
behandling af personoplysninger og om fri udveksling af sådanne oplysninger[24]
regulerer behandlingen af personoplysninger i medlemsstaterne inden for
rammerne af denne forordning og under medlemsstaternes kompetente myndigheders
tilsyn, navnlig de offentlige uafhængige myndigheder, som medlemsstaterne
udpeger. Europa-Parlamentets og Rådets forordning (EU) nr. 45/2001 af 18.
december 2000 om beskyttelse af fysiske personer i forbindelse med behandling af
personoplysninger i fællesskabsinstitutionerne og -organerne og om fri
udveksling af sådanne oplysninger[25] regulerer behandlingen
af personoplysninger i ESMA inden for rammerne af denne forordning og under
tilsyn af den europæiske tilsynsførende for databeskyttelse. Kompetente
myndigheders udveksling eller videregivelse af oplysninger bør være i
overensstemmelse med reglerne om videregivelse af personoplysninger som fastsat
i direktiv 95/46/EF, og ESMA's udveksling eller videregivelse af oplysninger
bør være i overensstemmelse med reglerne om videregivelse af personoplysninger
som fastsat i forordning (EF) nr. 45/2001.
(14)          
Det er vigtigt, at revisorer og revisionsfirmaer
respekterer deres kunders ret til privatliv og beskyttelse af
personoplysninger. De bør derfor underlægges strenge regler om fortrolighed og
faglig tavshedspligt, dog uden at dette forhindrer korrekt håndhævelse af denne
forordning eller samarbejde med koncernrevisoren i forbindelse med udførelsen
af revisionen af konsoliderede regnskaber, når modervirksomheden er i et
tredjeland, forudsat at direktiv 95/46/EF overholdes. Disse regler vil
imidlertid ikke give en revisor eller et revisionsfirma mulighed for at
samarbejde med myndigheder i tredjelande uden for de samarbejdskanaler, der er
fastsat i kapitel XI i direktiv 2006/43/EF. Disse regler om fortrolighed bør
også gælde for revisorer og revisionsfirmaer, der ikke længere er involveret i
en bestemt revisionsopgave.
(15)          
Den lovpligtige revision resulterer i en erklæring
om, at regnskaberne for de reviderede virksomheder giver et retvisende billede.
Interessenter kan imidlertid være uvidende om begrænsningerne i en revision
(relevans, stikprøveteknik, revisorens rolle, når det gælder opsporing af svig,
og ledelsens ansvar), hvilket kan føre til forskellige forventninger. For at
afstemme disse forventninger er det vigtigt at præcisere omfanget af den
lovpligtige revision.
(16)          
Hovedansvaret for at formidle finansielle data bør
påhvile de reviderede enheders ledelse, men revisorerne spiller en vigtig rolle
ved at sætte spørgsmålstegn ved ledelsens oplysninger ud fra et
brugersynspunkt. For at forbedre revisionskvaliteten er det derfor vigtigt, at
den professionelle skepsis, som revisorer udviser over for den reviderede
virksomhed, styrkes. Revisorer bør være opmærksom på muligheden for væsentlig
fejlinformation som følge af svig eller fejl, uanset revisorens tidligere
erfaringer med den reviderede virksomheds ledelses ærlighed og integritet.
Sikring af revisionskvaliteten bør være det primære kriterium i tilrettelæggelsen
af revisionsarbejdet og fordelingen af de nødvendige ressourcer til opgaverne.
Revisorens, revisionsfirmaets og deres ansattes integritet er afgørende for at
sikre offentlighedens tillid til lovpligtig revision og de finansielle
markeder. Derfor bør enhver hændelse, som kan få alvorlige konsekvenser for de
lovpligtige revisionsaktiviteters integritet, håndteres korrekt. Revisoren
eller revisionsfirmaet skal dokumentere revisionsarbejdet. 
(17)          
For konsoliderede regnskabers vedkommende er det
vigtigt, at der findes en klar ansvarsdefinition mellem de revisorer, der
reviderer de forskellige virksomheder i en koncern. Med henblik herpå bør det
være koncernrevisoren, der bærer det fulde ansvar for revisionspåtegningen.
(18)          
En intern kvalitetssikringskontrol af det arbejde,
der er udført i hver enkelt lovpligtig revisionsopgave, bør bidrage til at
sikre en høj revisionskvalitet. Derfor bør revisoren eller revisionsfirmaet
ikke udstede sin revisionspåtegning, før en sådan intern
kvalitetssikringskontrol er udført.
(19)          
Resultaterne af den lovpligtige revision skal
forelægges interessenterne i revisionspåtegningen. For at styrke
interessenternes tillid til den reviderede virksomheds regnskab er det særligt
vigtigt, at revisionspåtegningen er velbegrundet og solidt underbygget, og at
indholdet udvides til at omfatte yderligere oplysninger specifikt om den
udførte revision. Revisionspåtegningen bør især indeholde tilstrækkelige
oplysninger om den anvendte metode, navnlig hvor stor en del af balancen der er
blevet kontrolleret direkte, og hvor meget der er baseret på systemrevision, om
den anvendte væsentlighedstærskel i revisionen, om de vigtigste risikoområder
med hensyn til væsentlig fejlinformation i årsregnskabet, om hvorvidt den
lovpligtige revision er udformet til at sikre, at svig opdages, og i tilfælde
af en udtalelse med forbehold eller en afkræftende konklusion eller
ikke-afgivelse af revisionspåtegning om årsagerne til denne beslutning.
(20)          
Værdien af lovpligtig revision for den reviderede
virksomhed ville blive meget større, hvis kommunikationen mellem revisoren
eller revisionsfirmaet på den ene side og revisionsudvalget på den anden blev
styrket. I forlængelse af den regelmæssige dialog i forbindelse med udførelsen
af den lovpligtige revision er det vigtigt, at revisoren eller revisionsfirmaet
sender et supplerende og mere detaljeret revisionsprotokollat med resultaterne
af den lovpligtige revision til revisionsudvalget. Det bør være muligt at gøre
sådanne revisionsprotokollater tilgængelige for tilsynsmyndighederne for
virksomheder af interesse for offentligheden, men ikke for offentligheden.
(21)          
Revisorer eller revisionsfirmaer giver allerede
tilsynsmyndighederne for virksomheder af interesse for offentligheden
oplysninger om forhold eller beslutninger, som kunne udgøre en overtrædelse af
reglerne om den reviderede virksomheds aktiviteter eller en svækkelse af den
reviderede virksomheds fortsatte drift. Tilsynsopgaverne vil også blive
lettere, hvis tilsynsmyndighederne for kreditinstitutter og finansielle
institutioner skulle etablere en regelmæssig dialog med deres revisorer og
revisionsfirmaer.
(22)          
For at øge tilliden til revisorerne og
revisionsfirmaerne, der udfører lovpligtig revision af virksomheder af
interesse for offentligheden samt deres hæftelse er det vigtigt, at revisorerne
og revisionsfirmaerne i større grad rapporterer om gennemsigtighed. Derfor skal
revisorer og revisionsfirmaer offentliggøre reviderede finansielle oplysninger,
herunder især om deres samlede omsætning opdelt i revisionshonorar betalt af
virksomheder af interesse for offentligheden, revisionshonorar betalt af andre
virksomheder og honorar for andre ydelser. De skal også offentliggøre
finansielle oplysninger om det netværk, de tilhører. Revisionsfirmaernes
beretninger om gennemsigtighed skal suppleres af en redegørelse for
virksomhedsledelse for at dokumentere, at revisionsfirmaet har etableret
ordninger for god virksomhedsledelse. Der skal fremsendes yderligere
supplerende oplysninger om revisionshonorar til de kompetente myndigheder til
støtte for deres tilsynsopgaver.
(23)          
Revisionsudvalg eller organer, der varetager en
tilsvarende funktion i den reviderede virksomhed, spiller en afgørende rolle i
udførelsen af lovpligtig revision af høj kvalitet. Det er særligt vigtigt at
styrke revisionsudvalgets uafhængighed og tekniske kompetencer ved at kræve, at
hovedparten af medlemmerne er uafhængige, og at mindst ét medlem af udvalget
har kompetencer inden for revision og et andet inden for revision og/eller
regnskab. I Kommissionens henstilling af 15. februar 2005 om den rolle, der
spilles af menige bestyrelsesmedlemmer og medlemmer af tilsynsorganer i
børsnoterede selskaber og om udvalg nedsat i bestyrelsen/ledelsesorganet[26]
fastsættes det, hvorledes revisionsudvalg bør oprettes og fungere. I
betragtning af bestyrelsernes størrelse i selskaber med ringe markedsværdi og i
små og mellemstore virksomheder af interesse for offentligheden vil det være
hensigtsmæssigt, hvis de funktioner, der påhviler revisionsudvalget for disse
virksomheder eller et organ med tilsvarende funktioner i den reviderede
virksomhed, kan udføres af hele bestyrelsen eller hele tilsynsorganet.
Virksomheder af interesse for offentligheden, som er investeringsinstitutter
eller alternative investeringsfonde, bør også fritages for forpligtelsen til at
have et revisionsudvalg. Med denne fritagelse tages det i betragtning, at
inddragelse af et revisionsudvalg ikke altid er hensigtsmæssigt, når disse
institutters eller fondes formål udelukkende er sammenlægning af aktiver.
Investeringsinstitutter og alternative investeringsfonde samt deres
administrationsselskaber arbejder i et nøje defineret regelmiljø og er
underlagt specifikke ledelsesmekanismer, såsom deres depositarers kontrol.
(24)          
Det er også vigtigt, at revisionsudvalgets rolle i
forbindelse med udpegelse af en ny revisor eller et nyt revisionsfirma styrkes
med henblik på at sikre, at den reviderede virksomheds aktionær- eller
medlemsgeneralforsamling kan træffe en mere velovervejet beslutning. Derfor bør
bestyrelsen, når den stiller et forslag for generalforsamlingen, forklare,
hvorvidt det følger revisionsudvalgets henstillinger, og i modsat fald
begrundelsen derfor. Revisionsudvalgets henstilling skal mindst indeholde to
valgmuligheder for revisionsopgaven samt en behørigt begrundet angivelse af, hvilken
af dem udvalget foretrækker, således at generalforsamlingen kan træffe et reelt
valg. For at give en rimelig og behørig begrundelse i sin henstilling skal
revisionsudvalget bruge resultaterne af den obligatoriske udvælgelsesprocedure,
som den reviderede virksomhed har tilrettelagt, under revisionsudvalgets
ansvar. I denne udvælgelsesprocedure skal den reviderede virksomhed opfordre
revisorer eller revisionsfirmaer, herunder mindre firmaer, til at afgive bud på
revisionsopgaven. Udbudsmaterialet skal indeholde gennemsigtige og
ikke-diskriminerende udvælgelseskriterier til bedømmelse af buddene. I lyset af
at denne udvælgelsesprocedure imidlertid kan medføre uforholdsmæssigt store
udgifter for virksomheder med en begrænset børsværdi eller små og mellemstore
virksomheder af interesse for offentligheden i betragtning af deres størrelse,
er det passende at fritage disse virksomheder for denne forpligtelse. 
(25)          
Den reviderede virksomheds aktionær- eller
medlemsgeneralforsamlings ret til at vælge revisor eller revisionsfirma ville
ikke have nogen betydning, hvis den reviderede virksomhed indgik en aftale med
en tredjepart, i medfør af hvilken denne ret blev begrænset. Derfor vil enhver
aftale mellem en revideret virksomhed og en tredjepart vedrørende udnævnelse eller
begrænsning af valget af en bestemt revisor eller et bestemt revisionsfirma
blive anset for at være ugyldig. 
(26)          
Det styrker udøvelsen af professionel skepsis og
bidrager til at højne revisionskvaliteten, når virksomheder af interesse for
offentligheden udpeger mere end en revisor eller mere end et revisionsfirma. Denne
foranstaltning kombineret med inddragelsen af mindre revisionsfirmaer fremmer
desuden udviklingen af disse firmaers kapacitet og bidrager dermed til at øge
udvalget af revisorer og revisionsfirmaer for virksomheder af interesse for
offentligheden. Derfor bør virksomheder af interesse for offentligheden opmuntres
og tilskyndes til at udnævne flere end én revisor eller ét revisionsfirma til
at udføre den lovpligtige revision.
(27)          
For at forhindre risikoen i forbindelse med
fortrolighed og dermed styrke revisorers og revisionsfirmaers uafhængighed er
det vigtigt at bestemme, at en revisor eller et revisionsfirma kun må varetage
revisionsopgaven for en bestemt revideret virksomhed i en vis periode. Der bør
også etableres en passende gradvis rotationsordning med hensyn til de øverste
medarbejdere, der beskæftiger sig med den lovpligtige revision, herunder de
ledende revisionspartnere, der udfører den lovpligtige revision på vegne af
revisionsfirmaet. Det er også vigtigt, at der defineres en passende periode,
hvor en sådan revisor eller et sådant revisionsfirma ikke må udføre den
lovpligtige revision for den samme virksomhed. For at sikre en glidende
overgang skal den tidligere revisor overdrage en sagsmappe med relevante
oplysninger til den nye revisor.
(28)          
For at beskytte revisorens uafhængighed er det
vigtigt, at revisoren kun kan afskediges med en gyldig grund, og at denne grund
meddeles den eller de myndigheder, der har ansvar for tilsynet. Hvis der er en
gyldig grund, men den reviderede virksomhed ikke handler, skal
revisionsudvalget, aktionærerne, de kompetente myndigheder med ansvar for
tilsynet med revisorer og revisionsfirmaer eller de kompetente myndigheder med
ansvar for tilsynet med virksomheden af interesse for offentligheden have
beføjelse til at anlægge sag ved en national domstol om afskedigelse af
revisoren.
(29)          
For at sikre en høj grad af investor- og
forbrugertillid i det indre marked ved at undgå interessekonflikter, skal
revisorer og revisionsfirmaer være underlagt et passende tilsyn ved kompetente
myndigheder, som er uafhængige af revisorerhvervet, og som har den nødvendige
kapacitet og ekspertise og tilstrækkelige ressourcer. De nationale kompetente
myndigheder bør have de nødvendige beføjelser til at udføre deres
tilsynsopgaver, herunder retten til at få adgang til dokumenter, afkræve
oplysninger fra en hvilket som helst person og udføre kontroller. De skal være
specialiseret i tilsyn med finansielle markeder, opfyldelse af forpligtelser med
hensyn til regnskabsaflæggelse eller tilsyn med lovpligtig revision. Det bør
imidlertid være muligt, at tilsynet med opfyldelse af forpligtelserne for
virksomheder af interesse for offentligheden udføres af de kompetente
myndigheder med ansvar for tilsynet med sådanne virksomheder. De kompetente
myndigheders finansiering skal være fri for nogen som helst form for ubehørig
påvirkning fra en revisors eller et revisionsfirmas side.
(30)          
Tilsynets kvalitet kan højnes med et effektivt
samarbejde mellem myndigheder med ansvar for forskellige opgaver på nationalt
plan. Derfor bør de myndigheder, der har beføjelse til at føre tilsyn med
opfyldelsen af forpligtelserne om lovpligtig revision af virksomheder af
interesse for offentligheden, samarbejde med myndigheder med ansvar for
godkendelse og registrering af revisorer og revisionsfirmaer med myndigheder
med ansvar for tilsynet med virksomheder af interesse for offentligheden og med
de finansielle efterretningsenheder, der er beskrevet i Europa-Parlamentets og
Rådets direktiv 2005/60/EF af 26. oktober 2006 om forebyggende foranstaltninger
mod anvendelse af det finansielle system til hvidvaskning af penge og
finansiering af terrorisme[27].
(31)          
Ekstern kvalitetssikring af den lovpligtige
revision er afgørende for at sikre en revision af høj kvalitet. Den styrker
troværdigheden af offentliggjorte finansielle oplysninger og sikrer en bedre
beskyttelse af aktionærer, investorer, kreditorer og andre berørte parter.
Revisorer og revisionsfirmaer bør derfor indgå i et system med kvalitetssikring,
som de kompetente myndigheder har ansvaret for, hvilket sikrer objektivitet og
uafhængighed af revisorerhvervet. Der skal udføres kvalitetssikringskontrol
mindst hvert tredje år for hver enkelt revisor eller hvert enkelt
revisionsfirma, der udfører revisioner af virksomheder af interesse for
offentligheden. Kommissionens henstilling af 6. maj 2008 om ekstern
kvalitetssikring i forbindelse med revisorer og revisionsfirmaer, der reviderer
virksomheder af interesse for offentligheden[28], indeholder oplysninger
om, hvordan kontroller skal udføres. Kvalitetssikringskontroller skal stå i et
rimeligt forhold til omfanget og kompleksiteten af den reviderede revisors
eller det reviderede revisionsfirmas virksomhed.
(32)          
Undersøgelser bidrager til at konstatere, forhindre
og korrigere utilstrækkelig gennemførelse af den lovpligtige revision af
virksomheder af interesse for offentligheden. Derfor bør de kompetente
myndigheder have beføjelse til at foretage undersøgelser af revisorer og
revisionsfirmaer.
(33)          
Markedet for lovpligtige revisionsydelser for
virksomheder af interesse for offentligheden udvikler sig med tiden. Det er
derfor nødvendigt, at de kompetente myndigheder overvåger udviklingen på
markedet, navnlig med hensyn til det mulige begrænsede udvalg af revisorer og
risikoen ved en høj markedskoncentration.
(34)          
Hvis store revisionsfirmaer lukker, kan det skabe
afbrydelser i leveringen af revisionsydelser på markedet og resultere i
yderligere risikoakkumulering på markedet. Derfor bør de kompetente myndigheder
som en forebyggende foranstaltning anmode de største revisionsfirmaer i de
enkelte medlemsstater om at udarbejde beredskabsplaner, som tager højde for
alle mulige hændelser, der kan true kontinuiteten i det pågældende firmas
virksomhed. Sådanne planer kan indeholde foranstaltninger til at sikre en
velordnet afvikling af det pågældende firma.
(35)          
Hvis de kompetente myndigheders aktiviteter er
gennemsigtige, vil det bidrage til at øge investor- og forbrugertilliden i det
indre marked. Derfor bør de kompetente myndigheder være underlagt et krav om
regelmæssig rapportering om deres aktiviteter og offentliggørelse af
individuelle kontrolrapporter.
(36)          
Samarbejdet mellem de kompetente myndigheder i
medlemsstaterne kan yde et vigtigt bidrag til at sikre en konsekvent høj
kvalitet i lovpligtige revisioner i Unionen. Derfor bør de kompetente
myndigheder i medlemsstaterne samarbejde med hinanden, hvor det er nødvendigt
for at udføre deres tilsynsopgaver for lovpligtige revisioner. De skal
overholde princippet om, at regulering udføres i hjemlandet, og at tilsyn
udføres af den medlemsstat, hvor en revisor eller et revisionsfirma er
godkendt, og den virksomhed, der revideres, har hjemsted. Samarbejdet mellem de
kompetente myndigheder vil blive meget stærkere, hvis det tilrettelægges inden
for rammerne af Det Fælles Udvalg af Europæiske Tilsynsmyndigheder (ESA'er)
under ledelse af Den Europæiske Værdipapir- og Markedstilsynsmyndighed (ESMA),
der er oprettet ved Europa-Parlamentets og Rådets forordning (EU) nr. 1095/2010
af 24. november 2010 om oprettelse af en europæisk tilsynsmyndighed (Den
Europæiske Værdipapir- og Markedstilsynsmyndighed)[29].
ESMA kan bidrage til dette samarbejde med råd og retningslinjer til de
nationale kompetente myndigheder med hjælp fra Den Europæiske Banktilsynsmyndighed
(EBA), der er oprettet ved Europa-Parlamentets og Rådets forordning (EU) nr.
1093/2010 af 24. november 2010 om oprettelse af en europæisk tilsynsmyndighed
(Den Europæiske Banktilsynsmyndighed)[30] og Den Europæiske
Tilsynsmyndighed for Forsikrings- og Arbejdsmarkedspensionsordninger (EIOPA),
der er oprettet ved Europa-Parlamentets og Rådets forordning 1094/2010 af 24.
november 2010 om oprettelse af en europæisk tilsynsmyndighed (Den Europæiske
Tilsynsmyndighed for Forsikrings- og Arbejdsmarkedspensionsordninger)[31].
(37)          
Samarbejdet mellem medlemsstaternes kompetente
myndigheder bør omfatte udveksling af oplysninger, samarbejde om
kvalitetssikringskontroller, assistance til undersøgelser af gennemførelsen af
lovpligtige revisioner af virksomheder af interesse for offentligheden,
herunder i tilfælde hvor den adfærd, der undersøges, ikke udgør en overtrædelse
af nogen gældende lov- eller administrativ bestemmelse i den berørte
medlemsstat, samt beredskabsplanlægning. Samarbejdet mellem medlemsstaternes
kompetente myndigheder kan tage form af kollegier af kompetente myndigheder og
uddelegering af opgaver blandt myndighederne. De netværk, som revisorer og
revisionsfirmaer arbejder inden for, bør også inddrages i et sådant samarbejde.
De kompetente myndigheder og De Europæiske Tilsynsmyndigheder skal overholde
reglerne om fortrolighed og tavshedspligt.
(38)          
Anerkendelse af revisorers og revisionsfirmaers
egnethed til at udføre lovpligtige revisioner af virksomheder af interesse for
offentligheden vil fremme revisorernes og revisionsfirmaernes adgang til andre
kunder. Derfor er det vigtigt at indføre et europæisk kvalitetscertifikat, som
skal udvikles af ESMA. De nationale kompetente myndigheder skal deltage i
behandlingen af ansøgninger om certificering.
(39)          
Kapitalmarkedernes forbundenhed kræver, at de
nationale kompetente myndigheder og de europæiske tilsynsmyndigheder får
beføjelse til at samarbejde med tilsynsmyndigheder og organer i tredjelande med
hensyn til udveksling af oplysninger eller kvalitetssikringskontroller. Hvis samarbejdet
med myndigheder i tredjelande vedrører revisionsarbejdspapirer eller andre
dokumenter, der indehaves af en revisor eller et revisionsfirma, finder
procedurerne i direktiv 2006/43/EF anvendelse.
(40)          
For at sikre velfungerende kapitalmarkeder er der behov
for en holdbar revisionskapacitet og et konkurrencepræget marked for revisionsydelser
med et tilstrækkeligt udbud af revisionsfirmaer, der kan udføre lovpligtige
revisioner af virksomheder af interesse for offentligheden. ESMA bør rapportere
om de forandringer på revisionsmarkedet, som denne forordning medfører. I
forbindelse med en sådan analyse bør ESMA tage hensyn til de virkninger, som
nationale bestemmelser om lovpligtige revisorers civilretlige ansvar har for strukturen
på revisionsmarkedet. På grundlag af en sådan rapport og andet egnet materiale
bør Kommissionen udarbejde en rapport om konsekvenserne af nationale
bestemmelser om lovpligtige revisorers civilretlige ansvar for strukturen på
revisionsmarkedet og træffe de foranstaltninger, den finder nødvendige med
henvisning til de resultater, den når frem til.
(41)          
For at fremme opfyldelsen af kravene i denne
forordning og i henhold til Kommissionens meddelelse af 9. december 2010 med
titlen "Udvidelse af sanktionsordningerne i sektoren for finansielle
tjenesteydelser"[32] styrkes de kompetente
myndigheders beføjelser til at træffe tilsynsforanstaltninger og anvende
sanktionsbeføjelser. Der indføres administrative økonomiske sanktioner for
revisorer, revisionsfirmaer og virksomheder af interesse for offentligheden for
identificerede overtrædelser. De kompetente myndigheder skal sikre
gennemsigtighed i de sanktioner og foranstaltninger, de anvender. Vedtagelsen
og offentliggørelsen af sanktioner bør overholde de grundlæggende rettigheder i
Den Europæiske Unions charter om grundlæggende rettigheder, herunder især
retten til respekt for privatliv og familieliv (artikel 7), retten til
beskyttelse af personoplysninger (artikel 8) og retten til adgang til effektive
retsmidler og til en upartisk domstol (artikel 47).
(42)          
Anmeldere kan gøre de kompetente myndigheder
opmærksomme på nye oplysninger, som hjælper dem til at konstatere og straffe
uregelmæssigheder, herunder svig. Anmeldere kan imidlertid blive afskrækket fra
dette af frygt for gengældelse, eller de kan mangle incitament dertil.
Medlemsstaterne bør derfor sikre, at der er truffet passende foranstaltninger
til at tilskynde anmeldere til at oplyse dem om mulige overtrædelser af denne
forordning og beskytte anmelderne mod gengældelse. Medlemsstaterne kan også give
dem incitament til at hjælpe. Anmelderne bør imidlertid kun kunne nyde fordel
af sådanne incitamenter, hvis de har nye oplysninger, som de ikke allerede er
retligt forpligtet til at videregive, og hvis disse oplysninger resulterer i en
sanktion for overtrædelse af denne forordning. Medlemsstaterne bør også sikre,
at de anmeldelsesordninger, de indfører, omfatter mekanismer til at sikre
passende beskyttelse af en anmeldt person, navnlig med hensyn til retten til
beskyttelse af denne persons personoplysninger og procedurer til at sikre den
anmeldte persons ret til forsvar og til at blive hørt, før der træffes en
afgørelse, samt retten til adgang til effektive retsmidler ved en domstol i
forbindelse med en afgørelse truffet mod ham.
(43)          
For at følge udviklingen inden for revision og på
revisionsmarkedet bør Kommissionen have beføjelse til at specificere tekniske
krav til indholdet i den sagsmappe, den nye revisor eller det nye
revisionsfirma skal modtage, og indførelse af et europæisk kvalitetscertifikat
for revisorer og revisionsfirmaer, der udfører lovpligtig revision af
virksomheder af interesse for offentligheden.
(44)          
For at følge den tekniske udvikling på de
finansielle markeder, inden for revision og revisorerhvervet og for at kunne
specificere kravene i denne forordning bør Kommissionen have beføjelse til at
vedtage delegerede retsakter i overensstemmelse med artikel 290 i traktaten om
Den Europæiske Unions funktionsmåde. Anvendelsen af delegerede retsakter er
især nødvendig for at ændre listen over relaterede revisionsydelser og over
ikke-revisionsydelser samt for at fastsætte niveauet for det gebyr, ESMA kan
opkræve for udstedelse af det europæiske kvalitetscertifikat til revisorer og
revisionsfirmaer. Det er navnlig vigtigt, at Kommissionen gennemfører relevante
høringer under sit forberedende arbejde, herunder på ekspertniveau.
Kommissionen bør i forbindelse med forberedelsen og udarbejdelsen af delegerede
retsakter sørge for samtidig, rettidig og hensigtsmæssig fremsendelse af
relevante dokumenter til Europa-Parlamentet og Rådet.
(45)          
For at skabe retssikkerhed og sikre en gnidningsfri
overgang til den ordning, der indføres med denne forordning, er det vigtigt at
indføre en overgangsordning for ikrafttrædelsen af forpligtelsen til at skifte
revisionsfirma, forpligtelsen til at tilrettelægge en udvælgelsesprocedure i
forbindelse med valg af revisionsfirma og omdannelse af revisionsfirmaer til
firmaer, der kun udfører revisionsydelser.
(46)          
Eftersom formålene med denne forordning, nemlig
præcisering og en mere klar definition af den lovpligtige revisions funktion i
forbindelse med virksomheder af interesse for offentligheden, forbedring af de
oplysninger, som revisoren eller revisionsfirmaet afgiver til den reviderede
virksomhed, investorer og andre interessenter, forbedring af
kommunikationskanalerne mellem revisorer og tilsynsmyndigheder for virksomheder
af interesse for offentligheden, forebyggelse af interessekonflikter i
udførelsen af ikke-revisionsydelser for virksomheder af interesse for
offentligheden, reduktion af risikoen for en potentiel interessekonflikt som
følge af det eksisterende system, hvor den reviderede virksomhed vælger og
betaler revisoren, som følge af risikoen i forbindelse med fortrolighed,
lettelse af udskiftningen af revisor eller revisionsfirma og valget af
revisionsudbyder for virksomheder af interesse for offentligheden, udvidelse af
udbuddet af revisionsudbydere for virksomheder af interesse for offentligheden
og styrkelse af effektiviteten, uafhængigheden og konsekvensen i reguleringen
af og tilsynet med revisorer og revisionsfirmaer, der udfører lovpligtig
revision af virksomheder af interesse for offentligheden, herunder med hensyn
til samarbejde på EU-plan, ikke i tilstrækkelig grad kan opfyldes af
medlemsstaterne og derfor på grund af deres omfang bedre kan nås på EU-plan,
kan Unionen træffe foranstaltninger i overensstemmelse med nærhedsprincippet,
jf. artikel 5 i traktaten om Den Europæiske Union. I overensstemmelse med
proportionalitetsprincippet, jf. samme artikel, går denne forordning ikke videre,
end hvad der er nødvendigt for at nå disse mål.
(47)          
Denne forordning overholder de grundlæggende
rettigheder og de principper, som navnlig er nedfældet i Den Europæiske Unions
charter om grundlæggende rettigheder, særlig retten til respekt for privatliv
og familieliv (artikel 7), retten til beskyttelse af personoplysninger (artikel
8), friheden til at oprette og drive egen virksomhed (artikel 16), retten til
adgang til effektive retsmidler og til en upartisk domstol (artikel 47),
uskyldsformodningen og forsvarets rettigheder (artikel 48),
legalitetsprincippet og princippet om proportionalitet mellem lovovertrædelse
og straf (artikel 49), retten til ikke at blive retsforfulgt eller straffet to
gange for samme lovovertrædelse (artikel 50), og skal anvendes i
overensstemmelse med disse rettigheder og principper —
VEDTAGET DENNE FORORDNING:
Afsnit I
Genstand, anvendelsesområde og definitioner
Artikel 1
Genstand
Denne forordning fastsætter krav til
udførelsen af lovpligtig revision af årsregnskaber og konsoliderede regnskaber
for virksomheder af interesse for offentligheden, regler om revisorers og
revisionsfirmaers organisation og virksomheder af interesse for offentlighedens
udvælgelse af revisorer og revisionsfirmaer for at fremme deres uafhængighed og
forhindre interessekonflikter samt regler om tilsyn med revisorers og
revisionsfirmaers opfyldelse af disse krav.
Artikel 2
Anvendelsesområde
1.           Denne forordning finder
anvendelse på:
a)      revisorer og revisionsfirmaer, som
udfører lovpligtig revision af virksomheder af interesse for offentligheden 
b)      virksomheder af interesse for
offentligheden.
2.           Denne forordning finder
anvendelse med forbehold af direktiv 2006/43/EF.
Artikel 3
Definitioner
I denne forordning finder definitionerne i
artikel 2 i direktiv 2006/43/EF anvendelse, med undtagelse af definitionerne af
"revisionspåtegning" og "kompetent myndighed".
Artikel 4
Store virksomheder af interesse for
offentligheden
I denne forordning omfatter "store
virksomheder af interesse for offentligheden" følgende:
a)           i relation til de virksomheder, der
er defineret i punkt 13, litra a), i direktiv 2006/43/EF, de 10 største
udstedere af aktier i hver enkelt medlemsstat målt i markedsværdi baseret på
kursværdien ved årets udgang og i alle tilfælde alle udstedere af aktier, der
havde en gennemsnitlig markedsværdi på mere end 1 000 000 000
EUR baseret på kursværdien ved årets udgang i de foregående tre kalenderår 
b)           i relation til de virksomheder, der
er defineret i punkt 13, litra b) til f), i artikel 2 i direktiv 2006/43/EF,
enhver virksomhed, der på balancedatoen har en balancesum på over
1 000 000 000 EUR
c)           i relation til de virksomheder, der
er defineret i punkt 13, litra g) og h), i artikel 2 i direktiv 2006/43/EF,
enhver virksomhed, der på balancedatoen har samlede aktiver under forvaltning
på over 1 000 000 000 EUR.
Afsnit II
Betingelser for udførelse af lovpligtig revision af
virksomheder af interesse for offentligheden
KAPITEL I
UAFHÆNGIGHED OG FOREBYGGELSE AF
INTERESSEKONFLIKTER
Artikel 5
Uafhængighed og objektivitet
En revisor eller et revisionsfirma træffer
alle nødvendige foranstaltninger til at sikre, at udførelsen af en lovpligtig
revision af en virksomhed af interesse for offentligheden ikke påvirkes af
eventuelle eksisterende eller potentielle interessekonflikter eller
forretningsrelationer eller andre relationer, der berører den revisor eller det
revisionsfirma, der udfører den lovpligtige revision, og, hvor det er relevant,
deres netværk, ledere, revisorer, ansatte, enhver anden fysisk person, hvis
tjenester stilles til rådighed for eller kontrolleres af revisoren eller
revisionsfirmaet, eller enhver anden person, der er direkte eller indirekte
forbundet med revisoren eller revisionsfirmaet ved et kontrolforhold. 
Artikel 6
Revisorers og revisionsfirmaers interne
organisation
1.                      
En revisor eller et revisionsfirma skal opfylde
følgende organisatoriske krav: 
a)      Et revisionsfirma fastsætter
fyldestgørende politikker og procedurer for at sikre, at ejerne eller
aktionærerne samt medlemmerne af firmaets eller et tilknyttet firmas
bestyrelse, direktion eller tilsynsorgan ikke griber ind i en lovpligtig
revision på nogen måde, der kan skabe tvivl om, hvorvidt den revisor, der
udfører den lovpligtige revision på revisionsfirmaets vegne er uafhængig og
objektiv.
b)      En revisor eller et revisionsfirma skal
have en sund administrativ og regnskabsmæssig praksis, interne
kontrolmekanismer, effektive procedurer til risikovurdering og effektive
kontrol- og sikkerhedsforanstaltninger for informationsbehandlingssystemer.
Disse interne kontrolmekanismer skal udarbejdes
for at sikre, at afgørelser og procedurer på alle niveauer i revisionsfirmaet
eller i revisorens arbejdsstruktur overholdes.
En revisor eller et revisionsfirma skal gennemføre
og til enhver tid have beslutningsprocedurer og organisatoriske strukturer, der
klart og på en dokumenteret måde angiver rapporteringsvejene og fordeler
funktioner og ansvarsområder.
c)      En revisor eller et revisionsfirma
fastsætter fyldestgørende politikker og procedurer for at sikre, at deres ansatte
samt enhver anden fysisk person, hvis tjenester stilles til rådighed for eller
er under deres kontrol, og som er direkte involveret i lovpligtige
revisionsaktiviteter, besidder en passende viden og erfaring i forhold til de
opgaver, de udfører.
d)      En revisor
eller et revisionsfirma fastsætter fyldestgørende politikker og procedurer for
at sikre, at vigtige revisionsfunktioner ikke overlades til tredjemand på en
sådan måde, at kvaliteten af revisorens eller revisionsfirmaets interne kontrol
og de kompetente myndigheders mulighed for at føre tilsyn med, om revisoren
eller revisionsfirmaet opfylder alle deres forpligtelser i henhold til denne
forordning, forringes.
e)      En revisor eller et revisionsfirma
fastsætter fyldestgørende og effektive organisatoriske og administrative
foranstaltninger til at forebygge, identificere, eliminere eller håndtere og
offentliggøre de i artikel 11, stk. 2, omhandlede trusler mod uafhængigheden.
f)       En revisor eller et revisionsfirma
fastsætter fyldestgørende procedurer og standarder for udførelse af lovpligtig
revision af virksomheder af interesse for offentligheden, coaching, tilsyn og
kontrol med de ansattes aktiviteter og opbygning af den i artikel 15, stk. 5,
omhandlede revisionsfil.
g)      En revisor eller et revisionsfirma fastsætter
et internt kvalitetskontrolsystem for at sikre kvaliteten af den lovpligtige
revision af virksomheder af interesse for offentligheden.
Kvalitetskontrolsystemet skal mindst omfatte de procedurer og standarder, der
er beskrevet i litra f). For et revisionsfirmas vedkommende ligger ansvaret for
det interne kvalitetskontrolsystem hos en person, som er revisor. 
h)      En revisor eller et revisionsfirma
anvender passende systemer, ressourcer og procedurer for at sikre kontinuiteten
og regelmæssigheden i gennemførelsen af sine lovpligtige revisionsaktiviteter.
i)       En revisor eller et revisionsfirma
fastsætter en politik for at forhindre, at de eller nogen af de ansatte
involveres i en strafbar handling eller lovovertrædelse i udførelsen af deres
arbejde. Revisoren eller revisionsfirmaet træffer også passende og effektive
organisatoriske og administrative foranstaltninger til at håndtere og
registrere hændelser, som har eller kan få alvorlige konsekvenser for deres
lovpligtige revisionsaktiviteters integritet.
j)       En revisor eller et revisionsfirma
fastsætter en passende aflønningspolitik, der omfatter tilstrækkelige
konkurrenceincitamenter til at sikre revisionskvaliteten. Især gælder det, at
aflønningen og præstationsevalueringen af de ansatte ikke må være afhængig af
den indtægt, som revisoren eller revisionsfirmaet får fra den reviderede
virksomhed.
k)      En revisor eller et revisionsfirma
overvåger og evaluerer hensigtsmæssigheden og effektiviteten af deres systemer,
interne kontrol- og interne kvalitetskontrolmekanismer og ordninger, der
etableres i overensstemmelse med denne forordning, samt træffer passende
foranstaltninger til at afhjælpe eventuelle mangler. En revisor eller et
revisionsfirma udfører navnlig en årlig evaluering af det interne
kvalitetskontrolsystem, der er omtalt i litra g). En revisor eller et
revisionsfirma fører fortegnelser over resultaterne af evalueringen samt
eventuelle foreslåede foranstaltninger til ændring af det interne
kvalitetskontrolsystem.
De i første afsnit omhandlede politikker og
procedurer dokumenteres og formidles til revisorens eller revisionsfirmaets
ansatte.
Hvis revisionsfunktioner overlades til tredjemand,
som omtalt i litra d), berører dette ikke revisorens eller revisionsfirmaets
ansvar over for den reviderede virksomhed.
2.                      
Revisoren eller revisionsfirmaet tager højde for
deres størrelse og kompleksiteten af deres aktiviteter i forbindelse med
opfyldelsen af kravene i stk. 1 i denne artikel.
Revisoren eller revisionsfirmaet skal kunne
dokumentere over for den kompetente myndighed, der er omtalt i artikel 35, stk.
1, at opfyldelsen står i et rimeligt forhold til kompleksiteten af revisorens
eller revisionsfirmaets aktiviteter. 
Artikel 7
Uafhængighed af den reviderede virksomhed
1.           En revisor eller et
revisionsfirma samt enhver stemmeberettiget i et revisionsfirma skal være
uafhængig af den reviderede virksomhed og må ikke være involveret i den
reviderede virksomheds beslutningstagning.
2.           En revisor, et
revisionsfirma, deres ledende revisionspartnere, deres ansatte samt enhver
anden fysisk person, hvis tjenester stilles til rådighed for eller under
kontrol af revisoren eller revisionsfirmaet, og som er direkte involveret i
lovpligtige revisionsaktiviteter, og personer med tæt tilknytning til disse som
defineret i artikel 1, stk. 2, i Kommissionens direktiv 2004/72/EF[33],
må ikke købe eller sælge eller deltage i andre former for transaktioner
vedrørende et finansielt instrument, der udstedes, garanteres eller på anden
måde understøttes af en revideret virksomhed inden for deres primære
lovpligtige revisionsaktiviteter, end kapitalrettigheder i diversificerede
kollektive investeringsordninger, herunder forvaltede midler såsom
pensionskasser og livsforsikring.
3.           De personer eller firmaer,
der er omhandlet i stk. 2, må ikke deltage i eller på anden måde påvirke
fastsættelsen af en lovpligtig revision af en bestemt revideret virksomhed,
hvis de:
a)      ejer andre finansielle instrumenter i den
reviderede virksomhed end kapitalinteresser i diversificerede kollektive
investeringsordninger
b)      besidder andre finansielle instrumenter i
enhver virksomhed, der er tilknyttet en revideret virksomhed, end
kapitalrettigheder i diversificerede kollektive investeringsordninger, hvis
dette ejerskab kan medføre eller generelt opfattes som en årsag til interessekonflikter
c)      for nylig har haft et ansættelses-,
forretnings- eller andet forhold til den reviderede virksomhed, der kan medføre
eller generelt opfattes som en årsag til interessekonflikter.
4.           De personer eller firmaer,
der er omhandlet i stk. 2, må ikke anmode om eller modtage penge, gaver eller
fordele fra en person, der indgår i et kontraktforhold med revisoren eller
revisionsfirmaet.
5.           Nationale foranstaltninger om
faglig etik, der vedtages i overensstemmelse med artikel 21, stk. 1, i direktiv
2006/43/EF, som ikke er forenelige med stk. 2, 3 og 4, finder ikke anvendelse.
Artikel 8
Virksomheder af interesse for
offentlighedens ansættelse af tidligere revisorer eller revisorers eller
revisionsfirmaers ansatte
1            Den revisor eller ledende
revisionspartner, som udfører den lovpligtige revision af en virksomhed af
interesse for offentligheden på revisionsfirmaets vegne, må ikke før to år
efter fratrædelsen som revisor eller ledende revisionspartner i forbindelse med
revisionsopgaven påtage sig nogen af følgende opgaver:
a)      påtage sig en ledende stilling i den
reviderede virksomhed
b)      blive medlem af revisionsudvalget i den
reviderede virksomhed eller, hvis der ikke findes et sådant udvalg, et organ,
der varetager de samme funktioner som et revisionsudvalg 
c)      blive bestyrelsesmedlem, der ikke indgår
i direktionen, eller medlem af tilsynsorganet i den reviderede virksomhed.
2.           Ansatte hos en revisor eller
et revisionsfirma, som udfører lovpligtig revision af en virksomhed af
interesse for offentligheden, samt enhver anden person, hvis tjenester stilles
til rådighed for eller under kontrol af revisoren eller revisionsfirmaet, må
ikke, hvis sådanne ansatte eller andre fysiske personer er personligt godkendt
som revisorer, påtage sig nogen af de opgaver, der er omhandlet i litra a), b)
og c) i stk. 1, før mindst et år efter, at vedkommende var direkte involveret i
de lovpligtige revisionsaktiviteter.
Artikel 9
Revisionshonorarer
1.           Honoraret for udførelse af
lovpligtig revision for virksomheder af interesse for offentligheden må ikke
være et betinget honorar. 
I første afsnit betyder "betinget
honorar" et honorar for revisionsopgaver, der beregnes på et på forhånd
fastlagt grundlag relateret til udfaldet eller resultatet af en transaktion
eller resultatet af det udførte arbejde. Et honorar betragtes ikke som
betinget, hvis en domstol eller en kompetent myndighed har fastsat det.
2.           Når en revisor eller et
revisionsfirma udfører relaterede finansielle revisionsydelser, jf. artikel 10,
stk. 2, begrænses honoraret for sådanne ydelser til højst 10 % af det honorar,
som den reviderede virksomhed betaler for den lovpligtige revision. 
3.           Når det samlede honorar, der
modtages fra en virksomhed af interesse for offentligheden, der har fået udført
den lovpligtige revision, enten overstiger 20 % eller, i to på hinanden
følgende år, 15 % af det samlede årlige honorar, som den revisor eller det
revisionsfirma, der udfører den lovpligtige revision, modtager, underretter
revisoren eller revisionsfirmaet revisionsudvalget om, at det samlede honorar
udgør mere end enten 20 % eller 15 % af det samlede honorar, revisoren eller
firmaet modtager, og de i artikel 11, stk. 4, litra d), omhandlede drøftelser
afholdes. Revisionsudvalget tager stilling til, om revisionsopgaven skal underkastes
en kvalitetssikringskontrol udført af en anden revisor eller et andet
revisionsfirma, før revisionspåtegningen udstedes. 
Hvis det samlede honorar, der modtages fra den
virksomhed af interesse for offentligheden, der har fået udført den lovpligtige
revision, i to på hinanden følgende år overstiger 15 % af det samlede
årlige honorar, som den revisor eller det revisionsfirma, der udfører den
lovpligtige revision, modtager, underretter revisoren eller revisionsfirmaet den
i artikel 35, stk. 1, nævnte kompetente myndighed herom. Den i artikel 35, stk.
1, nævnte kompetente myndighed beslutter på basis af objektive oplysninger fra
revisor eller revisionsfirmaet, om revisoren eller revisionsfirmaet for den
pågældende virksomhed kan fortsætte med at udføre lovpligtige revisioner i en
ny periode, der dog ikke må være længere end to år.
Hvis den reviderede virksomhed er fritaget for
forpligtelsen til at have et revisionsudvalg, beslutter den reviderede
virksomhed, hvilket organ i virksomheden der skal samarbejde med revisoren
eller revisionsfirmaet med hensyn til forpligtelserne i dette stykke.
Artikel 10
Forbud mod udførelse af
ikke-revisionsydelser
1.           En revisor eller et
revisionsfirma, der udfører lovpligtig revision af virksomheder af interesse
for offentligheden, må udføre lovpligtige revisionsydelser og relaterede
finansielle revisionsydelser for den reviderede virksomhed, dennes
modervirksomhed eller de af denne kontrollerede virksomheder.
Hvis revisoren indgår i et netværk, må et medlem
af dette netværk udføre lovpligtige revisionsydelser eller relaterede
finansielle revisionsydelser for den reviderede virksomhed, dennes
modervirksomhed eller de af denne kontrollerede virksomheder.
2.           I denne artikel betyder
relaterede finansielle revisionsydelser:
a)      revision eller gennemgang af
delårsregnskaber
b)      erklæring om redegørelser for
virksomledelse
c)      erklæring om spørgsmål om socialt ansvar
d)      erklæring om eller påtegning af
rapporteringen til tilsynsmyndighederne for finansielle institutioner, som
ligger ud over den lovpligtige revision, og som har til formål at bistå
tilsynsmyndighederne i deres rolle, såsom om kapitalkrav eller en bestemt
soliditetsgrad, der udtrykker, hvor stor sandsynlighed der er for, at en
virksomhed fortsat kan indfri sine gældsforpligtelser
e)      erklæring om, at skattebestemmelserne er
overholdt, hvis der stilles krav herom i henhold til national lovgivning
f)       enhver anden lovpligtig opgave relateret
til revisionsarbejde, som EU-lovgivningen pålægger revisoren eller
revisionsfirmaet. 
3.           En revisor eller et
revisionsfirma, der udører lovpligtig revision for virksomheder af interesse
for offentligheden, må ikke direkte eller indirekte udføre
ikke-revisionsydelser for den reviderede virksomhed, dens moderselskab eller de
virksomheder, den kontrollerer.
Hvis den revisor tilhører et netværk, må intet
medlem af dette netværk udføre ikke-revisionsydelser for den reviderede
virksomhed, dens moderselskab eller de virksomheder, den kontrollerer i
Unionen.
I denne artikel forstås ved ikke-revisionsydelser
følgende:
a)       alle ydelser, der medfører
interessekonflikter:
i)        ekspertydelser, der ikke har relation
til revision, skatterådgivning, generel forvaltning og andre rådgivningsydelser
ii)       bogføring og udarbejdelse af bogholderi
og regnskaber
iii)      udvikling og gennemførelse af en intern
kontrol- eller risikostyringsprocedure relateret til udarbejdelsen af og/eller
kontrollen med finansieringsoplysninger i regnskaberne samt risikorådgivning
iv)      vurderingsydelser, udarbejdelse af
ekspertvurderinger og rapporter om apportindskud
v)       aktuarydelser og juridiske ydelser,
herunder tvistløsning
vi)      udformning og indførelse af finansielle
informationsteknologisystemer for virksomheder af interesse for offentligheden
som omhandlet i artikel 2, nr. 13, litra b)-j), i direktiv 2006/43/EF
vii)     deltagelse i revisionskundens interne
revision og udførelse af ydelser relateret til den interne revisionsfunktion
b)      ydelser, der kan medføre
interessekonflikter:
i)        ydelser relateret til menneskelige
ressourcer, herunder ansættelse af den øverste ledelse
ii)       afgivelse af støtteerklæringer til
investorer i forbindelse med udstedelse af en virksomheds værdipapirer
iii)      udformning og indførelse af finansielle
informationsteknologisystemer for virksomheder af interesse for offentligheden
som omhandlet i artikel 2, nr. 13, litra a), i direktiv 2006/43/EF
iv)      due diligence-ydelser til sælger eller
køber i potentielle fusioner og overtagelser og erklæring om den reviderede
virksomhed til andre parter i en økonomisk eller forretningsmæssig transaktion.
Uanset første og andet afsnit kan de ydelser, der
er nævnt i litra b), nr. iii) og iv), udføres af revisoren eller
revisionsfirmaet efter forudgående godkendelse fra den i artikel 35, stk. 1,
nævnte kompetente myndighed.
Uanset første og andet afsnit kan de ydelser, der
er nævnt i litra b), nr. i) og ii), udføres af revisoren eller revisionsfirmaet
efter forudgående godkendelse fra det i artikel 31, nævnte revisionsudvalg.
4.           Når et medlem af det netværk,
som den revisor eller det revisionsfirma, der udfører en lovpligtig revision
for en virksomhed af interesse for offentligheden, tilhører, udfører ikke-revisionsydelser
for en virksomhed med hjemsted i et tredjeland, der er kontrolleret af den
reviderede virksomhed af interesse for offentligheden, vurderer revisoren eller
revisionsfirmaet, hvorvidt deres uafhængighed vil være truet, hvis medlemmet af
netværket udfører sådanne ydelser.
Hvis revisoren eller revisionsfirmaets afhængighed
påvirkes, træffer revisoren eller revisionsfirmaet sikkerhedsforanstaltninger
for at imødegå disse trusler ved udførelsen af ydelser i et tredjeland.
Revisoren eller revisionsfirmaet må kun fortsætte med at udføre den lovpligtige
revision af virksomheden af interesse for offentligheden, hvis de i
overensstemmelse med artikel 11 kan påvise, at disse ydelser ikke vil påvirke
deres faglige vurdering og revisionspåtegningen.
Deltagelse i den reviderede virksomheds
beslutningstagning og udførelse af de i stk. 3, litra a), nr. ii) og iii),
omhandlede ydelser vil altid blive anset for at påvirke uafhængigheden.
Udførelse af de i stk. 3, litra a), nr. iv)-viii),
omhandlede ydelser samt enhver outsourcingaktivitet relateret til disse ydelser
vil antages at påvirke uafhængigheden.
Revisoren eller revisionsfirmaet kan anmode den kompetente
myndighed om en udtalelse om dette spørgsmål.
5.           Hvis et revisionsfirma har
mere end en tredjedel af sine årlige revisionsindtægter fra store virksomheder
af interesse for offentligheden og indgår i et netværk, hvis medlemmer
tilsammen har årlige revisionsindtægter på over 1 500 mio. EUR i Den
Europæiske Union, skal det opfylde følgende betingelser:
a)      det må ikke direkte eller indirekte ikke-revisionsydelser
for virksomheder af interesse for offentligheden
b)      det må ikke tilhøre et netværk, der udfører
ikke-revisionsydelser i Unionen 
c)      enhver virksomhed, der udfører de
ydelser, der er anført i stk. 3, må ikke direkte eller indirekte besidde mere
end 5 % af kapitalen eller stemmerettighederne i revisionsfirmaet
d)      virksomheder, der udfører de ydelser, der
er anført i stk. 3, må ikke direkte eller indirekte sammenlagt besidde mere end
10 % af kapitalen eller stemmerettighederne i revisionsfirmaet
e)      et sådant revisionsfirma må ikke direkte
eller indirekte besidde mere end 5 % af kapitalen eller stemmerettighederne i
enhver virksomhed, der udfører de ydelser, der er anført i stk. 3.
6.           Kommissionen har beføjelse
til at vedtage delegerede retsakter i overensstemmelse med artikel 68 med
henblik på at udarbejde listen over de relaterede finansielle revisionsydelser,
der er anført i stk. 2, og listen over de ikke-revisionsydelser, der er anført
i stk. 3 i denne artikel. Når Kommissionen anvender sådanne beføjelser, tager
den højde for udviklingen inden for revision og revisorerhvervet.
Artikel 11
Forberedelser til lovpligtig revision og
vurdering af truslerne mod uafhængigheden
1.           Før en revisor eller et
revisionsfirma påtager sig eller fortsætter en lovpligtig revision af en
virksomhed af interesse for offentligheden, skal de vurdere og dokumentere
følgende: 
–              
hvorvidt de opfylder de interne organisatoriske
krav i artikel 6
–              
hvorvidt de opfylder kravene i artikel 7, 9 og 10
–              
hvorvidt de har kompetente ansatte, tiden og
ressourcerne til at udføre revisionen korrekt
–              
for et revisionsfirmas vedkommende, hvorvidt den
ledende revisionspartner er godkendt som revisor i den medlemsstat, som kræver
den lovpligtige revision 
–              
hvorvidt kravene i artikel 33 er opfyldt 
–              
med forbehold af direktiv 2005/60/EF, virksomheden
af interesse for offentlighedens integritet. 
2.           Revisoren eller
revisionsfirmaet vurderer også, hvorvidt der er trusler mod deres uafhængighed.
Revisoren eller revisionsfirmaet må ikke udføre en
lovpligtig revision, hvis der foreligger et direkte eller indirekte økonomisk,
forretnings- eller ansættelsesmæssigt eller andet forhold mellem revisor,
revisionsfirma eller netværk og den reviderede virksomhed, som ville få en
objektiv, fornuftig og velinformeret tredjepart til at konkludere, at
revisorens eller revisionsfirmaets uafhængighed er bragt i fare.
I tilfælde af trusler mod revisorens eller
revisionsfirmaets uafhængighed, såsom selvrevision eller egeninteresse, må
revisoren eller revisionsfirmaet ikke udføre den lovpligtige revision.
I tilfælde af trusler mod revisorens eller
revisionsfirmaets uafhængighed, såsom partiskhed, fortrolighed, tillid eller
intimidering, skal revisoren eller revisionsfirmaet træffe
sikkerhedsforanstaltninger for at imødegå disse trusler. Er truslen af en sådan
art i forhold til de trufne sikkerhedsforanstaltninger, at deres uafhængighed
er bragt i fare, må revisoren eller revisionsfirmaet ikke udføre den
lovpligtige revision.
3.           En revisor eller et
revisionsfirma fører registre over de i stk. 1 og 2 omhandlede vurderinger og
dokumenterer i revisionsarbejdspapirerne alle alvorlige trusler mod deres
uafhængighed samt de sikkerhedsforanstaltninger, der træffes for at imødegå
disse trusler. 
4.           En revisor eller et
revisionsfirma:
a)      bekræfter hvert år skriftligt deres
uafhængighed af den reviderede virksomhed over for revisionsudvalget
b)      bekræfter hvert år skriftligt navnene på
revisionspartnerne, den øverste leder og lederen af den centrale gruppe, der
udfører den lovpligtige revision, og attesterer, at der ikke foreligger nogen
interessekonflikter, over for revisionsudvalget
c)      anmoder om tilladelse fra
revisionsudvalget til at udføre de ikke-revisionsydelser, der er omhandlet i
artikel 10, stk. 3, litra b), nr. i) og ii), for den reviderede virksomhed
d)      anmoder om tilladelse fra den i artikel
35, stk. 1, nævnte kompetente myndighed til at udføre de ikke-revisionsydelser,
der er omhandlet i artikel 10, stk. 3, litra b), nr. iii) og iv), for den
reviderede virksomhed
e)      diskuterer med revisionsudvalget
eventuelle trusler mod deres uafhængighed og de foranstaltninger, der er
iværksat for at imødegå disse trusler, som dokumenteret af revisoren eller
revisionsfirmaet, jf. stk. 3.
Hvis den reviderede virksomhed er fritaget for
forpligtelsen til at have et revisionsudvalg, beslutter den reviderede
virksomhed, hvilket organ i virksomheden der skal udføre de funktioner,
revisionsudvalget har fået overdraget i dette stykke.
KAPITEL II
FORTROLIGHED OG TAVSHEDSPLIGT
Artikel 12
Fortrolighed og tavshedspligt
Revisorer eller revisionsfirmaer, herunder de,
der ikke længere er involveret i en bestemt revisionsopgave, og tidligere
revisorer eller revisionsfirmaer må ikke lade reglerne om fortrolighed og
tavshedspligt i artikel 23, stk. 1, i direktiv 2006/43/EF forhindre, at
bestemmelserne i denne forordning anvendes. 
Artikel 13
Udlevering af oplysninger til
tredjelandsrevisorer og tredjelandsmyndigheder
1.           Hvis en revisor eller et
revisionsfirma udfører lovpligtig revision af en virksomhed af interesse for
offentligheden, som indgår i en koncern, hvis modervirksomhed har hjemsted i et
tredjeland, må reglerne om fortrolighed og tavshedspligt i artikel 23, stk. 1,
i direktiv 2006/43/EF ikke forhindre, at revisoren eller revisionsfirmaet
udleverer relevant dokumentation for det udførte revisionsarbejde til
koncernrevisoren i et tredjeland, hvis sådan dokumentation er nødvendig for
forberedelserne til revisionen af modervirksomhedens konsoliderede regnskaber. 
Udleveringen af oplysninger til koncernrevisoren i
et tredjeland sker i overensstemmelse med kapitel IV i direktiv 95/46/EF og de
gældende nationale regler om beskyttelse af personoplysninger.
2.           En revisor eller et
revisionsfirma, som udfører lovpligtig revision af en virksomhed af interesse
for offentligheden, der har udstedt værdipapirer i et tredjeland, eller som
indgår i en koncern, der udarbejder lovpligtige konsoliderede regnskaber i et
tredjeland, må kun udlevere revisionsarbejdspapirer eller andre dokumenter
vedrørende revisionen af den pågældende virksomhed, der indehaves af dem, til
de kompetente myndigheder i de relevante tredjelande på de betingelser, der er
fastsat i artikel 47 i direktiv 2006/43/EF.
KAPITEL III
UDFØRELSE AF LOVPLIGTIG REVISION 
Artikel 14
Den lovpligtige revisions omfang
1.           Når revisoren eller
revisionsfirmaet udfører lovpligtig revision af en virksomhed af interesse for
offentligheden, træffer de de nødvendige foranstaltninger til at kunne tage
stilling til, om årsregnskabet eller det konsoliderede regnskab for
virksomheden af interesse for offentligheden giver et retvisende billede i
henhold til de gældende regler for regnskabsaflæggelse og, hvor det er
relevant, om sådant årsregnskab eller konsolideret regnskab opfylder de
lovkrav, der henvises til i artikel 22. 
Sådanne foranstaltninger omfatter mindst kravene i
artikel 15 til 20.
Revisorens eller revisionsfirmaets erklæring skal
afgives i overensstemmelse med artikel 21 til 25.
2.           Med forbehold af
rapporteringskravene i artikel 22 og 23 omfatter den lovpligtige revision ikke
en erklæring om den reviderede virksomheds fremtidige rentabilitet eller om
effektiviteten af direktionens eller bestyrelsens nuværende eller fremtidige
ledelse af virksomheden.
Artikel 15
Professionel skepsis
Når revisoren eller revisionsfirmaet udfører
lovpligtig revision af en virksomhed af interesse for offentligheden, skal de
udvise professionel skepsis under hele revisionen og anerkende muligheden for,
at der forekommer væsentlig fejlinformation som følge af forhold eller adfærd,
der vidner om uregelmæssigheder, herunder svig eller fejl, uanset revisorens
eller revisionsfirmaets tidligere erfaringer med den reviderede virksomheds
ledelses og de ledende medarbejderes ærlighed og integritet. 
Revisoren eller revisionsfirmaet skal især
udvise professionel skepsis i gennemgangen af ledelsens overslag vedrørende
dagsværdier og nedskrivning af goodwill og andre immaterielle anlægsaktiver og
fremtidige pengestrømme af relevans for vurderingen af going concern.
I denne artikel betyde "professionel
skepsis" en holdning, der indbefatter en problematiserende tilgang, og at
revisor skal være opmærksom på, at der kan forekomme omstændigheder, som kan
medføre, at regnskabet indeholder fejlinformation som følge af fejl eller svig,
samt en kritisk vurdering af revisionsbeviset.
Artikel 16
Tilrettelæggelse af arbejdet
1.           Hvis den lovpligtige revision
af en virksomhed af interesse for offentligheden udføres af et revisionsfirma,
udpeger revisionsfirmaet mindst én ledende revisionspartner. Revisionsfirmaet
giver den eller de udpegede revisionspartnere tilstrækkelige ressourcer til at
udføre deres opgaver korrekt. 
Sikring af revisionskvalitet, uafhængighed og
kompetence er de vigtigste kriterier for revisionsfirmaets udpegelse af ledende
revisionspartner.
Den eller de udpegede revisionspartnere involveres
aktivt i udførelsen af den lovpligtige revision.
2.           Hvis den lovpligtige revision
af en virksomhed af interesse for offentligheden udføres af en revisor, skal
denne afsætte tilstrækkelig tid til opgaven samt afsætte tilstrækkelige
ressourcer i form af medarbejdere til at udføre opgaven korrekt. 
3.           Revisoren eller revisionsfirmaet
fører registre over de tilfælde, hvor deres ansatte ikke overholder denne
forordning. De fører også registre over eventuelle konsekvenser deraf, herunder
de foranstaltninger, der er truffet over for sådanne ansatte, og de
foranstaltninger, der er truffet til at ændre det interne
kvalitetskontrolsystem. Revisoren eller revisionsfirmaet udarbejder en
årsberetning med en oversigt over sådanne foranstaltninger og udleverer den til
de ansatte.
Hvis revisoren eller revisionsfirmaet anmoder om
rådgivning fra eksterne eksperter, skal de dokumentere anmodningen og den
modtagne rådgivning. 
4.           En revisor eller et
revisionsfirma opretter et stamkort for hver kunde. Stamkortet omfatter
følgende oplysninger for hver enkelt kunde:
a)      navn, adresse og hjemsted
b)      for et revisionsfirmas vedkommende, den
eller de ledende revisionspartnere
c)      honoraret for den lovpligtige revision og
honoraret for andre ydelser i et givent regnskabsår.
5.           En revisor eller et
revisionsfirma opretter en revisionsfil for hver enkelt lovpligtig revision,
der er udført. Revisionsfilen indeholder mindst følgende oplysninger og
dokumenter, enten på papir eller elektronisk:
a)      aftalen mellem revisoren eller
revisionsfirmaet og den reviderede virksomhed samt eventuelle ændringer dertil
b)      korrespondancen med den reviderede
virksomhed vedrørende den lovpligtige revision
c)      en revisionsplan med den lovpligtige
revisions sandsynlige omfang og metode
d)      en beskrivelse af de udførte
revisionsaktiviteters art og omfang
e)      start- og slutdatoerne for de enkelte
faser i revisionsprocedurerne i revisionsplanen
f)       de vigtigste resultater af de udførte
revisionsprocedurer
g)      konklusionerne af resultaterne i litra f)
h)      revisorens eller den ledende
revisionspartners erklæring i udkastene til revisionspåtegningen og
-protokollatet, jf. artikel 22 og 23 
i)       de oplysninger, der er registreret i
henhold til artikel 11, stk. 3, artikel 16, stk. 3, artikel 17 og 18 og artikel
19, stk. 6 
j)       andre relevante oplysninger og
dokumenter af betydning for revisionspåtegningen og -protokollatet, jf. artikel
22 og 23, samt for overvågningen af overholdelsen af denne forordning og andre
gældende lovkrav. 
Revisionsfilen lukkes senest to måneder efter
underskrivelsen af den i artikel 22 omhandlede revisionspåtegning. 
6.           Revisoren eller
revisionsfirmaet fører registre over eventuelle klager over udførelsen af
lovpligtige revisioner. 
Artikel 17
Markedsintegritet
1.           I tilfælde af en hændelse,
som har eller kan få alvorlige konsekvenser for en revisors eller et
revisionsfirmas lovpligtige revisions integritet, skal revisoren eller
revisionsfirmaet: 
a)      registrere hændelsen
b)      træffe passende foranstaltninger til at
håndtere følgerne fa hændelsen og forhindre, at det sker igen
c)      underrette den kompetente myndighed, jf.
artikel 35, stk. 1, om hændelsen.
Registret i litra a) i første afsnit skal
indeholde omstændighederne omkring og nærmere oplysninger om hændelsen,
oplysninger om den eller de involverede personer og nærmere oplysninger om de
foranstaltninger, der er truffet i henhold til første afsnit, litra b).
2.           Med forbehold af direktiv
2005/60/EF skal en revisor eller et revisionsfirma, der udfører lovpligtig
revision af en virksomhed af interesse for offentligheden, hvis de har mistanke
om eller har rimelig grund til at mene, at oplysninger eller adfærd, der vidner
om uregelmæssigheder, herunder at der er eller bliver begået eller gøres forsøg
på at begå svig med hensyn til den reviderede virksomheds regnskaber,
underrette den reviderede virksomhed og opfordre den til at undersøge sagen og
træffe passende foranstaltninger til at håndtere sådanne uregelmæssigheder samt
forhindre, at det sker igen.
Hvis den reviderede virksomhed ikke undersøger
sagen eller træffer foranstaltninger, eller hvis revisoren eller
revisionsfirmaet mener, at de foranstaltninger, som den reviderede virksomhed
har truffet, ikke er tilstrækkelige til at håndtere sådanne uregelmæssigheder,
underretter revisoren eller revisionsfirmaet de kompetente myndigheder, der
fører tilsyn med virksomheder af interesse for offentligheden, om sådanne
uregelmæssigheder. 
Hvis revisoren eller revisionsfirmaet i god tro
meddeler eventuelle forhold som omhandlet i første afsnit til de kompetente
myndigheder, udgør dette ikke en tilsidesættelse af nogen kontraktlig eller
lovmæssig begrænsning af retten til at videregive oplysninger, ligesom
videregivelsen ikke på nogen måde vil være ansvarspådragende for de pågældende
personer. 
Artikel 18
Revision af konsoliderede regnskaber
1            I forbindelse med en
lovpligtig revision af de konsoliderede regnskaber for en koncern, hvor
modervirksomheden er en virksomhed af interesse for offentligheden, skal
koncernrevisoren:
a)      påtage sig hele ansvaret for
revisionspåtegningen, jf. artikel 22, og revisionsprotokollatet til
revisionsudvalget, jf. artikel 23, med hensyn til de konsoliderede regnskaber 
b)      dokumentere, hvilket
revisionsarbejde der er udført af tredjelandsrevisorer, revisorer,
tredjelandsrevisionsfirmaer eller revisionsfirma med henblik på
koncernrevisionen 
c)      foretage en gennemgang og føre
dokumentation for sin gennemgang af det revisionsarbejde, der er udført af
tredjelandsrevisorer, revisorer, tredjelandsrevisionsfirmaer eller
revisionsfirmaer med henblik på koncernrevisionen. Den dokumentation,
koncernrevisoren fører, skal gøre det muligt for den relevante kompetente
myndighed at foretage en fyldestgørende gennemgang af koncernrevisorens
arbejde.
Med henblik på første afsnit, litra c),
fremskaffer koncernrevisoren samtykke fra tredjelandsrevisorer, revisorer,
tredjelandsrevisionsfirmaer eller revisionsfirmaer til videregivelse af
relevant dokumentation under udførelsen af revisionen af konsoliderede
regnskaber som betingelse for, at koncernrevisoren kan anvende de pågældende
tredjelandsrevisorers, revisorers, tredjelandsrevisionsfirmaers eller
revisionsfirmaers arbejde.
2.           Hvis koncernrevisoren ikke er
i stand til at opfylde stk. 1, litra c), skal denne træffe passende
foranstaltninger og underrette den i artikel 35, stk. 1, nævnte kompetente
myndighed derom. 
Sådanne foranstaltninger kan omfatte, at
koncernrevisoren selv udfører eller lader udføre yderligere lovpligtigt
revisionsarbejde i den relevante dattervirksomhed i virksomheden af interesse
for offentligheden.
3.           Hvis koncernrevisoren
underkastes en kvalitetsstyringskontrol eller en undersøgelse vedrørende den
lovpligtige revision af en koncerns konsoliderede regnskaber, hvor
modervirksomheden er en virksomhed af interesse for offentligheden, skal
koncernrevisoren på anmodning stille den relevante dokumentation om det
revisionsarbejde, der er udført af tredjelandsrevisorer, revisorer,
tredjelandsrevisionsfirmaer eller revisionsfirmaer i forbindelse med
koncernrevisionen, til rådighed for den kompetente myndighed, herunder
arbejdspapirer, der har relevans for koncernrevisionen. 
Den kompetente myndighed anmoder om supplerende
dokumentation om det revisionsarbejde, der er udført af revisorer eller
revisionsfirmaer i forbindelse med koncernrevisionen, til de kompetente
myndigheder i overensstemmelse med kapitel III i afsnit IV i denne forordning.
Hvis en del af en koncern revideres af en eller
flere revisorer eller revisionsfirmaer fra et tredjeland, anmoder den
kompetente myndighed om supplerende dokumentation om det revisionsarbejde, der
er udført af tredjelandsrevisorer eller tredjelandsrevisionsfirmaer, fra de
relevante kompetente myndigheder fra tredjelande gennem de samarbejdsaftaler,
der henvises til i artikel 47 i direktiv 2006/43/EF. 
Uanset tredje afsnit gælder det, at når en del af
en koncern revideres af en eller flere revisorer eller revisionsfirmaer fra et
tredjeland, der ikke har nogen samarbejdsaftale som omhandlet i artikel 47 i
direktiv 2006/43/EF, er koncernrevisor også ansvarlig for at sikre modtagelse
af fyldestgørende supplerende dokumentation for det revisionsarbejde, der er
udført af tredjelandsrevisorer eller revisionsfirmaer, herunder arbejdspapirer,
der har relevans for koncernrevisionen. For at sikre dette beholder
koncernrevisoren et eksemplar af dokumentationen eller træffer som et
alternativ aftale med tredjelandsrevisorerne eller
tredjelandsrevisionsfirmaerne om fyldestgørende og ubegrænset adgang til
dokumentationen efter anmodning eller træffer andre passende foranstaltninger.
Kan revisionsarbejdspapirer af juridiske eller andre årsager ikke sendes fra et
tredjeland til koncernrevisoren, skal den dokumentation, koncernrevisor er i
besiddelse af, omfatte dokumentation for, at denne har truffet de relevante
foranstaltninger til at få adgang til revisionsdokumentationen, samt, når der
er tale om andre end juridiske hindringer som følge af lovgivningen i
tredjelandet, dokumentation for sådanne hindringer. 
Artikel 19
Intern kvalitetsstyringskontrol
1.           Før revisionspåtegningen og
-protokollatet, jf. artikel 22 og 23, udstedes, udføres der en intern
kvalitetsstyringskontrol for at vurdere, om revisorens eller den ledende
revisionspartners erklæring i udkastene er rimelig. 
2.           Den interne
kvalitetsstyringskontrol udføres af en intern kvalitetsstyringskontrollant.
Kontrollanten skal være en revisor, som ikke er involveret i udførelsen af den
lovpligtige revision, som den interne kvalitetskontrol vedrører.
3.           Kontrollanten skal i
forbindelse med kontrollen af den interne kvalitetskontrol mindst registrere
følgende:
a)      de mundtlige og skriftlige oplysninger,
som revisoren eller den ledende revisionspartner har afgivet til støtte for de
vigtigste resultater af de udførte revisionsprocedurer samt konklusionerne af
disse resultater, uanset om dette er sket på anmodning fra den interne
kvalitetsstyringskontrollant
b)      det reviderede årsregnskab
c)      de vigtigste resultater af de udførte
revisionsprocedurer og konklusionerne af disse resultater
d)      revisorens eller den ledende
revisionspartners erklæring i udkastene til revisionspåtegningen og
-protokollatet, jf. artikel 22 og 23.
4.           Den interne
kvalitetsstyringskontrol skal mindst vurdere følgende:
a)      revisorens eller revisionsfirmaets
uafhængighed af den reviderede virksomhed
b)      de væsentlige risici, som revisoren eller
den ledende revisionspartner har identificeret i forbindelse med udførelsen af
den lovpligtige revision, og de foranstaltninger, disse har truffet for at
styre disse risici
c)      revisorens eller den ledende
revisionspartners begrundelser, herunder især med hensyn til væsentlighed og de
væsentlige risici, der er omtalt i litra b)
d)      enhver anmodning om rådgivning til
eksterne eksperter og anvendelsen af denne rådgivning
e)      arten og omfanget af korrigeret og
ikke-korrigeret fejlinformation i regnskabet, der blev identificeret i
revisionen
f)       de spørgsmål, der er blevet drøftet med
revisionsudvalget og direktionen og/eller tilsynsorganerne i den reviderede
virksomhed 
g)      de spørgsmål, der er blevet drøftet med
kompetente myndigheder og, hvis det er relevant, andre tredjeparter 
h)      hvorvidt de dokumenter og oplysninger,
der er udvalgt fra filen, på tilfredsstillende vis afspejler de i revisionen
involverede ansattes holdninger, og hvorvidt sådanne dokumenter og oplysninger
understøtter revisorens eller den ledende revisionspartners erklæring i
udkastene til revisionspåtegningen og -protokollatet, jf. artikel 22 og 23.
5.           Den interne
kvalitetsstyringskontrollant drøfter resultaterne af den interne
kvalitetsstyringskontrol med revisoren eller den ledende revisionspartner.
Revisoren eller revisionsfirmaet udarbejder proceduren for de tilfælde, hvor
kontrollanten og revisoren eller den ledende revisionspartner ikke er enige om
resultaterne af kontrollen.
6.           Revisoren eller
revisionsfirmaet fører register over resultaterne af den interne
kvalitetsstyringskontrol samt overvejelserne bag disse resultater. 
Artikel 20
Anvendelse af internationale
revisionsstandarder 
Revisoren eller revisionsfirmaet overholder de
internationale revisionsstandarder, der henvises til i artikel 26 i direktiv
2006/43/EF, i forbindelse med udførelsen af lovpligtig revision for
virksomheder af interesse for offentligheden, forudsat at disse standarder er
forenelige med kravene i denne forordning. 
KAPITEL IV
REVISIONSRAPPORTERING
Artikel 21
Resultat af den lovpligtige revision
Revisoren eller revisionsfirmaet fremlægger
resultaterne af den lovpligtige revision i følgende:
–                        
en revisionspåtegning i henhold til artikel 22
–                        
et revisionsprotokollat til revisionsudvalget i
henhold til artikel 23.
Revisoren eller revisionsfirmaet fremlægger
resultaterne af den lovpligtige revision for revisionsudvalget i den reviderede
virksomhed i overensstemmelse med artikel 24 samt for tilsynsmyndighederne for
virksomheder af interesse for offentligheden i overensstemmelse med artikel 25.
Artikel 22
Revisionspåtegning
1.           Revisoren eller
revisionsfirmaet fremlægger resultaterne af den lovpligtige revision af
virksomheden af interesse for offentligheden i en revisionspåtegning. 
2.           Revisionspåtegningen skal
være skriftlig. Den skal som minimum:
a)      identificere den virksomhed, hvis årsregnskab
eller konsoliderede regnskab er blevet revideret 
b)      specificere årsregnskabet eller det
konsoliderede regnskab og den dato og periode, de dækker over 
c)      forklare omfanget af en eventuel
vurdering af andre rapporter 
d)      identificere, hvilket organ i den
reviderede virksomhed der har udnævnt revisor eller revisionsfirma 
e)      angive datoen for udnævnelsen og det
tidsrum, hvor revisoren eller revisionsfirmaet uden afbrydelse har varetaget
opgaven, herunder tidligere forlængelser og genudnævnelser
f)       angive, at den lovpligtige revision er
udført i overensstemmelse med de i artikel 20 nævnte internationale
revisionsstandarder 
g)      identificere de regler for
regnskabsaflæggelse, der er anvendt i udarbejdelsen af regnskabet 
h)      beskrive den anvendte metode, herunder
hvor stor en del af balancen, der er blevet kontrolleret direkte, og hvor meget
der er baseret på systemrevision 
i)       forklare en eventuel forskel i
vægtningen af substansrevision og systemrevision i forhold til det foregående
år, selv om det foregående års lovpligtige revision blev udført af en anden
revisor eller et andet revisionsfirma
j)       beskrive den væsentlighedstærskel, der
er anvendt i den lovpligtige revision
k)      identificere de vigtigste risikoområder
med hensyn til væsentlig fejlinformation i årsregnskabet eller det
konsoliderede regnskab, herunder kritiske regnskabsmæssige skøn eller områder
med usikkerhed ved måling
l)       afgive en erklæring om den reviderede
virksomheds situation eller ved lovpligtig revision af konsoliderede regnskaber
om modervirksomhedens og koncernens situation, herunder især en vurdering af
virksomhedens eller modervirksomhedens og koncernens evne til at opfylde deres
forpligtelser i den nærmeste fremtid og dermed fortsætte som going concern 
m)     vurdere virksomhedens eller for
konsoliderede regnskaber modervirksomhedens interne kontrolsystem, herunder
væsentlige mangler i den interne kontrol, der er afdækket i forbindelse med den
lovpligtige revision, samt bogførings- og regnskabssystemet
n)      forklare, i hvilket omfang den lovpligtige
revision er udformet til at sikre, at uregelmæssigheder, herunder svig, opdages
o)      angive og forklare en eventuel
overtrædelse af regnskabsreglerne eller overtrædelse af lovgivningen eller
stiftelsesoverenskomsten, beslutninger om anvendt regnskabspraksis og andre
spørgsmål af betydning for virksomhedens ledelse 
p)      bekræfte, at revisorerklæringen er
forenelig med revisionsprotokollatet, jf. artikel 23
q)      erklære, at der ikke er udført
ikke-revisionsydelser, jf. artikel 10, stk. 3, og at revisoren eller
revisionsfirmaet har været helt uafhængig i udførelsen af den lovpligtige
revision. Hvis den lovpligtige revision er udført af et revisionsfirma, skal
hver enkelt medarbejder på revisionsopgaven angives, og det skal anføres, at
alle medarbejdere har været fuldt ud uafhængige og ikke har haft nogen direkte
eller indirekte interesse i den reviderede virksomhed
r)       angive de i artikel 10, stk. 3, litra
b), nr. i) og ii), nævnte ikke-revisionsydelser, som revisionsudvalget har
givet revisoren eller revisionsfirmaet tilladelse til at udføre for den
reviderede virksomhed
s)       angive de i artikel 10, stk. 3, litra
b), nr. iii) og iv), nævnte ikke-revisionsydelser, som den i artikel 35, stk.
1, nævnte kompetente myndighed har givet revisoren eller revisionsfirmaet
tilladelse til at udføre for den reviderede virksomhed
t)       afgive en erklæring, som klart
tilkendegiver revisorens eller revisionsfirmaets holdning til, hvorvidt
årsregnskabet eller det konsoliderede regnskab giver et retvisende billede og
er udarbejdet i overensstemmelse med gældende regler for regnskabsaflæggelse,
og, hvor det er relevant, hvorvidt årsregnskabet eller det konsoliderede
regnskab opfylder lovkravene. Revisorerklæringen kan enten være uden forbehold,
med forbehold eller en afkræftende konklusion eller, hvis revisoren eller
revisionsfirmaet ikke er i stand til at afgive en erklæring, have form af
ikke-afgivelse af revisionspåtegning. I tilfælde af en erklæring med forbehold
eller ikke-afgivelse af revisionspåtegning forklares årsagerne til denne
beslutning
u)      henvise til eventuelle anliggender, som
revisoren eller revisionsfirmaet gør opmærksom på ved fremhævelse uden at
afgive en erklæring med forbehold
v)      afgive en erklæring om, hvorvidt
årsrapporten er eller ikke er i overensstemmelse med årsregnskabet for samme
regnskabsår 
w)     angive, hvor revisoren eller
revisionsfirmaet har hjemsted.
3.           Hvis der er udnævnt flere end
én revisor eller ét revisionsfirma til at udføre den lovpligtige revision af
virksomheden af interesse for offentligheden, skal de nå til enighed om
resultaterne af den lovpligtige revision og afgive en fælles revisionspåtegning
og revisorerklæring. I tilfælde af uenighed indgiver hver enkelt revisor eller
hvert enkelt revisionsfirma en separat revisorerklæring. Hvis én revisor eller
ét revisionsfirma afgiver en erklæring med forbehold, en afkræftende konklusion
eller ikke-afgivelse af revisionspåtegning, betragtes den overordnede erklæring
som værende med forbehold, en afkræftende konklusion eller ikke-afgivelse af
revisionspåtegning. Hver enkelt revisor eller hvert enkelt revisionsfirma skal
i et separat afsnit angive årsagerne til uenigheden.
4.           Revisionspåtegningen må højst
være på fire sider eller 10 000 tegn (uden mellemrum). Den må ikke
indeholde krydshenvisninger til revisionsprotokollatet til revisionsudvalget,
jf. artikel 23.
5.           Revisionspåtegningen
underskrives og dateres af revisoren eller revisionsfirmaet. Når et
revisionsfirma udfører lovpligtig revision, underskrives revisionspåtegningen
som minimum af den eller de revisorer, der udfører den lovpligtige revision på
revisionsfirmaets vegne. 
6.           Artikel 35 i direktiv [XXX]
om årsregnskaber, konsoliderede regnskaber og tilhørende rapporter for visse
virksomhedsformer finder ikke anvendelse på revisionspåtegninger for virksomheder
af interesse for offentligheden. 
7.           I oplysningerne må revisoren
eller revisionsfirmaet ikke anvende en kompetent myndigheds navn på en sådan
måde, at det antydes, at denne myndighed anbefaler eller godkender
revisionspåtegningen. 
Artikel 23
Revisionsprotokollat til revisionsudvalget
1.           Revisoren eller
revisionsfirmaet, der udfører lovpligtig revision af virksomheder af interesse
for offentligheden, forelægger et revisionsprotokollat for revisionsudvalget i
den reviderede virksomhed.
Hvis den reviderede virksomhed ikke har et
revisionsudvalg, forelægges revisionsprotokollatet for et organ, der varetager
tilsvarende funktioner i den reviderede virksomhed.
Revisionsudvalget eller det organ, der varetager
tilsvarende funktioner, er berettiget til at fremsende revisionsprotokollatet
til den reviderede virksomheds ledelse, bestyrelse eller tilsynsorgan. 
Revisionsprotokollatet fremlægges for den
reviderede virksomheds generalforsamling, hvis direktionen eller bestyrelsen i
den reviderede virksomhed træffer afgørelse herom.
2.           Revisionsprotokollatet til
revisionsudvalget skal være skriftligt. Det skal indeholde en detaljeret og
udtrykkelig redegørelse for den udførte lovpligtige revision og skal som
minimum: 
a)      indeholde en erklæring om uafhængighed,
jf. artikel 22, stk. 2, litra q)
b)      identificere datoerne for møderne med
revisionsudvalget eller det organ, der varetager tilsvarende funktioner i den
reviderede virksomhed
c)      identificere datoerne for eventuelle
møder med direktionen, bestyrelsen eller tilsynsorganet i den reviderede
virksomhed 
d)      beskrive udnævnelsesproceduren
e)      beskrive opgavefordelingen mellem
revisoren/revisorerne og/eller revisionsfirmaet/revisionsfirmaerne 
f)       angive og forklare skøn vedrørende
væsentlig usikkerhed, der kan så tvivl om virksomhedens evne til at fortsætte
som going concern
g)      give en detaljeret vurdering af, hvorvidt
bogføringen, regnskabsførelsen, alle reviderede dokumenter, årsregnskabet eller
det konsoliderede regnskab og eventuelle andre rapporter er hensigtsmæssige
h)      angive og i detaljer forklare alle
tilfælde af manglende overholdelse, herunder ikke-væsentlige tilfælde i det
omfang, det betragtes som værende vigtigt for revisionsudvalgets udførelse af
dets opgaver
i)       bedømme de vurderingsmetoder, der er
anvendt for de forskellige poster i årsregnskabet eller det konsoliderede
regnskab, herunder eventuelle konsekvenser af ændringer
j)       fremlægge alle oplysninger om alle
garantier, støtteerklæringer, tilsagn om offentlig intervention og andre
støtteforanstaltninger, der er taget i betragtning ved vurderingen af going
concern
k)      bekræfte tilstedeværelsen ved
lageropgørelse samt anden fysisk kontrol, hvis sådanne har fundet sted 
l)       angive og forklare
konsolideringsprincipper i forbindelse med lovpligtig revision af konsoliderede
regnskaber 
m)     angive, hvilket revisionsarbejde der er
udført af tredjelandsrevisorer, revisorer, tredjelandsrevisionsfirmaer eller
revisionsfirmaer i forbindelse med lovpligtig revision af konsoliderede
regnskaber
n)      angive, hvorvidt alle anmodninger om
forklaringer og dokumenter blev imødekommet af den reviderede virksomhed.
3.           I tilfælde af uenighed mellem
de udnævnte revisorer eller revisionsfirmaer om revisionsprocedurer, regler for
regnskabsaflæggelse eller ethvert andet spørgsmål vedrørende udførelsen af den
lovpligtige revision forklares årsagerne til denne uenighed i
revisionsprotokollatet til revisionsudvalget.
4.           Revisionsprotokollatet til
revisionsudvalget underskrives og dateres af revisoren eller revisionsfirmaet.
Når et revisionsfirma udfører lovpligtig revision, underskrives
revisionsprotokollatet til revisionsudvalget som minimum af den eller de
revisorer, der udfører den lovpligtige revision på revisionsfirmaets vegne.
5.           Revisoren eller
revisionsfirmaet stiller straks revisionsprotokollatet til rådighed for de
kompetente myndigheder på anmodning.
Artikel 24
Revisionsudvalgets tilsyn med den
lovpligtige revision
Revisionsudvalget i virksomheden af interesse
for offentligheden overvåger det, arbejde den revisor eller det revisionsfirma,
der udfører den lovpligtige revision, udfører.
Revisoren eller revisionsfirmaet underretter
revisionsudvalget om væsentlige spørgsmål vedrørende den lovpligtige revision,
især om væsentlige mangler i den interne kontrol vedrørende regnskabsaflæggelsen.
Revisoren eller revisionsfirmaet drøfter på anmodning disse spørgsmål med
revisionsudvalget. 
Revisionsudvalget underretter bestyrelsen
eller tilsynsorganet i den reviderede virksomhed om resultatet af den
lovpligtige revision. Revisionsudvalget forklarer, hvordan den lovpligtige
revision bidrog til regnskabsaflæggelsens integritet, og hvad dets rolle var i
processen. 
Hvis den reviderede virksomhed er fritaget for
forpligtelsen til at have et revisionsudvalg, beslutter den reviderede
virksomhed, hvilket organ i virksomheden, der skal samarbejde med revisoren
eller revisionsfirmaet med hensyn til forpligtelserne i denne artikel.
Artikel 25
Indberetning til tilsynsmyndighederne for
virksomheder af interesse for offentligheden 
1.           Med forbehold af artikel 55 i
direktiv 2004/39/EF, artikel 53 i Europa-Parlamentets og Rådets direktiv
2006/48/EF[34], artikel 15, stk. 4, i
direktiv 2007/64/EF, artikel 106 i direktiv 2009/65/EF, artikel 3, stk. 1, i
direktiv 2009/110/EF og artikel 72 i Europa-Parlamentets og Rådets direktiv
2009/138/EF[35] har den revisor eller
det revisionsfirma, der udfører den lovpligtige revision af en virksomhed af
interesse for offentligheden, pligt til straks at foretage indberetning til de
kompetente myndigheder, der fører tilsyn med virksomheder af interesse for
offentligheden, om ethvert forhold eller enhver beslutning vedrørende denne
virksomhed, som vedkommende har fået kendskab til under udførelsen af den
lovpligtige revision, og som kan resultere i et af følgende:
a)      en væsentlig overtrædelse af de love
eller administrative bestemmelser, der, hvor det er relevant, omhandler
betingelserne for meddelelse af tilladelse, eller som specielt omhandler
udøvelse af virksomhed i virksomheder af interesse for offentligheden
b)      svækkelse af den fortsatte drift af
virksomheden af interesse for offentligheden 
c)      nægtelse af revisionspåtegning eller
fremsættelse af forbehold.
Revisoren eller revisionsfirmaet har også pligt
til at indberette ethvert forhold og enhver beslutning, som vedkommende har
fået kendskab til under udførelse af den lovpligtige revision af en virksomhed
af interesse for offentligheden, som har snævre forbindelser med virksomheden
af interesse for offentligheden, som denne også udfører den lovpligtige
revision for.
2.           De kompetente myndigheder,
der fører tilsyn med kreditinstitutter og forsikringsselskaber, skal etablere
en regelmæssig dialog med de revisorer og revisionsfirmaer, der udfører den
lovpligtige revision af disse institutter og selskaber. 
For at fremme udførelsen af de opgaver, der
henvises til i første afsnit, udsteder EBA og EIOPA retningslinjer rettet til
de kompetente myndigheder, der fører tilsyn med kreditinstitutter og
forsikringsselskaber, i overensstemmelse med henholdsvis artikel 16 i
forordning (EU) nr. 1093/2010 og forordning (EU) nr. 1094/2010. 
3.           Hvis revisoren eller
revisionsfirmaet i god tro meddeler ethvert forhold eller enhver beslutning som
omhandlet i stk. 1 til de kompetente myndigheder, eller om ethvert forhold
under den i stk. 2 omhandlede dialog, udgør dette ikke en tilsidesættelse af
nogen kontraktlig eller lovmæssig begrænsning af retten til at videregive
oplysninger, ligesom videregivelsen ikke på nogen måde vil være
ansvarspådragende for de pågældende personer.
KAPITEL V
BERETNING OM GENNEMSIGTIGHED FRA REVISORER
OG REVISIONSFIRMAER OG REGISTRERING
Artikel 26
Offentliggørelse af finansielle oplysninger
1.           Et revisionsfirma, der
udfører lovpligtige revisioner af virksomheder af interesse for offentligheden,
offentliggør sin årsrapport i den i artikel 4, stk. 2, i direktiv 2004/109/EF
angivne forstand senest fire måneder efter udgangen af hvert regnskabsår. 
Revisorer, der udfører lovpligtige revisioner af
virksomheder af interesse for offentligheden, offentliggør deres årlige
resultatopgørelse. 
2.           Årsrapporten og den årlige
resultatopgørelse viser den samlede omsætning fordelt på honorarer for
lovpligtig revision af årsregnskaber og konsoliderede regnskaber for
virksomheder af interesse for offentligheden og virksomheder, der indgår i en
koncern, hvis modervirksomhed er en virksomhed af interesse for offentligheden,
honorarer for lovpligtig revision af årsregnskaber og konsoliderede regnskaber
for andre virksomheder og honorarer for relaterede finansielle revisionsydelser
som defineret i artikel 10, stk. 2. 
Årsrapporten eller den årlige resultatopgørelse
revideres i overensstemmelse med bestemmelserne i denne forordning.
3.           Hvis revisoren eller
revisionsfirmaet indgår i et netværk, afgiver revisoren eller revisionsfirmaet
følgende supplerende oplysninger i årsrapporten eller som bilag til den årlige
resultatopgørelse:
a)      navnet på hver enkelt revisor eller hvert
enkelt revisionsfirma i netværket
b)      det eller de lande, hvor hver enkelt
revisor eller hvert enkelt revisionsfirma i netværket er kvalificeret som
revisor, eller har sit hjemsted, sit hovedkontor eller sin hovedvirksomhed
c)      den samlede omsætning for revisorer og
revisionsfirmaer i netværket fra lovpligtig revision af årsregnskaber og
konsoliderede regnskaber 
d)      det reviderede konsoliderede regnskab for
netværket og, hvis en juridisk enhed leder netværket, det reviderede regnskab
for en sådan juridisk enhed udarbejdet i overensstemmelse med artikel 4, stk.
3, i direktiv 2004/109/EF 
Uanset første afsnit må revisoren eller
revisionsfirmaet ikke afgive de supplerende oplysninger, hvis de offentliggøres
af den juridiske enhed, der leder netværket, eller en anden repræsentant for
netværket. I dette tilfælde angiver revisoren eller revisionsfirmaet i bilaget
til den årlige resultatopgørelse eller årsrapporten, hvor disse oplysninger er
tilgængelige.
4.           Årsrapporten eller den årlige
resultatopgørelse offentliggøres på revisorens eller revisionsfirmaets websted,
hvor den skal være tilgængelig i mindst fem år. 
              Revisorer og
revisionsfirmaer underretter de kompetente myndigheder om, at den årlige
resultatopgørelse eller årsrapporten er blevet offentliggjort på revisorens
eller revisionsfirmaets websted. 
Artikel 27
Beretning om gennemsigtighed
1.           En revisor eller et
revisionsfirma, der udfører lovpligtig revision af virksomheder af interesse
for offentligheden, offentliggør årligt en beretning om gennemsigtighed senest
tre måneder efter udgangen af hvert regnskabsår. Den årlige beretning om
gennemsigtighed offentliggøres på revisorens eller revisionsfirmaets websted,
hvor den skal være tilgængelig i mindst fem år.
En revisor eller et revisionsfirma er berettiget
til at opdatere den offentliggjorte årlige beretning om gennemsigtighed. I et
sådant tilfælde angiver revisoren eller revisionsfirmaet, at det er en
opdateret version af beretningen, og den originale version af beretningen skal
fortsat være tilgængelig på webstedet.
Revisorer og revisionsfirmaer underretter ESMA og
de kompetente myndigheder om, at beretningen om gennemsigtighed er blevet
offentliggjort på revisorens eller revisionsfirmaets websted, eller om at den
er blevet opdateret.
2.           Den årlige beretning om
gennemsigtighed skal mindst omfatte følgende:
a)      en beskrivelse af revisionsfirmaets
juridiske struktur og ejerskab 
b)      hvis revisoren eller revisionsfirmaet
tilhører et netværk, en beskrivelse af netværket og de retlige og strukturelle
aftaler i netværket 
c)      en beskrivelse af revisionsfirmaets
ledelsesstruktur 
d)      en beskrivelse af revisionsfirmaets
interne kvalitetskontrolsystem og en erklæring fra bestyrelse eller direktion
om, at dette system fungerer effektivt 
e)      en angivelse af, hvornår den seneste
kvalitetssikringskontrol, jf. artikel 40, fandt sted 
f)       en liste over virksomheder af interesse
for offentligheden, for hvilke revisoren eller revisionsfirmaet i det
foregående regnskabsår har udført lovpligtig revision, og en liste over de
virksomheder, fra hvilke revisoren eller revisionsfirmaet modtager mere end 5 %
af de årlige indtægter
g)      en erklæring om revisorens eller
revisionsfirmaets uafhængighedspolitik, hvori det tillige bekræftes, at der er
gennemført en undersøgelse af, hvorvidt den overholdes 
h)      en erklæring om revisorens eller
revisionsfirmaets politik for revisorers efteruddannelse, jf. artikel 13 i
direktiv 2006/43/EF 
i)       oplysninger om grundlaget for partnernes
vederlag i revisionsfirmaer 
j)       en beskrivelse af politikken vedrørende
rotation af ledende revisionspartnere og ansatte i overensstemmelse med artikel
33, stk. 5 
k)      en erklæring om virksomhedsledelse, hvor
det er relevant.
Revisoren eller revisionsfirmaet kan i særlige
tilfælde beslutte ikke at offentliggøre de oplysninger, der kræves i litra f),
første afsnit, i det omfang det er nødvendigt for at imødegå en overhængende og
væsentlig trussel mod en persons personlige sikkerhed. Revisoren eller
revisionsfirmaet skal kunne dokumentere over for den kompetente myndighed, at
en sådan trussel eksisterer. 
3.           Beretningen om
gennemsigtighed underskrives af revisoren eller revisionsfirmaet.
Artikel 28
Erklæring om virksomhedsledelse
1.           Hvis et revisionsfirma har
mere end en tredjedel af sine årlige revisionsindtægter fra store virksomheder
af interesse for offentligheden, skal det offentliggøre en erklæring om
virksomhedsledelse. Erklæringen skal indgå som et selvstændigt afsnit i
beretningen om gennemsigtighed.
2.           Erklæringen om
virksomhedsledelse skal mindst indeholde følgende oplysninger:
a)      en henvisning til mindst én af følgende:
i)        den kodeks for virksomhedsledelse, som
revisionsfirmaet er omfattet af
ii)       den kodeks for virksomhedsledelse, som
revisionsfirmaet frivilligt har besluttet at anvende
iii)      alle relevante oplysninger om de
virksomhedsledelsesmetoder, der anvendes i tillæg til kravene i den nationale
lovgivning.
Hvis oplysningerne i nr. i) og ii) er omfattet,
angiver revisionsfirmaet også, hvor de relevante dokumenter kan findes. Hvis
oplysningerne i nr. iii) er omfattet, offentliggør revisionsfirmaet sine
virksomhedsledelsesmetoder.
Hvis revisionsfirmaet ikke er omfattet af nogen
kodeks for virksomhedsledelse og ikke anvender en frivilligt, skal dette
angives. 
b)      for så vidt et revisionsfirma i
overensstemmelse med den nationale lovgivning fraviger en kodeks for
virksomhedsledelse omhandlet i litra a), nr. i) eller ii), en forklaring fra
revisionsfirmaet om, hvilke dele af kodeksen for virksomhedsledelse det
fraviger, og om grundene hertil. Hvis revisionsfirmaet har besluttet ikke at
anvende nogen af bestemmelserne i en kodeks for virksomhedsledelse omhandlet i
litra a), nr. i) eller ii), skal det forklare årsagerne til denne beslutning 
c)      en beskrivelse af hovedelementerne i
firmaets interne kontrol- og risikostyringssystemer i forbindelse med dets
regnskabsaflæggelsesprocedure 
d)      følgende oplysninger:
i)        betydelige direkte og indirekte
besiddelser af stemmerettigheder, som svarer til eller overstiger 5 % af de
samlede stemmerettigheder i revisionsfirmaet, herunder indirekte besiddelser af
stemmerettigheder gennem pyramidestrukturer og krydsbesiddelse af
stemmerettigheder
ii)       identiteten af indehavere af særlige kontrolrettigheder
og en beskrivelse af disse rettigheder, uanset om sådanne rettigheder indehaves
som følge af aktiebesiddelse, i medfør af kontrakt eller andet 
iii)      eventuelle restriktioner på
stemmerettigheder, herunder begrænsninger på stemmerettigheder for indehavere
af en vis procentdel eller et vist antal af stemmer, frister for udøvelse af
stemmerettigheder 
iv)      gældende regler for udpegelse og
udskiftning af medlemmer af selskabets ledelse samt ændring af dets vedtægter
v)       bestyrelsesmedlemmernes beføjelser
e)      medmindre disse oplysninger allerede er
omfattet fuldt ud af de nationale love eller bestemmelser, generalforsamlingen
for aktionærers eller for stemmeberettigedes funktion og de centrale beføjelser
samt en beskrivelse af aktionærers eller stemmeberettigedes rettigheder og af,
hvordan de kan udøves 
f)       sammensætningen af bestyrelsen,
direktionen og tilsynsorganerne og deres udvalg samt disses funktion.
Artikel 29
Oplysninger til de kompetente myndigheder
En revisor eller et revisionsfirma giver hvert
år de kompetente myndigheder en liste over de reviderede virksomheder af
interesse for offentligheden opdelt i indtægter fra de enkelte virksomheder.
Artikel 30
Registrering
Revisorer og revisionsfirmaer opbevarer de
dokumenter og oplysninger, der henvises til i artikel 6, stk. 1, artikel 9,
stk. 3, artikel 11, stk. 3 og 4, artikel 16, stk. 2 til 6, artikel 17, stk. 1
og 2, artikel 18, stk. 1 og 3, artikel 19, stk. 3 til 6, artikel 22, 23 og 24,
artikel 25, stk. 1 og 2, artikel 29, artikel 32, stk. 2, 3, 5 og 6, artikel 33,
stk. 6, og artikel 43, stk. 4, i en periode på fem år efter udarbejdelsen af
sådanne dokumenter eller oplysninger.
Medlemsstaterne kan kræve, at revisorer og
revisionsfirmaer opbevarer de i første afsnit omhandlede dokumenter og oplysninger
i en længere periode i overensstemmelse med deres regler om beskyttelse af
personoplysninger og administrative eller retlige procedurer. 
Afsnit III
Virksomheder af interesse for offentlighedens
udnævnelse af revisorer eller revisionsfirmaer
Artikel 31
Revisionsudvalg
1.           Virksomheder af interesse for
offentligheden skal have et revisionsudvalg. Revisionsudvalget skal bestå af
bestyrelsesmedlemmer, der ikke indgår i direktionen, og/eller medlemmer af den
reviderede virksomheds tilsynsorgan og/eller medlemmer valgt på den reviderede
virksomheds generalforsamling eller et tilsvarende organ for virksomheder uden
aktionærer. 
Mindst ét medlem af revisionsudvalget skal have
kompetencer inden for revision og et andet inden for regnskab og/eller
revision. Udvalgsmedlemmerne skal i det hele taget have kompetencer af relevans
for den reviderede virksomheds sektor. 
Et flertal af medlemmerne af revisionsudvalget
skal være uafhængige. Formanden for revisionsudvalget udpeges af medlemmerne og
skal være uafhængig. 
2.           Uanset stk. 1 kan
revisionsudvalgets funktioner i virksomheder af interesse for offentligheden,
som opfylder kriterierne i artikel 2, stk. 1, litra f) og t), i
Europa-Parlamentets og Rådets direktiv 2003/71/EF[36],
udøves af hele bestyrelsen eller hele tilsynsorganet, forudsat i det mindste,
at formanden for dette organ, når vedkommende er direktionsmedlem, ikke
samtidig er formand for revisionsudvalget.
3.           Uanset stk. 1 kan følgende
virksomheder af interesse for offentligheden beslutte ikke at have et revisionsudvalg:
a)      virksomheder af interesse for
offentligheden, der er dattervirksomheder som defineret i artikel 1 i direktiv
83/349/EØF, såfremt virksomheden på koncernniveau opfylder kravene i stk. 1-4 i
den artikel 
b)      virksomheder af interesse for offentligheden,
der er investeringsinstitutter som defineret i artikel 1, stk. 2, i direktiv
2009/65/EF eller en alternativ investeringsfond som defineret i artikel 4, stk.
1, litra a), i direktiv 2011/61/EU
c)      virksomheder af interesse for
offentligheden, hvis eneste formål er at udstede værdipapirer med
sikkerhedsstillelse i aktiver som defineret i artikel 2, nr. 5, i Kommissionens
forordning (EF) nr. 809/2004[37]
d)      kreditinstitutter, som defineret i
artikel 1, stk. 1, i direktiv 2006/48/EF, hvis aktier ikke er optaget til
handel på nogen medlemsstats regulerede marked, jf. artikel 4, stk. 1, nr. 14,
i direktiv 2004/39/EF, og som løbende eller gentagne gange kun har udstedt
obligationer, der er optaget på handel på et reguleret marked, forudsat at den
samlede nominelle værdi af sådanne obligationer er på under
100 000 000 EUR, og de ikke har offentliggjort noget prospekt i
henhold til direktiv 2003/71/EF. 
De i litra b) og c) omhandlede virksomheder af
interesse for offentligheden skal offentligt redegøre for årsagerne til, at de
ikke finder det hensigtsmæssigt hverken at have et revisionsudvalg eller en
bestyrelse eller et tilsynsorgan med ansvar for at udøve et revisionsudvalgs
funktioner
4.           Uanset stk. 1 kan en
virksomhed af interesse for offentligheden, som har et organ med funktioner
svarende til et revisionsudvalg, der er nedsat og arbejder i henhold til
gældende bestemmelser i den medlemsstat, hvor den virksomhed, der skal
revideres er registreret, beslutte ikke have et revisionsudvalg. I så tilfælde
oplyser den pågældende virksomhed, hvilket organ der udøver de pågældende
funktioner, og hvorledes det er sammensat.
5.           Uden at det berører det
ansvar, der påhviler medlemmerne af bestyrelsen, direktionen eller
tilsynsorganet eller andre medlemmer udnævnt af den reviderede virksomheds
generalforsamling, indgår det blandt revisionsudvalgets opgaver:
a)      at overvåge
regnskabsaflæggelsesproceduren og fremsætte henstillinger eller forslag til at
sikre integriteten
b)      at overvåge, om virksomhedens interne
kontrolsystem, i givet fald interne revision og risikostyringssystemer fungerer
effektivt
c)      at overvåge den lovpligtige revision af
årsregnskaber og konsoliderede regnskaber og sikre fuldstændigheden og
integriteten af udkastene til revisionspåtegning og ‑protokollat, jf.
artikel 22 og 23
d)      at kontrollere og overvåge revisorers
eller revisionsfirmaers afhængighed, jf. artikel 5 til 11, og navnlig
udførelsen af supplerende ydelser for den reviderede virksomhed, jf. artikel 10
e)      at være ansvarlig for proceduren for udvælgelse
af revisorer eller revisionsfirmaer og indstille revisorer eller
revisionsfirmaer til udnævnelse, jf. artikel 32
f)       fra sag til sag at give revisoren eller
revisionsfirmaet tilladelse til at udføre de i artikel 10, stk. 3, litra b),
nr. i) og ii), nævnte ydelser for den reviderede virksomhed.
Artikel 32
Udnævnelse af revisorer og revisionsfirmaer
1.           Med henblik på anvendelse af
artikel 37 i direktiv 2006/43/EF finder bestemmelserne i denne artikels stk. 2
til 5 anvendelse på virksomheder af interesse for offentlighedens udnævnelse af
revisorer eller revisionsfirmaer. 
Hvis artikel 37, stk. 2, i direktiv 2006/43/EF
finder anvendelse, underretter virksomheden af interesse for offentligheden den
kompetente myndighed om anvendelsen af de alternative systemer eller
fremgangsmåder, der henvises til i den artikel.
2.           Revisionsudvalget indgiver en
indstilling til bestyrelsen eller tilsynsorganet for den reviderede virksomhed
om udnævnelse af revisorer eller revisionsfirmaer. Revisionsudvalgets
indstilling skal være begrundet. 
Medmindre det drejer sig om forlængelse af
revisionsopgaven, jf. artikel 33, stk. 1, skal indstillingen mindst indeholde
to personer til revisionsopgaven, og revisionsudvalget skal angive, hvilken en
af disse personer det foretrækker, med en behørig begrundelse.
I forbindelse med forlængelse af en
revisionsopgave, jf. artikel 33, stk. 1, andet afsnit, tager revisionsudvalget
i sin indstilling højde for eventuelle undersøgelsesresultater og konklusioner
om den indstillede revisor eller det indstillede revisionsfirma, jf. artikel 40,
stk. 6, som er offentliggjort af den kompetente myndighed, jf. artikel 44,
litra d). 
Revisionsudvalget angiver i indstillingen, at det
ikke er blevet påvirket af tredjeparter, og at det ikke har været underlagt
nogen aftaler, jf. stk. 7. 
3.           Medmindre det drejer sig om
forlængelse af en revisionsopgave, jf. artikel 33, stk. 1, andet afsnit, skal
den i stk. 2 i denne artikel omhandlede indstilling fra revisionsudvalget
udarbejdes efter en udvælgelsesprocedure tilrettelagt af den reviderede
virksomhed i overensstemmelse med følgende kriterier:
a)      Den reviderede virksomhed er berettiget
til at opfordre enhver revisor eller ethvert revisionsfirma til at indgive
forslag til udførelse af den lovpligtige revision, forudsat at artikel 33, stk.
2, overholdes, og at mindst én af de pågældende revisorer eller et af de
pågældende revisionsfirmaer ikke har modtaget mere end 15 % af det samlede
revisionshonorar fra virksomheder af interesse for offentligheden i den
pågældende medlemsstat i det foregående kalenderår. 
b)      Den reviderede virksomhed er berettiget
til at vælge, hvordan de pågældende revisorer eller revisionsfirmaer skal
kontaktes, og er ikke underlagt noget krav om at offentliggøre et udbud i Den
Europæiske Unions Tidende og/eller i nationale lovtidender eller aviser. 
c)      Den reviderede virksomhed udarbejder
udbudsmateriale til de pågældende revisorer eller revisionsfirmaer.
Udbudsmaterialet skal tydeligt beskrive den reviderede virksomheds forretning
og den type lovpligtig revision, der skal udføres. Udbudsmaterialet skal
indeholde gennemsigtige og ikke-diskriminerende udvælgelseskriterier, som den
reviderede virksomhed skal bruge til at evaluere revisorernes eller
revisionsfirmaernes forslag. 
d)      Den reviderede virksomhed er berettiget
til at definere proceduren og kan forhandle direkte med interesserede bydende i
forbindelse med proceduren. 
e)      Hvis de i artikel 35 omhandlede kompetente myndigheder i henhold til
den nationale lovgivning eller EU-lovgivningen kræver, at revisorer og
revisionsfirmaer opfylder visse kvalitetsstandarder, skal disse standarder
fremgå af udbudsmaterialet.
f)       Den reviderede virksomhed vurderer
forslagene fra revisorer eller revisionsfirmaer i overensstemmelse med de
udvælgelseskriterier, der er fastsat i udbudsmaterialet. Den reviderede
virksomhed udarbejder en rapport om resultatet af udvælgelsesproceduren, som
skal valideres af revisionsudvalget. Den reviderede virksomhed og
revisionsudvalget tager højde for en eventuel kontrolrapport om en revisor
eller et revisionsfirma, der ansøger, jf. artikel 40, stk. 6, som den
kompetente myndighed har offentliggjort, jf. artikel 44, litra d).
g)      Den reviderede virksomhed skal kunne
dokumentere over for den i artikel 36 omhandlede kompetente myndighed, at
udvælgelsesproceduren blev udført på en rimelig måde.
Revisionsudvalget er ansvarligt for den i første
afsnit omhandlede udvælgelsesprocedure. 
Med henblik på første afsnit, litra a),
offentliggør den i artikel 35, stk. 1, omhandlede kompetente myndighed en liste
over de pågældende revisorer og revisionsfirmaer, hvilken liste skal ajourføres
én gang om året. Den kompetente myndighed anvender de oplysninger, revisorer og
revisionsfirmaer har afgivet i henhold til artikel 28, til at foretage de
relevante beregninger.
4.           Virksomheder af interesse for
offentligheden, som opfylder kriterierne i artikel 2, stk. 1, litra f) og t), i
direktiv 2003/71/EF, skal ikke anvende den i stk. 4 omhandlede
udvælgelsesprocedure.
5.           Bestyrelsens eller
tilsynsorganets forslag til den reviderede virksomheds aktionær- eller
medlemsgeneralforsamling til udnævnelse af revisorer eller revisionsfirmaer
skal omfatte revisionsudvalgets indstilling.
Hvis bestyrelsens eller tilsynsorganets forslag
afviger fra revisionsudvalgets indstilling, skal begrundelsen for, at
revisionsudvalgets indstilling ikke er fulgt, angives.
6.           For et kreditinstituts eller
et forsikringsselskabs vedkommende skal bestyrelsen eller tilsynsorganet
fremsende sit udkast til forslag til den i artikel 35, stk. 2, omhandlede
kompetente myndighed. Den i artikel 35, stk. 2, omhandlede kompetente myndighed
har vetoret med hensyn til indstillingen. Enhver anvendelse af denne vetoret
skal begrundes. 
Hvis den kompetente myndighed ikke svarer inden
for den fastlagte frist efter fremsendelse af revisionsudvalgets indstilling,
betragtes dette som stiltiende samtykke til indstillingen.
7.           Enhver aftale, der indgås
mellem en virksomhed af interesse for offentligheden og en tredjepart, og som
begrænser virksomhedens aktionær- eller medlemsgeneralforsamlings valg, jf.
artikel 37 i direktiv 2006/43/EF, til visse kategorier af eller lister over
revisorer eller revisionsfirmaer til udførelse af den lovpligtige revision er
ugyldig. 
Virksomheden af interesse for offentligheden
underretter de i artikel 35 omhandlede kompetente myndigheder om tredjeparters
eventuelle forsøg på at gøre en sådan aftale gældende eller på anden måde
påvirke generalforsamlingens beslutning om valg af revisor eller
revisionsfirma.
8.           Hvis den reviderede virksomhed
er fritaget for forpligtelsen til at have et revisionsudvalg, beslutter den
reviderede virksomhed, hvilket organ i virksomheden der skal udføre
funktionerne med henblik på de forpligtelser, der er fastsat i denne artikel.
9.           Medlemsstaterne kan beslutte,
at et bestemt antal revisorer eller revisionsfirmaer skal udnævnes af
virksomheder af interesse for offentligheden under visse omstændigheder, og
fastsætte betingelser for forholdet mellem de udnævnte revisorer eller
revisionsfirmaer.
Hvis en medlemsstat indfører et sådant krav,
underretter den Kommissionen og ESMA derom.
10.         For at fremme udøvelsen af den
reviderede virksomheds opgave med tilrettelæggelse af en udvælgelsesprocedure
for udnævnelse af en revisor eller et revisionsfirma, udsteder EBA, EIOPA og
ESMA retningslinjer rettet til virksomhederne af interesse for offentligheden
om kriterierne for den i stk. 3 omhandlede udvælgelsesprocedure, jf. artikel 16
i henholdsvis forordning (EU) nr. 1093/2010, forordning (EU) nr. 1094/2010 og
forordning (EU) nr. 1095/2010.
Artikel 33
Revisionsopgavens varighed
1.           Virksomheden af interesse for
offentligheden udnævner en revisor eller et revisionsfirma til en indledende
opgave, som ikke må være kortere end to år.
Virksomheden af interesse for offentligheden må
kun forlænge denne én gang.
De to revisionsopgaver må til sammen højst vare i seks
år.
Hvis to revisorer eller revisionsfirmaer er blevet
udpeget i en sammenhængende periode på seks år, må den maksimale varighed af
hver revisors eller hvert revisionsfirmas revisionsopgave ikke overskride ni
år.    
2.           Efter afslutningen af den i
stk. 1 nævnte maksimalt tilladte varighed må revisoren eller revisionsfirmaet eller
eventuelt andre medlemmer af netværket inden for Unionen ikke udføre lovpligtig
revision for den pågældende virksomhed af interesse for offentligheden inden
for en periode på fire år. 
3.           Uanset stk. 1 og 2 kan
virksomheden af interesse for offentligheden undtagelsesvist anmode den i
artikel 35, stk. 1, omhandlede kompetente myndighed om en forlængelse med
henblik på at genudnævne revisoren eller revisionsfirmaet til endnu en opgave.
Ved udnævnelse af to revisorer eller revisionsfirmaer må denne tredje opgave
højst vare tre år. Ved udnævnelse af en revisor eller et revisionsfirma må denne
tredje opgave højst vare i to år. 
4.           De ledende revisionspartnere
med ansvar for udførelse af den lovpligtige revision ophører med at deltage i
den lovpligtige revision af den reviderede virksomhed senest syv år efter
udnævnelsen. De kan igen deltage i lovpligtig revision af den reviderede
virksomhed efter mindst tre år.
Revisoren eller revisionsfirmaet etablerer en
passende gradvis rotationsordning med hensyn til de øverste medarbejdere, der
beskæftiger sig med den lovpligtige revision, herunder mindst de personer, der
er registreret som revisorer. Denne gradvise rotationsordning skal gennemføres
i stadier på grundlag af individer snarere end hele hold. Den skal stå i et
rimeligt forhold til omfanget og størrelsen af revisorens eller
revisionsfirmaets aktiviteter. 
Revisoren eller revisionsfirmaet skal kunne
dokumentere over for den kompetente myndighed, at en sådan ordning anvendes
effektivt og tilpasses omfanget og størrelsen af revisorens eller
revisionsfirmaets aktiviteter.
5.           Erstattes en revisor eller et
revisionsfirma af en anden revisor eller et andet revisionsfirma, skal den
tidligere revisor eller det tidligere revisionsfirma give den nye revisor eller
det nye revisionsfirma en sagsmappe. Denne sagsmappe skal indeholde alle
relevante oplysninger om den reviderede virksomhed, der med rimelighed kan
betragtes som nødvendige for at forstå den reviderede virksomheds forretning og
interne organisation samt for at sikre kontinuiteten i den lovpligtige revision
samt sammenligneligheden med de i de foregående år udførte revisioner. 
Den tidligere revisor eller det tidligere
revisionsfirma giver også den nye revisor eller det nye revisionsfirma adgang
til revisionsprotokollaterne til revisionsudvalget, jf. artikel 23, fra de
foregående år samt til eventuelle andre oplysninger, der er afgivet til de
kompetente myndigheder i henhold til artikel 25 og 27.
Den tidligere revisor eller det tidligere
revisionsfirma skal kunne dokumentere over for den kompetente myndighed, at
sådanne oplysninger er givet til den nye revisor eller det nye revisionsfirma. 
6.           ESMA udarbejder udkast til
reguleringsmæssige tekniske standarder med henblik på at præcisere de tekniske
krav til indholdet af den i stk. 6 omhandlede sagsmappe.
Kommissionen tillægges beføjelser til at vedtage
de i stk. 6 omhandlede reguleringsmæssige tekniske standarder i
overensstemmelse med artikel 10 i forordning (EU) nr. 1095/2010.
Artikel 34
Revisorers og revisionsfirmaers
afskedigelse og fratræden
1.           Med forbehold af artikel 38,
stk. 1, i direktiv 2006/43/EF underretter den reviderede virksomhed og
revisoren eller revisionsfirmaet den kompetente myndighed om revisorens eller
revisionsfirmaets afskedigelse eller fratræden inden for udnævnelsesperioden og
giver en fyldestgørende forklaring på årsagen hertil. 
Hvis en medlemsstat har udnævnt andre kompetente
myndigheder med henblik på afsnit III i denne forordning i overensstemmelse med
artikel 35, stk. 2, fremsender sådan kompetent myndighed disse oplysninger til
den i artikel 35, stk. 1, omhandlede kompetente myndighed.
2.           Revisionsudvalget, en eller
flere aktionærer eller de i artikel 35, stk. 1 eller 2, omhandlede kompetente
myndigheder skal kunne anlægge sag ved en national domstol om afskedigelse af
revisorerne eller revisionsfirmaerne, hvis der er en gyldig grund hertil.
Hvis betingelsen i artikel 6, stk. 2, i direktiv
2007/36/EF finder anvendelse, finder den også anvendelse på aktionærer, der
udøver den beføjelse, der er beskrevet i første afsnit. 
Hvis den reviderede virksomhed er fritaget for
forpligtelsen til at have et revisionsudvalg, beslutter den reviderede
virksomhed, hvilket organ i virksomheden der skal udføre funktionerne med
henblik på dette stykke
Afsnit IV
Overvågning af revisorers og revisionsfirmaers
aktiviteter i forbindelse med lovpligtig revision af virksomheder af interesse
for offentligheden
KAPITEL I
KOMPETENTE MYNDIGHEDER
Artikel 35
Udpegelse af kompetente myndigheder
1.           Hver medlemsstat udpeger en
kompetent myndighed, som er ansvarlig for udførelse af de opgaver, der er
fastsat i denne forordning, samt for sikring af, at bestemmelserne i denne
forordning anvendes. 
Den kompetente myndighed skal være en af følgende:
a)      den kompetente myndighed, der henvises
til i artikel 24, stk. 1, i direktiv 2004/109/EF
b)      den kompetente myndighed, der henvises
til i artikel 24, stk. 4, litra h), i direktiv 2004/109/EF
c)      den kompetente myndighed, der henvises
til i artikel 32 i direktiv 2006/43/EF.
2.           Uanset stk. 1 kan
medlemsstaterne beslutte, at ansvaret for at sikre, at alle eller nogle af
bestemmelserne i afsnit III i denne forordning anvendes, skal overlades til de
relevante kompetente myndigheder, der henvises til i:
a)      artikel 24, stk. 1, i direktiv
2004/109/EF
b)      artikel 24, stk. 4, litra h), i
direktiv 2004/109/EF
c)      artikel 40 i direktiv 2006/48/EF
d)      artikel 30 i direktiv 2009/138/EF
e)      artikel 20 i direktiv 2007/64/EF
f)       artikel 3, stk. 1, i direktiv
2009/110/EF
g)      artikel 48 i direktiv 2004/39/EF
h)      artikel 97 i direktiv 2009/110/EF
i)       artikel 44 i direktiv 2011/61/EU.
3.           Hvis der er udpeget flere end
én kompetent myndighed i henhold til stk. 1 og 2, skal disse myndigheder
sammensættes på en sådan måde, at deres opgaver er klart fordelt.
4.           Stk. 1, 2 og 3 berører ikke
en medlemsstats mulighed for at indføre særskilte retlige og administrative
ordninger for oversøiske europæiske områder, for hvis forbindelser udadtil den
pågældende medlemsstat er ansvarlig.
5.           De kompetente myndigheder
skal have personale med tilstrækkelig kapacitet og ekspertise og skal have
tilstrækkelige ressourcer til at kunne opfylde opgaverne i denne forordning.
6.           Medlemsstaterne underretter
hinanden, EBA, EIPA og ESMA i overensstemmelse med de relevante bestemmelser i
forordning (EU) nr. 1093/2010, (EU) nr. 1094/2010 og (EU) nr. 1095/2010 og
underretter Kommissionen om udpegelsen af kompetente myndigheder med henblik på
denne forordning. 
ESMA samler disse oplysninger og offentliggør dem.
Artikel 36
Betingelser for uafhængighed
De kompetente myndigheder og enhver myndighed,
som den i artikel 35, stk. 1, omhandlede kompetente myndighed har overdraget
opgaver til, skal være uafhængige af revisorer og revisionsfirmaer. 
En person må ikke deltage i styringen af disse
myndigheder, hvis denne i løbet af de seneste tre år har:
a)           udført lovpligtig revision af
virksomheder af interesse for offentligheden
b)           haft stemmerettigheder i et
revisionsfirma
c)           været medlem af en virksomheds
bestyrelse, direktion eller tilsynsorgan
d)           været ansat i eller på anden måde
haft forbindelse til et revisionsfirma.
Disse myndigheders finansiering skal være
sikret og fri for nogen som helst form for ubehørig påvirkning fra en revisors
eller et revisionsfirmas side.
Artikel 37
Tavshedspligt
Tavshedspligten gælder for alle personer, der
arbejder eller har arbejdet for kompetente myndigheder eller enhver myndighed,
som den i artikel 35, stk. 1, omhandlede kompetente myndighed har overdraget
opgaver til, herunder eksperter, der har indgået kontrakt med sådanne
myndigheder. Oplysninger, der er omfattet af tavshedspligt, må ikke gives til
nogen person eller myndighed, medmindre dette kræves i henhold til
forpligtelserne i denne forordning eller en medlemsstats love og administrativt
fastsatte bestemmelser eller procedurer.
Artikel 38
De kompetente myndigheders beføjelser
1.           Med forbehold af artikel 40
og 41 må de kompetente myndigheder eller andre offentlige myndigheder i en
medlemsstat i udførelsen af deres opgaver i henhold til denne forordning ikke
forsøge at øve indflydelse på indholdet i revisionspåtegninger.
2.           De kompetente myndigheder
tillægges i overensstemmelse med national ret alle de tilsyns- og
undersøgelsesbeføjelser, der er nødvendige for, at de kan udføre deres opgaver
i henhold til denne forordning. De udøver deres beføjelser på enhver af
følgende måder:
a)      direkte
b)      i samarbejde med andre myndigheder 
c)      under myndighedernes ansvar ved
uddelegering til foretagender, som har fået tildelt opgaver efter
bestemmelserne i artikel 35, stk. 1 
d)      ved anmodning til de kompetente retslige
myndigheder.
3.           For at de kompetente
myndigheder kan udføre deres opgaver i henhold til denne forordning, har de, i
overensstemmelse med national ret, beføjelse til i forbindelse med deres
tilsynsopgave: 
a)      at få adgang til ethvert dokument i
enhver form af relevans for udførelsen af deres opgaver og at modtage eller
tage en kopi deraf
b)      at kræve oplysninger af enhver person og
om nødvendigt indkalde og afhøre en person for at indhente oplysninger
c)      at gennemføre varslede eller uvarslede
kontrolbesøg på stedet 
d)      at kræve oplysninger om telefonsamtaler
og datatrafik behandlet af revisorer og revisionsfirmaer
e)      at henvise sager til strafferetlig
forfølgelse
f)       at begære, at eksperter foretager
kontrol eller undersøgelser
g)      at træffe de administrative
foranstaltninger og sanktioner, der henvises til i artikel 62.
De kompetente myndigheder må kun bruge de
beføjelser, der henvises til i første afsnit, i relation til revisorer og
revisionsfirmaer, der udfører lovpligtig revision af virksomheder af interesse
for offentligheden, personer, der er involveret i aktiviteter for revisorer og
revisionsfirmaer, der udfører lovpligtig revision, reviderede virksomheder,
deres indbyrdes forbundne virksomheder og relaterede tredjeparter,
tredjeparter, som de revisorer og revisionsfirmaer, der udfører lovpligtig
revision af virksomheder af interesse for offentligheden, har overdraget visse
funktioner eller aktiviteter til, samt personer, der på anden vis har
forbindelse til eller er forbundet med revisorer og revisionsfirmaer, der
udfører lovpligtig revision af virksomheder af interesse for offentligheden.
4.           En anmodning om oplysninger
om telefonsamtaler og datatrafik, jf. stk. 3, litra d), kræver en
dommerkendelse fra en domstol.
5.           Når et andelsselskab som
omhandlet i artikel 2, nr. 14, i direktiv 2006/43/EF eller en tilsvarende
virksomhed som omhandlet i artikel 45 i direktiv 86/635/EØF i henhold til
national lovgivning har pligt eller tilladelse til at være medlem af en
almennyttig revisionsenhed, kan den i artikel 35, stk. 1, nævnte kompetente
myndighed beslutte, at visse bestemmelser i denne forordning ikke finder
anvendelse på lovpligtig revision af en sådan virksomhed, forudsat at de
principper om uafhængighed, der er fastsat i kapitel I i denne forordning,
overholdes af den revisor, der udfører den lovpligtige revision, og af
personer, som har mulighed for at påvirke den lovpligtige revision. Når den i
artikel 35, stk. 1, nævnte kompetente myndighed beslutter, at bestemte
bestemmelser i denne forordning undtagelsesvist ikke finder anvendelse,
rådfører den i artikel 35, stk. 1, nævnte kompetente myndighed sig i givet fald
med den myndighed, der fører tilsyn med andelsselskabet eller den tilsvarende
virksomhed.
              Den i artikel 35, stk. 1,
nævnte kompetente myndighed underretter ESMA om sådanne undtagelsestilfælde,
hvor visse bestemmelser i denne forordning ikke har fundet anvendelse. Den
tilsender ESMA en liste over de bestemmelser i denne forordning, der ikke er
blevet anvendt i forbindelse med den lovpligtige revision af de virksomheder,
der omhandlet i stk. 5, sammen med begrundelserne for ikke at anvende
bestemmelserne.
6.           Behandling af
personoplysninger, der sker under udøvelse af tilsyns- og
undersøgelsesbeføjelser i henhold til denne artikel, sker i overensstemmelse
med direktiv 95/46/EF.
Artikel 39
Samarbejde med andre kompetente myndigheder
på nationalt plan
Den kompetente myndighed, der er udpeget i
henhold til artikel 35, stk. 1, og, hvor det er relevant, enhver myndighed, som
den kompetente myndighed har overdraget opgaver til, samarbejder på nationalt
plan med:
a)           de kompetente myndigheder med ansvar
for godkendelse og registrering af revisorer og revisionsfirmaer i henhold til
direktiv 2006/43/EF
b)           de i artikel 35, stk. 2, omhandlede
myndigheder, uanset om de er blevet udpeget til kompetente myndigheder med
henblik på denne forordning
c)           de finansielle efterretningsenheder
og kompetente myndigheder, der henvises til i artikel 21 og 37 i direktiv
2005/60/EF.
KAPITEL II
KVALITETSSIKRING, UNDERSØGELSE,
MARKEDSOVERVÅGNING, BEREDSKABSPLANLÆGNING OG GENNEMSIGTIGHED I DE KOMPETENTE
MYNDIGHEDERS OPGAVER 
Artikel 40
Kvalitetssikring 
1.           Ved anvendelsen af denne
artikel forstås ved:
a)      "kontrol": kvalitetssikringskontrol
af revisorer og revisionsfirmaer, der udføres af en inspektør, og som ikke
udgør en undersøgelse i henhold til artikel 41 
b)      "inspektør": en kontrollant,
der opfylder kravene i denne artikels stk. 3, litra a), og som er ansat af en
kompetent myndighed 
c)      "ekspert": en fysisk person med
særlig sagkundskab inden for finansielle markeder, regnskabsaflæggelse,
revision eller andre områder, der er relevante for kontrollen, herunder
praktiserende revisorer.
2.           De i artikel 35, stk. 1,
omhandlede kompetente myndigheder etablerer et effektivt system til
revisionskvalitetssikring.
Den kompetente myndighed udfører mindst hvert
tredje år kvalitetssikringskontrol af revisorer og revisionsfirmaer, der
udfører lovpligtig revision af virksomheder af interesse for offentligheden. 
3.           Den kompetente myndighed er
ansvarlig for kvalitetssikringssystemet og organiserer det på en sådan måde, at
det er uafhængigt af de revisorer og revisionsfirmaer, der kontrolleres.
Den kompetente myndighed har følgende ansvar, som
ikke kan overdrages til en sammenslutning eller et organ, der er tilknyttet
regnskabs- eller revisorerhvervet:
a)      godkendelse og ændring af kontrolmetoderne,
herunder kontrol- og opfølgningshåndbøger, indberetningsmetoder og periodiske
kontrolprogrammer
b)      godkendelse og ændring af
kontrolrapporter og opfølgende rapporter
c)      godkendelse og udpegning af inspektører
til den enkelte kontrol.
Den kompetente myndighed afsætter tilstrækkelige
ressourcer til kvalitetssikringssystemet.
4.           Den kompetente myndighed
sikrer, at der indføres passende politikker og procedurer i relation til
personalets uafhængighed og objektivitet, herunder inspektørerne, og forvaltningen
af kontrolsystemet. 
Den kompetente myndighed skal opfylde følgende
kriterier i udpegningen af inspektører:
a)      Inspektører skal have tilstrækkelig
faglig uddannelse og relevant erfaring inden for lovpligtig revision og
regnskabsaflæggelse kombineret med specifik træning i kvalitetssikringskontrol.
b)      En person, som er praktiserende revisor
eller er ansat hos eller på anden måde tilknyttet en revisor eller et
revisionsfirma, må ikke fungere som inspektør.
c)      En person må ikke fungere som inspektør i
forbindelse med kontrol af en revisor eller et revisionsfirma, før der er gået
mindst to år, efter at denne person ophørte med at være partner med, ansat hos
eller på anden måde knyttet til denne revisor eller dette revisionsfirma.
d)      Inspektørerne erklærer, at der ikke er
nogen interessekonflikter mellem dem og den revisor og det revisionsfirma, der
skal kontrolleres.
Den kompetente myndighed kan antage eksperter til
udførelse af specifikke kontroller, hvis der ikke er et tilstrækkeligt antal
inspektører inden for myndigheden. Den kompetente myndighed kan også bistås af
eksperter, når dette er nødvendigt for at udføre en kontrol korrekt. I sådanne
tilfælde skal de kompetente myndigheder og eksperterne opfylde kravene i denne
bestemmelse. Eksperter skal være uafhængige af faglige sammenslutninger og
organer.
5.           Kontrollen skal omfatte
følgende områder:
a)      en vurdering af udformningen af
revisionsfirmaets eller revisorens interne kvalitetskontrolsystem 
b)      tilstrækkelig overensstemmelsesprøvning
af procedurerne og en kontrol af revisionsfiler i virksomheder af interesse for
offentligheden med henblik på at kontrollere effektiviteten af det interne
kvalitetskontrolsystem
c)      på baggrund af resultaterne af kontrollen
i henhold til litra a) og b), en vurdering af indholdet af den
seneste årlige beretning om gennemsigtigheden, som er offentliggjort af en
revisor eller et revisionsfirma i overensstemmelse med artikel 27.
Mindst følgende interne kontrolpolitikker og
-procedurer hos revisoren eller revisionsfirmaet skal kontrolleres:
a)      revisorens eller revisionsfirmaets
opfyldelse af gældende revisions- og kvalitetskontrolstandarder samt krav til
etik og uafhængighed, herunder kravene i relation til kapitel IV i
direktiv 2006/43/EF og artikel 5-10 i denne forordning, foruden relevante love,
forskrifter og administrative bestemmelser i den pågældende medlemsstat
b)      omfanget og kvaliteten af de anvendte
ressourcer, herunder opfyldelse af kravene til efteruddannelse som anført i
artikel 13 i direktiv 2006/43/EF
c)      opfyldelse af kravene i artikel 9 til
revisionshonorarer.
Med henblik på afprøvning af overensstemmelsen
skal der mindst udvælges en signifikant andel af revisionsfiler på grundlag af
en analyse af risikoen for en utilstrækkelig udførelse af den lovpligtige revision.
De kompetente myndigheder undersøger også
periodisk de metoder, der anvendes af revisorer og revisionsfirmaer til at
udføre lovpligtig revision.
Kontroller skal være passende og stå i et rimeligt
forhold til omfanget og kompleksiteten af den reviderede revisors eller det
reviderede revisionsfirmas virksomhed.
6.           De kontrolresultater og
-konklusioner, som henstillingerne er baseret på, herunder resultater og
konklusioner i relation til en gennemsigtighedsberetning, skal meddeles til og
drøftes med den kontrollerede revisor eller det kontrollerede revisionsfirma,
før der udarbejdes en endelig kontrolrapport. 
Henstillinger fra kontroller skal følges op af den
kontrollerede revisor eller det kontrollerede revisionsfirma inden for en
rimelig tid som fastsat af den kompetente myndighed. En sådan periode må ikke
overstige 12 måneder i forbindelse med henstillinger om revisionsfirmaets
interne kvalitetskontrolsystem. 
7.           Der skal udarbejdes en
rapport om kontrollen, som skal indeholde de primære konklusioner fra
kvalitetssikringskontrollen.
Artikel 41
Undersøgelser
De i artikel 35, 1, omhandlede kompetente
myndigheder etablerer effektive undersøgelsessystemer med henblik på at
konstatere, korrigere og forhindre utilstrækkelig gennemførelse af den
lovpligtige revision af virksomheder af interesse for offentligheden.
Hvis en kompetent myndighed antager eksperter
til udførelse af visse opgaver, sikrer myndigheden, at der ikke er nogen
interessekonflikter mellem disse eksperter og den revisor eller det revisionsfirma,
der undersøges. 
Artikel 42
Markedsovervågning
1.           De i artikel 35, stk. 1,
omhandlede kompetente myndigheder overvåger regelmæssigt udviklingen på
markedet for lovpligtige revisionsydelser til virksomheder af interesse for
offentligheden.
De kompetente myndigheder vurderer bl.a. følgende:
a)      markedsrisiciene ved en høj
koncentration, herunder lukning af revisionsfirmaer med store markedsandele,
afbrydelser i leveringen af lovpligtige revisionsydelser i en bestemt sektor
eller på tværs af sektorer, yderligere risikoakkumulering på markedet og
indvirkningen på den generelle stabilitet i finanssektoren
b)      behovet for at træffe foranstaltninger
til at reducere disse risici. 
2.           Den kompetente myndighed
udarbejder senest den X. X 20XX [to år efter forordningens ikrafttræden]
og mindst hvert andet år derefter en rapport om dette og fremsender den til
ESMA, EBA og EIOPA.
ESMA, EBA og EIOPA anvender disse rapporter til at
udarbejde en fælles rapport om situationen i EU. Rapporten fremsendes til
Kommissionen, Den Europæiske Centralbank og Det Europæiske Udvalg for
Systemiske Risici.
Artikel 43
Beredskabsplaner
1.           Med forbehold af artikel 52
kræver de kompetente myndigheder, der er udpeget i henhold til artikel 35, stk.
1, at mindst de seks største revisionsfirmaer i forhold til lovpligtig revision
af store virksomheder af interesse for offentligheden i hver enkelt medlemsstat
udarbejder en beredskabsplan, som tager højde for alle mulige hændelser, der
kan true kontinuiteten i det pågældende firma.
Den kompetente myndighed offentliggør en liste
over de pågældende firmaer og opdaterer den hvert år. Den kompetente myndighed
anvender de oplysninger, revisorer og revisionsfirmaer har afgivet i henhold
til artikel 28, til at beregne, hvem de seks største revisionsfirmaer er.
2.           Beredskabsplanerne skal
indeholde foranstaltninger til at forhindre afbrydelser i leveringen af
lovpligtige revisionsydelser til virksomheder af interesse for offentligheden,
forhindre overførsel til andre revisionsfirmaer, uanset om de tilhører samme
netværk, som følge af enten risiko for erstatningsansvar eller omdømmerisiko,
og forhindre yderligere risikoakkumulering på markedet.
Beredskabsplanerne indeholder en nærmere
beskrivelse af:
a)      hvor meget de enkelte partnere hæfter for
i revisionsfirmaet
b)      i hvilket omfang juridisk hæftelse kan
sprede sig til andre revisionsfirmaer i samme netværk, både på nationalt,
europæisk og internationalt plan.
3.           Med forbehold af de gældende
nationale konkurslove kan de kompetente myndigheder specifikt kræve, at
beredskabsplanerne indeholder foranstaltninger til at sikre en velordnet
afvikling af det pågældende firma. 
4.           De pågældende
revisionsfirmaer fremsender deres respektive beredskabsplaner til de kompetente
myndigheder inden for en frist fastsat af de kompetente myndigheder.
Beredskabsplanerne opdateres, når det er nødvendigt. 
De kompetente myndigheder skal ikke formelt
godkende eller bekræfte beredskabsplanerne. De kan imidlertid afgive en
udtalelse om beredskabsplanerne eller om udkast til beredskabsplaner, hvis
revisionsfirmaerne anmoder dem derom på forhånd.
Artikel 44
De kompetente myndigheders gennemsigtighed
De kompetente myndigheder skal være
gennemsigtige og skal mindst offentliggøre:
a)           årlige aktivitetsrapporter
vedrørende de opgaver, der er fastlagt i denne forordning
b)           årlige arbejdsprogrammer vedrørende
de opgaver, der er fastlagt i denne forordning
c)           en rapport om de overordnede
resultater af kvalitetssikringssystemet for et år, som skal omfatte oplysninger
om henstillinger, opfølgning på henstillinger, tilsynsforanstaltninger og
sanktioner samt kvantitative oplysninger og andre centrale resultatmæssige
oplysninger om finansielle ressourcer og personale samt om effektiviteten og
virkningen af kvalitetssikringssystemet 
d)           kontrolresultater og -konklusioner,
jf. artikel 40, stk. 6.
KAPITEL III
SAMARBEJDE MELLEM KOMPETENTE MYNDIGHEDER OG
FORBINDELSER TIL DE EUROPÆISKE TILSYNSMYNDIGHEDER
Artikel 45
Pligt til at samarbejde 
De kompetente myndigheder i medlemsstaterne
samarbejder med hinanden i det omfang, det er nødvendigt med henblik på denne
forordning, herunder i tilfælde hvor den adfærd, der undersøges, ikke udgør en
overtrædelse af en gældende lov eller administrativ bestemmelse i den berørte
medlemsstat.
Artikel 46
ESMA
1.           Samarbejdet mellem de
kompetente myndigheder tilrettelægges inden for rammerne af ESMA. 
ESMA nedsætter til dette formål et permanent
internt udvalg i overensstemmelse med artikel 41 i forordning (EU) nr.
1095/2010. Dette interne udvalg skal mindst omfatte de kompetente myndigheder,
der henvises til i artikel 35, stk. 1, i denne forordning. De kompetente
myndigheder, der henvises til i artikel 32 i direktiv 2006/43/EF, indbydes til
at deltage i møderne i dette interne udvalg i forbindelse med spørgsmål
vedrørende godkendelse og registrering af revisorer og revisionsfirmaer samt
forbindelser med tredjelande, for så vidt det er relevant for den lovpligtige
revision af virksomheder af interesse for offentligheden.
ESMA samarbejder med EBA og EIOPA inden for
rammerne af Det Fælles Udvalg af Europæiske Tilsynsmyndigheder, som er nedsat
ved artikel 54 i forordning (EU) nr. 1095/2010. 
ESMA overtager, hvor det relevant, eksisterende og
løbende opgaver fra Den Europæiske Gruppe af Revisionstilsynsorganer (EGAOB),
som er nedsat ved beslutning 2005/909/EF.
2.           ESMA rådgiver de kompetente
myndigheder i anliggender, der er omfattet af denne forordning. De kompetente
myndigheder tager denne rådgivning i betragtning, inden de træffer endelig
afgørelse i henhold til denne forordning. 
3.           For at fremme udøvelsen af de
opgaver, der er fastlagt i denne forordning, udsteder ESMA, hvor det er
relevant, retningslinjer i overensstemmelse med artikel 16 i forordning (EU)
nr. 1095/2010 om:
a)      fælles standarder for indholdet og
fremstillingen af revisionspåtegningen, jf. artikel 22
b)      fælles standarder for indholdet og
fremstillingen af revisionsprotokollatet, jf. artikel 23
c)      fælles standarder for revisionsudvalgets
tilsynsaktivitet, jf. artikel 24
d)      fælles standarder og bedste praksis for
indholdet og fremstillingen af beretningen om gennemsigtighed, jf. artikel 27,
herunder erklæringen i artikel 28
e)      fælles standarder og bedste praksis for
den gradvise rotationsmekanisme, jf. artikel 33
f)       fælles standarder og bedste praksis for
afskedigelse af revisorer, navnlig om kravet om gyldig grund, jf. artikel 34
g)      den håndhævelsespraksis og de
håndhævelsesaktiviteter, som de kompetente myndigheder skal anvende/udføre i
henhold til denne forordning
h)      fælles standarder og bedste praksis for
udførelse af kvalitetssikringskontroller, jf. artikel 40, navnlig under
hensyntagen til: 
i)        revisorers og revisionsfirmaers
aktiviteters forskellige omfang og størrelse samt politikker 
ii)       fællestrækkene i kvalitetsstandarder,
politikker og procedurer, som medlemmerne af revisorers og revisionsfirmaers
netværk anvender
i)       fælles standarder og bedste praksis for
udførelse af undersøgelser, jf. artikel 41
j)       procedurer for udveksling af
oplysninger, jf. artikel 48
k)      procedurer og fremgangsmåder for
samarbejde om kvalitetssikringskontroller, jf. artikel 49
l)       procedurer og fremgangsmåder for fælles
undersøgelser og kontroller, jf. artikel 51
m)     den operationelle funktion af de
kollegier, der er fastsat i artikel 53, herunder reglerne for fastlæggelse af
medlemskabet af disse kollegier, udvælgelse af koordinatoren, skriftlige
aftaler om kollegiernes drift og koordinationsordningerne mellem kollegierne.
ESMA rådfører sig med EBA og EIOPA før udstedelsen
af de retningslinjer, der henvises til i første afsnit.
4.           ESMA udarbejder senest den X.X.20XX
[fire år efter forordningens ikrafttræden] og mindst hvert andet år
derefter en rapport om anvendelsen af denne forordning.
ESMA rådfører sig med EBA og EIOPA, før rapporten
offentliggøres.
I den rapport, som skal udarbejdes senest den X.X.20XX
[to år efter forordningens ikrafttræden], foretager ESMA en evaluering
af strukturen på revisionsmarkedet.
Med henblik på denne rapport undersøger ESMA,
hvilken indflydelse medlemsstaternes ordninger for civilretligt ansvar for
revisorer har på strukturen på revisionsmarkedet.
I den rapport, som ESMA skal udarbejde senest den
X.X.20XX [fire år efter forordningens ikrafttræden], undersøger ESMA, om
de i artikel 35, stk. 1, omhandlede kompetente myndigheder har de nødvendige
beføjelser og tilstrækkelige ressourcer til at udføre deres opgaver.
Den anden ESMA-rapport, som skal udarbejdes senest
den X.X.20XX [seks år efter udløbet af overgangsperioden], skal
undersøge følgende spørgsmål:
a)      ændringerne i revisionsmarkedets struktur

b)      ændringerne
i strukturen i de grænseoverskridende aktiviteter, herunder som følge af
ændringerne i kapitel II i direktiv 2006/43/EF i medfør af direktiv xxxx/xx/EU
c)      en foreløbig vurdering af forbedringen af
revisionskvaliteten og konsekvenserne af denne forordning for små og
mellemstore virksomheder, som er virksomheder af interesse for offentligheden.
I en rapport, som skal udarbejdes senest den X.X.20XX
[tolv år efter forordningens ikrafttræden], udfører ESMA en konsekvensanalyse
af denne forordning.
5.           Senest de X.X.20XX [tre år
efter forordningens ikrafttræden] fremlægger Kommissionen en rapport
baseret på ESMA's rapporter og andre relevante oplysninger om, hvilken
indflydelse medlemsstaternes ordninger for civilretligt ansvar for revisorer
har på strukturen på revisionsmarkedet. På grundlag af denne rapport træffe
Kommissionen de foranstaltninger, den finder nødvendige med henvisning til de
resultater, den når frem til.
Artikel 47
Princippet om hjemlandskontrol
1.           Medlemsstaterne skal
overholde princippet om, at regulering udføres i hjemlandet, og at tilsyn føres
af den medlemsstat, hvor en revisor eller et revisionsfirma er godkendt, og
hvor den virksomhed, der revideres, har hjemsted. 
2.           Ved lovpligtig revision af
konsoliderede regnskaber kan den medlemsstat, der kræver lovpligtig revision af
konsoliderede regnskaber, ikke stille yderligere krav til den lovpligtige
revision for så vidt angår registrering, kvalitetssikringskontrol,
revisionsstandarder, faglig etik og uafhængighed over for en revisor eller et
revisionsfirma, der udfører lovpligtig revision af en dattervirksomhed, der er
etableret i en anden medlemsstat.
3.           Hvad angår en virksomhed,
hvis værdipapirer er optaget til handel på et reguleret marked i en anden
medlemsstat end den, hvor virksomheden har hjemsted, kan den medlemsstat, hvor
værdipapirerne noteres, ikke stille yderligere krav til den lovpligtige
revision for så vidt angår registrering, kvalitetssikringskontrol,
revisionsstandarder, faglig etik og uafhængighed over for en revisor eller et
revisionsfirma, der udfører lovpligtig revision af virksomhedens årsregnskab
eller konsoliderede regnskab.
Artikel 48
Udveksling af oplysninger
1.           De i artikel 35 omhandlede
kompetente myndigheder meddeler uden ugrundet ophold hinanden og de relevante
europæiske tilsynsmyndigheder de oplysninger, der er nødvendige for, at de kan
udføre deres opgaver i henhold til denne forordning. 
2.           De kompetente myndigheder
eller en europæisk tilsynsmyndighed, der modtager en anmodning om oplysninger,
tager i nødvendigt omfang og uden ugrundet ophold alle nødvendige
foranstaltninger til at indsamle de krævede oplysninger. Hvis den kompetente
myndighed, der modtager anmodningen, ikke uden ugrundet ophold kan give de
krævede oplysninger, skal den meddele den ansøgende kompetente myndighed
årsagen hertil.
3.           De kompetente myndigheder kan
nægte at imødekomme en anmodning om oplysninger hvis:
a)      afgivelse af oplysninger kan skade de
anmodede medlemsstaters suverænitet, sikkerhed eller offentlige orden eller kan
krænke nationale sikkerhedsregler
b)      der allerede er indledt retsforfølgning
vedrørende samme handlinger og over for samme revisorer og revisionsfirmaer ved
myndighederne i den anmodede medlemsstat
c)      de kompetente myndigheder i den anmodede
medlemsstat allerede har afsagt en endelig afgørelse vedrørende de samme
revisorer eller revisionsfirmaer for de samme handlinger.
Med forbehold af de forpligtelser, de er underlagt
under retssager, må de kompetente myndigheder eller de europæiske
tilsynsmyndigheder, der modtager oplysninger efter stk. 1, kun anvende disse
til at udøve deres opgaver inden for denne forordning og i forbindelse med
administrative eller retlige procedurer, der specifikt står i forbindelse med
udøvelsen af disse opgaver. 
4.           De kompetente myndigheder kan
til de kompetente myndigheder, der er ansvarlige for tilsynet med virksomheder
af interesse for offentligheden, centralbanker, Det Europæiske System af
Centralbanker og Den Europæiske Centralbank i deres egenskab af pengepolitiske
myndigheder og Det Europæiske Udvalg for Systemiske Risici, videregive de
fortrolige oplysninger, der er nødvendige for, at de kan udføre deres opgaver.
Sådanne myndigheder eller organer må ikke forhindres i at videregive
oplysninger til de kompetente myndigheder, som de kompetente myndigheder har
brug for til at varetage deres forpligtelser i henhold til denne forordning.
Artikel 49
Samarbejde om kvalitetssikringskontrol
1.           De kompetente myndigheder
træffer foranstaltninger til at sikre et effektivt samarbejde på EU-plan om
kvalitetssikringskontrol.
2.           Den kompetente myndighed i en
medlemsstat kan anmode om assistance fra den kompetente myndighed i en anden
medlemsstat med henblik på kvalitetssikringskontrol af revisorer eller
revisionsfirmaer, der tilhører et netværk, som udfører væsentlige aktiviteter i
den pågældende medlemsstat.
Den kompetente myndighed, der indgiver en sådan
anmodning, underretter ESMA derom. De kompetente myndigheder kan i tilfælde af
et kontrolbesøg eller en undersøgelse med grænseoverskridende konsekvenser
anmode ESMA om at varetage koordinationen i forbindelse hermed.
3.           Hvis en kompetent myndighed
modtager en anmodning fra en kompetent myndighed i en anden medlemsstat om
deltagelse i kvalitetssikringskontrol af en revisor eller et revisionsfirma,
der tilhører et netværk, som udfører væsentlige aktiviteter i den pågældende
medlemsstat, giver den den anmodende myndighed tilladelse til at deltage i en
sådan kvalitetssikringskontrol.
Den anmodende kompetente myndighed er ikke
berettiget til at få adgang til oplysninger, som kan skade den anmodede
medlemsstats suverænitet, sikkerhed eller offentlige orden eller kan krænke
nationale sikkerhedsregler.
Artikel 50
Europæisk kvalitetscertifikat
1.           ESMA etablerer et europæisk
kvalitetscertifikat for revisorer og revisionsfirmaer, der udfører lovpligtig
revision af virksomheder af interesse for offentligheden. 
Det europæiske kvalitetscertifikat skal opfylde
følgende betingelser:
a)      Det europæiske kvalitetscertifikat skal
udstedes af ESMA og være gyldigt i hele Unionen.
b)      Revisorer og revisionsfirmaer i Unionen,
som opfylder de relevante krav, er berettiget til at ansøge om et europæisk
kvalitetscertifikat.
c)      ESMA offentliggør kravene for erhvervelse
af det europæiske kvalitetscertifikat. Disse krav skal være baseret på
revisionskvaliteten og erfaringerne fra kvalitetssikringssystemerne, jf.
artikel 30 i direktiv 2006/43/EF og artikel 40 i denne forordning.
d)      ESMA opkræver et gebyr fra de ansøgende
revisorer og revisionsfirmaer for udstedelse af det europæiske
kvalitetscertifikat i overensstemmelse med den i stk. 4 omhandlede delegerede
retsakt. Dette gebyr dækker fuldt ud ESMA's nødvendige udgifter til udstedelse
af certifikatet samt godtgørelse af de kompetente myndigheders eventuelle
omkostninger ved udførelsen af arbejde i henhold til denne artikel.
e)      ESMA angiver årsagerne til udstedelse af
certifikatet eller afvisning af ansøgningen. 
f)       En revisor eller et revisionsfirma skal
til enhver tid opfylde betingelserne for den indledende udstedelse af
certifikatet.
g)      ESMA er berettiget til at revurdere
ethvert certifikat, der udstedes til en revisor eller et revisionsfirma, enten
på anmodning fra en kompetent myndighed eller på eget initiativ. Der tages
højde for resultaterne af kvalitetssikringskontroller.
h)      ESMA er berettiget til at inddrage det
europæiske kvalitetscertifikat, hvis revisoren eller revisionsfirmaet ikke
længere opfylder betingelserne for certifikatet. 
i)       ESMA fører et register over revisorer og
revisionsfirmaer, der har fået udstedt certifikatet.
j)       Det er frivilligt, om revisorer eller
revisionsfirmaer vil anmode om et europæisk kvalitetscertifikat, og det er ikke
en betingelse for, at de kan udføre lovpligtig revision af virksomheder af
interesse for offentligheden, blive godkendt i en anden medlemsstat, jf. artikel
14 i direktiv 2006/43/EF, eller blive anerkendt i en anden medlemsstat, jf.
artikel 3a i ovennævnte direktiv. 
2.           ESMA udarbejder udkast til
reguleringsmæssige tekniske standarder, som beskriver proceduren for
erhvervelse af et europæisk kvalitetscertifikat for revisorer og
revisionsfirmaer, der udfører lovpligtig revision af virksomheder af interesse
for offentligheden. Disse tekniske standarder skal være i overensstemmelse med
følgende principper:
a)      Ansøgningerne skal indgives til ESMA på
et sprog, der accepteres i den medlemsstat, hvor revisoren eller
revisionsfirmaet er godkendt, eller på et sprog, der sædvanligvis anvendes i
internationale finansielle kredse.
Indgives en ansøgning om et europæisk
kvalitetscertifikat af en gruppe af revisionsfirmaer, giver gruppens medlemmer
bemyndigelse til et af dens medlemmer til at indgive en ansøgning på gruppens
vegne.
b)      ESMA sender en kopi af ansøgningen til de
kompetente myndigheder i de kompetente medlemsstater. 
c)      De kompetente myndigheder i de relevante
medlemsstater behandler i fællesskab ansøgningen om certifikatet i kollegiet af
kompetente myndigheder, jf. artikel 53, herunder hvorvidt ansøgningen er
fuldstændig og opfylder betingelserne for udstedelse af certifikatet.
Oplysninger, der er fremkommet ved kvalitetssikringskontroller af en ansøger,
anvendes ved behandlingen.
d)      De kompetente myndigheder i de relevante
medlemsstater rådgiver ESMA om, hvorvidt ansøgeren er berettiget til at få
udstedt certifikatet.
e)      ESMA træffer afgørelse om ansøgningen.
f)       ESMA fastsætter de nærmere procedurer og
frister. 
Med henblik på stk. 2 er de relevante
medlemsstater som minimum: 
–              
hvis ansøgeren er revisor, den eller de
medlemsstater, hvor revisoren er godkendt i overensstemmelse med artikel 3 i
direktiv 2006/43/EF, og, hvor det er relevant, den eller de medlemsstater hvor
revisoren er godkendt i overensstemmelse med direktivets artikel 14, og/eller
de medlemsstater, hvor revisoren gennemgår en prøvetid i henhold til artikel 14
i direktiv 2006/43/EF 
–              
hvis ansøgeren er revisionsfirma, den eller de
medlemsstater, hvor revisionsfirmaet er godkendt i overensstemmelse med artikel
3 i direktiv 2006/43/EF, og, hvor det er relevant, den eller de medlemsstater
hvor revisionsfirmaet er godkendt i overensstemmelse med direktivets artikel
3a, og/eller de medlemsstater, hvor revisionsfirmaet har kontrollerede firmaer,
tilknyttede firmaer eller en modervirksomhed.
3.           ESMA fremsender udkast til
reguleringsmæssige tekniske standarder, jf. stk. 2, til Kommissionen senest [tre
år efter denne forordnings ikrafttræden].
Kommissionen tillægges beføjelser til at vedtage
de i stk. 2 omhandlede reguleringsmæssige tekniske standarder i
overensstemmelse med artikel 10 i forordning (EU) nr. 1095/2010.
4.           Kommissionen bemyndiges til
at vedtage delegerede retsakter efter artikel 68 om fastsættelse af det gebyr,
der er omhandlet i stk. 1, litra d). 
De delegerede retsakter indeholder især
bestemmelser om gebyrtyper, og hvilke opgaver der skal opkræves gebyr for,
betalingsmåden og ESMA's godtgørelse af de kompetente myndigheder for
omkostninger ved udførelse af arbejde i henhold til denne artikel. 
Det gebyr, der opkræves fra en revisor eller et
revisionsfirma, skal dække alle administrative omkostninger. 
Artikel 51
Samarbejde om undersøgelser eller kontrolbesøg
1.           Hvis en kompetent myndighed
konkluderer, at der på en anden medlemsstats territorium begås eller er begået
handlinger i strid med denne forordnings bestemmelser, underretter den den
kompetente myndighed i den anden medlemsstat herom på en så specifik måde som
muligt. Sidstnævnte myndighed træffer de nødvendige foranstaltninger. Den
underretter den kompetente myndighed, der har foretaget indberetningen, om
resultatet og i videst muligt omfang om væsentlige forhold i sagsforløbet. 
2.           En medlemsstats kompetente
myndighed kan anmode om, at en anden medlemsstats kompetente myndighed
foretager en undersøgelse på sidstnævnte medlemsstats område.
Den kan ligeledes anmode om, at dele af dens eget
personale får mulighed for at ledsage personalet fra den anden medlemsstats
kompetente myndighed under undersøgelsen, herunder ved kontrolbesøg.
Den kompetente myndighed, der fremkommer med en
sådan anmodning, informerer ESMA om enhver anmodning som omhandlet i første og
andet afsnit.
Undersøgelsen eller kontrolbesøget er underlagt
overordnet kontrol af den medlemsstat, på hvis territorium den gennemføres. De
kompetente myndigheder kan i tilfælde af et kontrolbesøg eller en undersøgelse
med grænseoverskridende konsekvenser imidlertid anmode ESMA om at varetage koordinationen
i forbindelse hermed.
3.           Den anmodede kompetente
myndighed kan afvise en anmodning om at udføre en undersøgelse som omtalt i
stk. 2, første afsnit, eller om at lade sit personale ledsage af personalet fra
en anden medlemsstats kompetente myndighed som omtalt i stk. 2, andet afsnit,
hvis
a)      en sådan undersøgelse eller et sådant
kontrolbesøg kan skade den anmodede medlemsstats suverænitet, sikkerhed eller
offentlige orden 
b)      der allerede er indledt retsforfølgning
vedrørende samme handlinger og over for de samme personer ved myndighederne i
den anmodede medlemsstat 
c)      de kompetente myndigheder i den anmodede
medlemsstat allerede har afsagt en endelig afgørelse vedrørende disse personer
for de samme handlinger.
Artikel 52
Samarbejde om beredskabsplanlægning
Hvis de revisionsfirmaer, der er underlagt
kravet i artikel 43, tilhører netværk, som mindst dækker hele Unionen,
samarbejder de kompetente myndigheder med ESMA med henblik på at sikre, at der
i de forskellige nationale krav tages hensyn til netværksdimensionen.
De kompetente myndigheder stiller de
beredskabsplaner, der er modtaget i henhold til artikel 43, stk. 4, til
rådighed for ESMA og de andre kompetente myndigheder. 
ESMA skal ikke formelt godkende eller bekræfte
beredskabsplanerne, men kan afgive en udtalelse om dem. 
Artikel 53
Kollegier af kompetente myndigheder
1.           Der kan etableres kollegier
af kompetente myndigheder for at lette udførelsen af de opgaver, der henvises
til i artikel 40, 41, 50, 51, 52 og 61, med hensyn til specifikke revisorer,
revisionsfirmaer eller deres netværk. 
2.           Med hensyn til specifikke
revisorer eller revisionsfirmaer etableres kollegier af kompetente myndigheder
af den kompetente myndighed i hjemlandet. 
Kollegiet omfatter den kompetente myndighed i
hjemlandet og enhver anden kompetente myndighed i andre medlemsstater, hvis:
a)      revisoren eller revisionsfirmaet udfører
lovpligtige revisionsydelser for virksomheder af interesse for offentligheden
inden for dets jurisdiktion eller
b)      en afdeling i revisionsfirmaet etableres
inden for dets jurisdiktion. 
Den kompetente myndighed i hjemlandet fungerer som
koordinator.
3.           Med hensyn til specifikke
netværk etableres kollegier af kompetente myndigheder af ESMA på anmodning fra
en eller flere kompetente myndigheder.
Kollegiet omfatter de kompetente myndigheder i de
medlemsstater, hvor netværket udøver væsentlige aktiviteter. 
4.           Senest 15 arbejdsdage efter
etableringen af kollegiet af kompetente myndigheder med hensyn til et specifikt
netværk vælger medlemmerne en koordinator. Hvis medlemmerne ikke kan nå til
enighed, udnævner ESMA en koordinator.
Kollegiets medlemmer vurderer mindst hvert femte
år valget af koordinator for at sikre, at den valgte koordinator stadig er den
bedst egnede.
5.           Koordinatoren leder møderne i
kollegiet, koordinerer kollegiets aktiviteter og sikrer effektiv udveksling af
oplysninger mellem kollegiets medlemmer.
6.           Koordinatoren udarbejder
senest 10 arbejdsdage efter sit valg skriftlige retningslinjer for koordinering
inden for kollegiets rammer med hensyn til følgende:
a)      oplysninger, der skal udveksles mellem
kompetente myndigheder
b)      de tilfælde, hvor de kompetente
myndigheder skal høre hinanden 
c)      de tilfælde, hvor de kompetente
myndigheder kan delegere tilsynsopgaver i overensstemmelse med artikel 54.
7.           Er der ikke enighed om de
skriftlige retningslinjer for koordinering, jf. stk. 6, kan ethvert medlem af
kollegiet henvise sagen til ESMA. Koordinatoren skal tage behørigt hensyn til
rådgivning fra ESMA om de skriftlige retningslinjer for koordinering før
godkendelse af den endelige tekst. De skriftlige retningslinjer anføres i et
enkelt dokument, der indeholder en fuldt begrundet redegørelse for eventuelle
væsentlige afvigelser fra rådgivning fra ESMA vedrørende de skriftlige
retningslinjer. Koordinatoren fremsender de skriftlige retningslinjer til
medlemmerne af kollegiet og til ESMA.
Artikel 54
Uddelegering af opgaver
Den kompetente myndighed i hjemlandet kan
uddelegere enhver af sine opgaver til den kompetente myndighed i en anden
medlemsstat, forudsat at denne myndighed er indforstået hermed. Uddelegeringen
af opgaver berører ikke den uddelegerende kompetente myndigheds ansvar.
Artikel 55
Fortrolighed og tavshedspligt i forbindelse
med ESMA
1.           Tavshedspligten gælder for
alle personer, der arbejder eller har arbejdet for ESMA, eller for enhver anden
person, som ESMA har uddelegeret opgaver til, herunder revisorer og eksperter,
der har indgået en kontrakt med ESMA. Oplysninger, der er omfattet af
tavshedspligt, må ikke videregives til en anden person eller myndighed,
medmindre sådan videregivelse er nødvendig i forbindelse med en retssag.
2.           Stk. 1 i denne artikel og
artikel 37 forhindrer ikke ESMA og de kompetente myndigheder i at udveksle
fortrolige oplysninger. Således udvekslede oplysninger omfattes af den
tavshedspligt, der gælder for personer, der er eller tidligere har været
beskæftiget hos de kompetente myndigheder. 
3.           Alle oplysninger, der
udveksles mellem ESMA, de kompetente myndigheder og andre myndigheder og
organer i henhold til denne forordning, betragtes som fortrolige, undtagen når
ESMA eller den kompetente myndighed eller en anden myndighed eller et andet
organ på det tidspunkt, hvor oplysningerne blev meddelt, har erklæret, at disse
oplysninger kan videregives, eller når sådan videregivelse er nødvendig i
forbindelse med en retssag.
Artikel 56
Beskyttelse af personoplysninger
1.           Medlemsstaterne anvender
direktiv 95/46/EF på behandlingen af personoplysninger i medlemsstaterne i
medfør af denne forordning.
2.           Forordning (EF) nr. 45/2001 finder
anvendelse på behandling af personoplysninger i ESMA, EBA og EIOPA i medfør af
denne forordning.
KAPITEL IV
SAMARBEJDE MED TREDJELANDES MYNDIGHEDER OG
MED INTERNATIONALE ORGANISATIONER OG ORGANER
Artikel 57
Aftale om udveksling af oplysninger
1.           De kompetente myndigheder og
ESMA kan kun indgå samarbejdsaftaler om udveksling af oplysninger med
kompetente myndigheder i tredjelande, når de videregivne oplysninger i de
pågældende tredjelande er omfattet af regler om tavshedspligt, som mindst
svarer til dem, der er omhandlet i artikel 37 og 55.
Sådan udveksling af oplysninger skal have til
formål at give disse kompetente myndigheder mulighed for at udføre deres
opgaver.
Hvis sådan udveksling af oplysninger omfatter
videregivelse af personoplysninger til et tredjeland, skal medlemsstaterne
opfylde direktiv 95/46/EF, og ESMA skal opfylde forordning (EF) nr. 45/2001.
2.           De kompetente myndigheder
skal samarbejde med de kompetente myndigheder eller andre relevante organer i
tredjelande om kvalitetssikringskontroller og undersøgelser af revisorer og
revisionsfirmaer. ESMA bidrager til dette samarbejde. 
ESMA bidrager til etableringen af
tilsynskonvergens med tredjelande.
3.           Hvis samarbejdet eller
udvekslingen af oplysninger med myndigheder i tredjelande vedrører revisionsarbejdspapirer
eller andre dokumenter, der indehaves af en revisor eller et revisionsfirma,
finder artikel 47 i direktiv 2006/43/EF anvendelse.
Artikel 58
Videregivelse af oplysninger modtaget fra
tredjelande
Den kompetente myndighed i en medlemsstat og
ESMA må kun videregive oplysninger, der er modtaget fra kompetente myndigheder
i tredjelande, hvis den kompetente myndighed i den berørte medlemsstat har fået
en udtrykkelig tilladelse fra den kompetente myndighed, der har overført
oplysningerne, og må i givet fald kun videregive oplysningerne til de formål,
for hvilke denne kompetente myndighed har givet sin tilladelse, eller når sådan
videregivelse er nødvendig i forbindelse med en retssag. 
Artikel 59
Videregivelse af oplysninger udleveret til
tredjelande
Den kompetente myndighed i en medlemsstat og
ESMA skal kræve, at oplysninger, de har udleveret til en kompetent myndighed i
et tredjeland, kun må videregives af den kompetente myndighed til tredjeparter
eller myndigheder med forudgående udtrykkelig tilladelse fra den kompetente
myndighed, der har overført oplysningerne, i overensstemmelse med den nationale
lovgivning og kun til de formål, for hvilke den kompetente myndighed i
medlemsstaten eller ESMA har givet sin tilladelse, eller når sådan videregivelse
er nødvendig i forbindelse med en retssag. 
Artikel 60
Samarbejde med internationale
organisationer og organer
ESMA samarbejder med internationale
organisationer og organer, der udarbejder internationale revisionsstandarder. 
Afsnit V
Administrative sanktioner og foranstaltninger 
Artikel 61
Administrative sanktioner og
foranstaltninger
1.           Medlemsstaterne fastsætter
bestemmelser om administrative sanktioner og foranstaltninger ved overtrædelser
af denne forordning som beskrevet i bilaget mod de personer, som er ansvarlige for
de pågældende overtrædelser, og de træffer alle nødvendige foranstaltninger til
at sikre gennemførelsen heraf. Sanktionerne og foranstaltning skal være
effektive, stå i rimeligt forhold til overtrædelsen og have en afskrækkende virkning.
2.           Medlemsstaterne giver senest
[24 måneder efter forordningens ikrafttræden] Kommissionen og ESMA
meddelelse om bestemmelserne i stk. 1. De giver straks Kommissionen og ESMA
meddelelse om eventuelle senere ændringer af disse.
3.           Denne artikel samt artikel 62-66
indskrænker ikke bestemmelserne i den nationale strafferet. 
Artikel 62
Sanktionsbeføjelser
1.           Denne artikel finder
anvendelse på overtrædelser af denne forordnings bestemmelser som beskrevet i
bilaget.
2.           Uden at dette berører de
kompetente myndigheders tilsynsbeføjelser, jf. artikel 38, har de kompetente
myndigheder i tilfælde af de i stk. 1 omhandlede overtrædelser beføjelse til at
anvende mindst følgende sanktioner og foranstaltninger i overensstemmelse med
national lovgivning:
a)      en retsafgørelse, hvorefter det pålægges
den person, der er ansvarlig for overtrædelsen, at bringe den udviste
handlemåde til ophør og at afholde sig fra at gentage en sådan handlemåde
b)      en offentlig meddelelse, hvori nævnes den
ansvarlige person og overtrædelsens art, som offentliggøres på de kompetente
myndigheders websted
c)      et midlertidigt forbud mod, at revisoren,
revisionsfirmaet eller den ledende revisionspartner udfører lovpligtig revision
af virksomheder af interesse for offentligheden og/eller underskriver
revisionspåtegninger, jf. artikel 22, med virkning i hele Unionen, indtil
overtrædelsen er bragt til ophør 
d)      erklæring om, at revisionspåtegningen
ikke opfylder kravene i artikel 22, før overtrædelsen er bragt til ophør 
e)      et midlertidigt forbud mod, at et medlem
af bestyrelsen eller direktionen i et revisionsfirma eller en virksomhed af
interesse for offentligheden udøver funktioner i revisionsfirmaer eller
virksomheder af interesse for offentligheden 
f)       administrative bøder på op til det
dobbelte af den fortjeneste, der er opnået, eller af det tab, der er undgået
som følge af overtrædelsen, såfremt fortjenesten kan beregnes
g)      for fysiske personer, administrative
bøder på op til 5 000 000 EUR eller i medlemsstater, hvor euroen ikke
er den officielle valuta, den tilsvarende værdi i national valuta på datoen for
denne forordnings ikrafttræden
h)      for juridiske personer, administrative
bøder på op til 10 % af den samlede årsomsætning i det foregående
forretningsår. Er virksomheden en dattervirksomhed af en modervirksomhed, jf.
artikel 1 og 2 i direktiv 89/319/EØF, er den relevante samlede årsomsætning den
samlede årsomsætning, som fremgår af den øverste modervirksomheds konsoliderede
regnskab for det foregående forretningsår.
3.           Medlemsstaterne kan give de
kompetente myndigheder andre sanktionsbeføjelser ud over de i stk. 2 angivne,
og kan pålægge større administrative bøder end de i stk. 2 fastlagte.
Artikel 63
Effektiv anvendelse af sanktioner
1.           De kompetente myndigheder
tager ved valget af administrative sanktioner og foranstaltninger højde for
alle relevante omstændigheder, bl.a.:
a)      overtrædelsens grovhed og varighed
b)      den ansvarlige persons grad af ansvar
c)      den ansvarlige persons finansielle styrke
med udgangspunkt i den ansvarlige virksomheds samlede omsætning eller den
ansvarlige fysiske persons årsindkomst
d)      den ansvarlige persons fortjeneste eller
undgåede tab, såfremt disse beløb kan beregnes
e)      den ansvarlige persons samarbejde med den
kompetente myndighed, med forbehold af behovet for at sikre denne persons
tilbagebetaling af fortjeneste eller undgåede tab
f)       den ansvarlige persons tidligere
overtrædelser.
De kompetente myndigheder kan tage højde for andre
faktorer, hvis dette er fastlagt i national lovgivning.
2.           EBA, EIOPA og ESMA udsteder i
fællesskab retningslinjer rettet til de kompetente myndigheder i
overensstemmelse med artikel 16 i forordning (EU) nr. 1093/2010, forordning
(EU) nr. 1094/2010 og forordning (EU) nr. 1095/2010 om typer af administrative
foranstaltninger og sanktioner samt størrelsen af administrative bøder, der
skal anvendes i de enkelte sager inden for de nationale retlige rammer.
Artikel 64
Offentliggørelse af sanktioner og
foranstaltninger
Enhver administrativ foranstaltning eller
sanktion, som pålægges for overtrædelse af denne forordning, offentliggøres
uden ugrundet ophold, herunder mindst oplysninger om overtrædelsens art og
identiteten på de personer, som er ansvarlige for overtrædelsen, medmindre
offentliggørelsen vil være en alvorlig trussel mod de finansielle markeders
stabilitet. Såfremt offentliggørelse ville forvolde de involverede parter
uforholdsmæssig stor skade, offentliggør de kompetente myndigheder
foranstaltningerne og sanktionerne anonymt.
De kompetente myndigheder underretter uden
ugrundet ophold ESMA om enhver sanktion eller foranstaltning, som pålægges for
overtrædelse af denne forordning.
Offentliggørelsen af sanktioner skal overholde
de grundlæggende rettigheder i EU's charter om grundlæggende rettigheder,
herunder især retten til respekt for privatliv og familieliv og retten til
beskyttelse af personoplysninger.
Artikel 65
Klageadgang
Medlemsstaterne sikrer, at afgørelser truffet
af den kompetente myndighed i overensstemmelse med denne forordning, kan appelleres.
Artikel 66
Indberetning af overtrædelser 
1.           Medlemsstaterne indfører
effektive mekanismer, som tilskynder til at indberette overtrædelser af denne
forordning til de kompetente myndigheder.
2.           De mekanismer, som er
omhandlet i stk. 1, skal som minimum omfatte:
a)      særlige procedurer for modtagelse af
indberetninger om overtrædelser og opfølgningen heraf
b)      passende beskyttelse af personer, som
indberetter potentielle eller faktiske overtrædelser
c)      beskyttelse af personoplysninger både
hvad angår den person, som indberetter de potentielle eller faktiske
overtrædelser, og den person, som er under anklage, i overensstemmelse med
principperne i direktiv 95/46/EF
d)      passende procedurer til at sikre den
anklagede persons ret til forsvar og til at blive hørt, før der træffes en
afgørelse, samt retten til effektive retsmidler ved en domstol i forbindelse
med en afgørelse truffet herom.
3.           Revisionsfirmaer og
virksomheder af interesse for offentligheden etablerer passende procedurer for
deres ansatte, således at de kan indberette potentielle eller faktiske
overtrædelser af denne forordning via en særlig kanal.
Artikel 67
Udveksling af oplysninger med ESMA
1.           De kompetente og retlige
myndigheder giver årligt ESMA sammenfattede oplysninger vedrørende alle
administrative foranstaltninger, sanktioner og bøder, der er truffet eller
pålagt i henhold til artikel 61, 62, 63, 64, 65 og 66. ESMA offentliggør disse
oplysninger i en årlig rapport.
2.           Har den kompetente myndighed
offentliggjort administrative foranstaltninger, sanktioner og bøder,
underretter den samtidig ESMA herom. 
Afsnit VI
Delegerede retsakter, rapportering,
overgangsbestemmelser og afsluttende bestemmelser
Artikel 68
Udøvelse af delegerede beføjelser
1.           Kommissionen tillægges
beføjelser til at vedtage delegerede retsakter på de i denne artikel fastsatte
betingelser.
2.           Kommissionen tillægges
beføjelser til at vedtage delegerede retsakter, jf. artikel 10, stk. 6, og
artikel 50, stk. 4, for en ubestemt periode fra [forordningens
ikrafttrædelsesdato].
3.           Den i artikel 10, stk. 6, og
artikel 50, stk. 4, omhandlede delegation af beføjelser kan til enhver tid
tilbagekaldes af Europa-Parlamentet eller Rådet. En afgørelse om
tilbagekaldelse bringer delegationen af de beføjelser, der er angivet i den
pågældende afgørelse, til ophør. Den får virkning dagen efter offentliggørelsen
af afgørelsen i Den Europæiske Unions Tidende eller på et senere
tidspunkt, der angives i afgørelsen. Den berører ikke gyldigheden af de
delegerede retsakter, der allerede er trådt i kraft.
4.           Så snart Kommissionen
vedtager en delegeret retsakt, giver den samtidig Europa-Parlamentet og Rådet
meddelelse herom.
5.           En delegeret retsakt, der
vedtages efter artikel 10, stk. 6, og artikel 50, stk. 4, træder
kun i kraft, hvis hverken Europa-Parlamentet eller Rådet har gjort indsigelse
herimod inden [to måneder] fra meddelelsen af retsakten til
Europa-Parlamentet eller Rådet, eller hvis Europa-Parlamentet og Rådet inden
udløbet af denne frist begge har informeret Kommissionen om, at de ikke vil
gøre indsigelse. Fristen forlænges med [to måneder] på Europa-Parlamentets
eller Rådets initiativ.
Artikel 69
Rapport
Kommissionen udarbejder senest den X.X.20XX [fem
år efter udløbet af overgangsperioden] en rapport om anvendelsen af denne
forordning. Denne rapport tager hensyn til den af ESMA udarbejdede rapport, jf.
artikel 46, stk. 4, fjerde afsnit.
Artikel 70
Overgangsbestemmelse
1.           Uanset artikel 32 og 33
finder følgende krav anvendelse på kontrakter om udførelse af lovpligtig
revision for virksomheder af interesse for offentligheden, som er gældende den
[forordningens ikrafttrædelsesdato]:
a)      Enhver revisionskontrakt indgået før den
XX/XX/XXXX [datoen for vedtagelse af Kommissionens forslag], som stadig
er gældende den [forordningens ikrafttrædelsesdato], løber i højst fire
regnskabsår efter den [forordningens ikrafttrædelsesdato]. 
b)      Enhver revisionskontrakt indgået efter
den XX/XX/XXXX [datoen for vedtagelse af Kommissionens forslag], men før
den XX/XX/XXXX [forordningens ikrafttrædelsesdato], og som stadig er
gældende, løber i højst fem regnskabsår efter den XX/XX/XXXX [forordningens
ikrafttrædelsesdato]. 
c)      Hvis en af de i litra a) og b) omhandlede
revisionskontrakter udløber eller ophæves, kan virksomheden af interesse for
offentligheden forlænge den én gang med samme revisor eller revisionsfirma,
uden at bestemmelserne i artikel 31, stk. 3, finder anvendelse. Sådanne
forlængede kontrakter har følgende maksimale løbetider:
i)        1 år: Hvis revisoren har udført ydelser
for den reviderede virksomhed i en sammenhængende periode på over 100 år. 
ii)       2 år:
Hvis revisoren har udført ydelser for den reviderede virksomhed i en
sammenhængende periode på mellem 51 og 100 år.
iv)      3 år:
Hvis revisoren har udført ydelser for den reviderede virksomhed i en
sammenhængende periode på mellem 21 og 50 år.
v)       4 år:
Hvis revisoren har udført ydelser for den reviderede virksomhed i en
sammenhængende periode på mellem 11 og 20 år.
vi)      5 år:
Hvis revisoren har udført ydelser for den reviderede virksomhed i en
sammenhængende periode på over 10 år.
Uanset kriterierne i litra c) kan
revisionskontrakten løbe frem til udgangen af det første regnskabsår, der
slutter efter [to år efter forordningens ikrafttræden].
Uanset litra a) til c) gælder det, at når national
lovgivning fastsætter en maksimal løbetid for en kontrakt mellem revisoren
eller revisionsfirmaet og den reviderede virksomhed, som ikke overstiger ni år
og kræver, at den reviderede virksomhed vælger en anden revisor eller et andet
revisionsfirma, når denne maksimale løbetid er udløbet, kan revisionskontrakten
løbe frem til udgangen af den fastsatte maksimale løbetid.
2.           Artikel 33 finder anvendelse
på alle revisionskontrakter indgået efter den […] [forordningens
ikrafttrædelsesdato], men før den […] [to år efter forordningens
ikrafttræden]. 
Artikel 32, stk. 3, finder kun anvendelse på en
sådan kontrakt efter udløbet eller ophævelsen af den første forlængelse af den
pågældende kontrakt.
Artikel 71
Nationale bestemmelser
Medlemsstaterne træffer alle passende
foranstaltninger for at sikre, at denne forordning anvendes effektivt.
Artikel 72
Ikrafttrædelse
Denne forordning træder i kraft på
tyvendedagen efter offentliggørelsen i Den Europæiske Unions Tidende.
Den anvendes fra den [to måneder efter
ikrafttrædelsen]. 
Artikel 32, stk. 7, finder imidlertid
anvendelse fra den […] [forordningens ikrafttrædelsesdato], og artikel
10, stk. 5, finder anvendelse fra den […] [tre år efter forordningens
ikrafttræden].
Denne forordning er bindende i alle
enkeltheder og gælder umiddelbart i hver medlemsstat.
Udfærdiget i Bruxelles, den [...].
På Europa-Parlamentets vegne                    På
Rådets vegne
Formand                                                        Formand
BILAG 
I.          Overtrædelser begået af revisorer,
revisionsfirmaer eller ledende revisionspartnere
A. Overtrædelser i forbindelse med interessekonflikter samt
organisatoriske krav eller driftskrav
1.           Revisoren eller
revisionsfirmaet overtræder artikel 6, stk. 1, hvis de ikke fastsætter passende
politikker og procedurer til at sikre opfyldelse af de organisatoriske
minimumskrav, jf. stk. 1, litra a) til k).
2.           Den revisor eller ledende
revisionspartner, som udfører den lovpligtige revision på revisionsfirmaets
vegne, overtræder artikel 8, stk. 1, litra a), hvis de påtager sig en ledende
stilling i den reviderede virksomhed før to år efter fratrædelsen som revisor
eller ledende revisionspartner i forbindelse med revisionsopgaven.
3.           Den revisor eller ledende
revisionspartner, som udfører den lovpligtige revision på revisionsfirmaets
vegne, overtræder artikel 8, stk. 1, litra b), hvis de bliver medlem af den
reviderede virksomheds revisionsudvalg eller et tilsvarende organ før to år
efter fratrædelsen som revisor eller ledende revisionspartner i forbindelse med
revisionsopgaven. 
4.           Den revisor eller ledende
revisionspartner, som udfører den lovpligtige revision på revisionsfirmaets
vegne, overtræder artikel 8, stk. 1, litra c), hvis de bliver
bestyrelsesmedlem, der ikke indgår i direktionen, eller medlem af
tilsynsorganet i den reviderede virksomhed før to år efter fratrædelsen som
revisor eller ledende revisionspartner i forbindelse med revisionsopgaven. 
5.           Revisoren eller
revisionsfirmaet overtræder artikel 9, stk. 2, hvis de ikke sikrer, at
relaterede finansielle revisionsydelser, der udføres for den reviderede
virksomhed, ikke overstiger 10 % af det honorar, den reviderede virksomhed
betaler for den lovpligtige revision.
6.           Revisoren eller
revisionsfirmaet overtræder artikel 10, hvis de udfører andre ydelser end
lovpligtige revisionsydelser eller relaterede finansielle revisionsydelser for
den reviderede virksomhed.
B. Overtrædelser i forbindelse med udførelsen
af den lovpligtige revision
7.           Revisoren eller
revisionsfirmaet overtræder artikel 16, stk. 3, hvis de ikke fører registre
over de tilfælde, hvor deres ansatte ikke overholder bestemmelserne i denne
forordning, eller hvis de ikke udarbejder en årsberetning om de
foranstaltninger, der er truffet for at sikre overholdelse af bestemmelserne.
8.           Revisoren eller
revisionsfirmaet overtræder artikel 16, stk. 4, hvis de ikke opretter et
stamkort for hver kunde, der indeholder de oplysninger, der er angivet i litra
a), b) og c).
9.           Revisoren eller
revisionsfirmaet overtræder artikel 16, stk. 5, hvis de ikke opretter en
revisionsfil for hver enkelt lovpligtig revision, der er udført, med de
oplysninger, der er angivet i litra a) til j).
10.         Revisoren eller
revisionsfirmaet overtræder artikel 17, stk. 1, litra c), hvis de ikke
underretter den i artikel 36 omhandlede kompetente myndighed om en hændelse,
som har eller kan få alvorlige konsekvenser for den lovpligtige aktivitets
integritet.
11.         Revisoren eller revisionsfirmaet
overtræder artikel 17, stk. 2, hvis de ikke underretter den kompetente
myndighed, der fører tilsyn med virksomheder af interesse for offentligheden,
om at der bliver begået eller gøres forsøg på at begå svig med hensyn til den
reviderede virksomheds regnskaber.
12.         Revisoren eller
revisionsfirmaet overtræder artikel 19, hvis de ikke sikrer, at der udføres en
intern kvalitetsstyringskontrol i overensstemmelse med kravene i stk. 2 til 6. 
C. Overtrædelser i forbindelse med
revisionspåtegninger og revisionsprotokollater 
13.         Revisoren eller
revisionsfirmaet overtræder artikel 22, hvis de ikke udsteder en
revisionspåtegning, som er udarbejdet i overensstemmelse med kravene i stk. 2,
3, 4, 5 og 7.
14.         Revisoren eller
revisionsfirmaet overtræder artikel 23, hvis de ikke udleverer et
revisionsprotokollat til den reviderede virksomheds revisionsudvalg, som er
udarbejdet i overensstemmelse med kravene i stk. 2 til 5.
15.         Revisoren eller
revisionsfirmaet overtræder artikel 25, hvis de ikke straks underretter de
kompetente myndigheder, der fører tilsyn med virksomheder af interesse for
offentligheden, om ethvert forhold eller enhver beslutning vedrørende
virksomheden af interesse for offentligheden, som vedkommende har fået kendskab
til under udførelsen af den lovpligtige revision, og som kan være relateret til
nogen af de overtrædelser, der er angivet i stk. 1, litra a) til c). 
D. Overtrædelser i forbindelse med
bestemmelserne om offentliggørelse af oplysninger 
16.         Revisoren eller
revisionsfirmaet overtræder artikel 26, stk. 1, første afsnit, sammenholdt med
artikel 26, stk. 4, hvis de ikke på deres websted offentliggør den i artikel 4,
stk. 2, i direktiv 2004/109/EF omhandlede årsrapport senest fire måneder efter
udløbet af hvert regnskabsår og sikrer, at den er tilgængelig der i mindst fem
år.
17.         Revisoren eller
revisionsfirmaet overtræder artikel 28, stk. 2, andet afsnit, sammenholdt med
artikel 27, stk. 1, hvis de ikke på deres websted offentliggør den årlige
resultatopgørelse og sikrer, at den er tilgængelig der i mindst fem år.
18.         Revisoren eller
revisionsfirmaet overtræder artikel 26, stk. 2, hvis de ikke i den årlige
resultatopgørelse eller i årsrapporten angiver det honorar, de modtager for den
lovpligtige revision af årsregnskaber og konsoliderede regnskaber for
virksomheder af interesse for offentligheden og virksomheder, der indgår i en
koncern, hvis modervirksomhed er en virksomhed af interesse for offentligheden,
udskilt fra honorar modtaget for lovpligtig revision af andre virksomheders årsregnskaber
og konsoliderede regnskaber og honorar for relaterede finansielle
revisionsydelser som defineret i artikel 10. 
19.         En revisor eller et
revisionsfirma, der tilhører et netværk, overtræder artikel 26, stk. 3, hvis de
ikke i et bilag til resultatopgørelsen eller årsrapporten afgiver de
oplysninger, der er angivet i artikel 26, stk. 3, litra a) til d), medmindre
undtagelsen i andet afsnit finder anvendelse. 
20.         Revisoren eller
revisionsfirmaet overtræder artikel 27, hvis de ikke rettidigt offentliggør en
beretning om gennemsigtighed med de oplysninger, der er angivet i stk. 2, og,
hvor det relevant, i artikel 28.
21.         Revisoren eller
revisionsfirmaet overtræder artikel 29, hvis de ikke hvert år giver de i
artikel 35, stk. 1, omhandlede kompetente myndigheder en liste over de
reviderede virksomheder af interesse for offentligheden opdelt i indtægter fra
de enkelte virksomheder.
22.         Revisoren eller
revisionsfirmaet overtræder artikel 30, stk. 1, hvis de ikke fører de
dokumenter og oplysninger, der henvises til i artikel 30, stk. 1.
E. Overtrædelser i forbindelse med
virksomheder af interesse for offentlighedens udnævnelse af revisorer eller
revisionsfirmaer
23.         Revisoren eller
revisionsfirmaet overtræder artikel 33, stk. 2, hvis de udfører lovpligtig revision
af virksomheden af interesse for offentligheden efter afslutningen af to på
hinanden følgende revisionsopgaver, jf. artikel 33, stk. 1, inden for en
periode på fire år.
24.         Revisoren eller
revisionsfirmaet overtræder artikel 33, stk. 6, hvis de ikke overdrager en
fuldstændig sagsmappe ved afslutningen af revisionsopgaven til den nye revisor
eller det nye revisionsfirma. 
F. Overtrædelser i forbindelse med
kvalitetssikring 
25.         Revisoren eller
revisionsfirmaet overtræder artikel overtræder artikel 41, stk. 6, hvis de ikke
følger op på henstillingerne fra kontrolbesøg inden for den frist, den
kompetente myndighed har fastsat.
II.        Overtrædelser begået af virksomheder
af interesse for offentligheden
A.        Overtrædelser i forbindelse med
udnævnelse af revisorer eller revisionsfirmaer 
1.           Med forbehold af artikel 31,
stk. 2, 3 og 4, overtræder en virksomhed af interesse for offentligheden
artikel 31, stk. 1, hvis den ikke nedsætter et revisionsudvalg og/eller udpeger
det påkrævede antal uafhængige medlemmer og/eller udpeger det påkrævede antal
medlemmer med særlige kompetencer inden for regnskab og/eller revision.
2.           En virksomhed af interesse
for offentligheden overtræder artikel 32, stk. 1, hvis den ikke udnævner
revisoren eller revisionsfirmaet i overensstemmelse med betingelserne i artikel
32, stk. 2-6.
3.           En virksomhed af interesse
for offentligheden overtræder artikel 33, hvis den ansætter den samme revisor
eller det samme revisionsfirma i en længere periode end den, der er angivet i
artikel 33.
4.           En virksomhed af interesse
for offentligheden overtræder artikel 34, hvis den opsiger en revisor eller et
revisionsfirma uden gyldig grund.
[1]               De store støttebeløb i forbindelse med støtteordninger,
der blev godkendt, hænger i vid udstrækning sammen med, at nogle medlemsstater
indførte blankogarantiordninger, der dækkede gælden i alle deres banker.
Medlemsstaterne anvendte primært garantiforanstaltninger. 546,08 mia. EUR
(4,5 % af BNP) blev godkendt som rekapitaliseringsforanstaltninger, hvoraf
medlemsstaterne brugte omkring 141,5 mia. EUR i 2009. I perioden mellem oktober
2008 og oktober 2010 godkendte Kommissionen finanskriseforanstaltninger på
statsstøtteområdet i 22 medlemsstater, nemlig alle medlemsstaterne bortset fra
Bulgarien, Den Tjekkiske Republik, Estland, Malta og Rumænien.
[2]               Europa-Kommissionens grønbog om revisionspolitik: Læren
af krisen, KOM(2010) 561, 13.10.2010. 
[3]               http://ec.europa.eu/internal_market/accounting/conferenc_20110209_en.htm.
[4]               http://www.europarl.europa.eu/oeil/FindByProcnum.do?lang=en&procnum=INI/2011/2037.
[5]               KOM(2010) 561 endelig. EUT C 248 af 25.8.2011, s. 92
[6]               Se afsnit 4.3 i begrundelsen til forslaget om ændring af
direktiv 2006/43/EF, som indeholder flere oplysninger om anvendelsesområdet for
de enkelte forslag.
[7]               Der indføres passende overgangsordninger, hvor det er
relevant. 
[8]               KOM(2010) 716 endelig.
[9]               KOM(2009) 501 endelig, KOM(2009) 502 endelig, KOM(2009)
503 endelig.
[10]             EUT C , , s. .
[11]             Dato for EDPS' udtalelse.
[12]             EFT L 372 af 31.12.1986, s. 1.
[13]             EFT L 374 af 31.12.1991, s. 7.
[14]             EUT L 390 af 31.12.2004, s. 38.
[15]             EUT L 319 af 5.12.2007, s. 1.
[16]             EUT L 302 af 17.11.2009, s. 32.
[17]             EUT L 267 af 10.10.2009, s. 7.
[18]             EUT L 174 af 1.7.2011, s. 1.
[19]             EUT L 145 af 30.4.2004, s. 1.
[20]             EFT L 222 af 14.8.1978, s. 11.
[21]             EFT L 193 af 18.7.1983, s. 1.
[22]             EUT L 157 af 9.6.2006, s. 87.
[23]             KOM(2010) 561 endelig.
[24]             EFT L 281 af 23.11.1995, s. 31.
[25]             EFT L 8 af 12.1.2001, s. 1.
[26]             EUT L 52 af 25.2.2005, s. 51.
[27]             EUT L 309 af 25.11.2005, s. 15.
[28]             EUT L 120 af 7.5.2008, s. 20.
[29]             EUT L 331 af 15.12.2010, s.84.
[30]             EUT L 331 af 15.12.2010, s.12.
[31]             EUT L 331 af 15.12.2010, s.48.
[32]             KOM(2010) 716 endelig.
[33]             EUT L 162 af 30.4.2004, s. 70.
[34]             EUT L 177 af 30.6.2006, s. 1.
[35]             EUT L 335 af 17.12.2009, s. 1.
[36]             EUT L 345 af 31.12.2003, s. 64.
[37]             EUT L 149 af 30.4.2004, s. 1.